SunOnline: Eid chuttee aa dhimaakoh MCB in Prepaid visa card libeyne faseyha gotheh!\nއީދު ޗުއްޓީގައި އެމްސީބީން ޕްރީޕެއިޑް ކާޑު ލިބޭނެ ފަސޭހަ ގޮތެއް!\nމާހިލް މުހައްމަދު 05 Sep 2016, 21:04\nމޮރިޝަސް ކޮމާޝަލް ބެންކުން ޕްރީޕެއިޑް ކާޑު ލޯންޗުކުރަން މީގެ ކުރިން ބޭއްވި ހަފްލާގެ ތެރެއިން -- ސަން ފޮޓޯ: އަހުމަދު ޝަރުވާން\nކުރިޔަށް އޮތް ބޮޑު އީދު ޗުއްޓީއާ ދިމާކޮށް، މޮރިޝަން ކޮމާޝަލް ބޭންކުގެ ޕްރީޕެއިޑް ވިސާ ކާޑަށް ރުފިޔާ ދައްކައިގެން ކާޑު ލިބޭ ޕްރޮމޯޝަނެއް އެ ބޭންކުން ފަށައިފި އެވެ.\nއެމްސީބީގެ ވިސާ ޕްރީޕެއިޑް ކާޑަކީ "ރީލޯޑް" ނުވަތަ ޓޮޕް އަޕް ކޮށްގެން ބޭނުންކުރެވޭ ކާޑެކެވެ. އެ ކާޑު، ދުނިޔޭގެ ކޮންމެ ގައުމެއްގައި ވެސް ބޭނުންކުރެވޭ އިރު ބޭނުން ވަރަކަށް ކާޑަށް ފައިސާ އަޅައިގެން ކޮންމެ ކަރަންސީއަކުން ވެސް ބޭނުން ކުރެވޭނެ އެވެ.\nއެމްސީބީގެ މާކެޓިންގް އެންޑް މާޗަންޓް ސަޕޯޓް، ފާތިމަތު ޝާލީ "ސަން" އަށް ވިދާޅުވީ، މިއަދު އެމްސީބީއިން ފެށި ޕްރޮމޯޝަނަކީ، ރުފިޔާއިން ފައިސާ ދައްކައިގެން ކާޑަށް ޑޮލަރު ލިބޭ ގޮތަށް ހިންގާ ޕްރޮމޯޝަނެއް ކަމަށެވެ.\nއެގޮތުން، މި ހަފްތާގެ ނިޔަލަށް، އެމްސީބީން ޕްރީޕެއިޑް ކާޑު ގަންނަ ފުރަތަމަ 100 ކަސްޓަމަރުންނަށް، 500 ޑޮލަރަށް ވާ ވަރަށް ރުފިޔާ ދައްކައިގެން ކާޑުން ޑޮލަރު ލިބޭނެ ކަމަށް އެމްސީބީއިން ބުނެ އެވެ.\nއަދި އެ ފުރަތަމަ 100 ކަސްޓަމަރުންނަށް ޚާއްސަ އިނާމެއް ވެސް ލިބޭނެ ކަމަށް އެމްސީބީން ބުނެ އެވެ.\nޕްރީޕެއިޑް ވިސާ ކާޑަކީ ޕްރީޕެއިޑް ކާޑެއް ކަމުން، އެއްވެސް އެއްޗަކާ އެ ކާޑު ލިންކު ކުރާކަށް ނުޖެހެ އެވެ. އެހެންކަމުން، އެ ކާޑު ގަންނަ ފަރާތެއްގެ އެކައުންޓެއް މޮރިޝަސް ކޮމާޝަލް ބޭންކުގައި ހުރުން ލާޒިމެއް ނޫނެވެ.\nޕްރީޕެއިޑް ވިސާ ކާޑު، ވިސާ ކާޑު ގަބޫލުކުރާ ދުނިޔޭގެ ކޮންމެ ތަނެއްގައި ބޭނުން ކުރެވޭނެ އެވެ. ދަތުރު ކުރާ އިރު ނަގުދު ފައިސާ ގެންގުޅުމުގެ ބަދަލުގައި ޕްރީޕެއިޑް ކާޑު ގެންގުޅެން ފަސޭހަ ވެފައި ރައްކާތެރިވާ އިރު، އޭގެ ބޭނުން ކޮށްގެން އޮންލައިން ޝޮޕިންގް ވެސް ކުރެވޭނެ އެވެ.\nމޮރިޝަސް ކޮމާޝަލް ބޭންކަކީ 2008 ވަނަ އަހަރުގެ މެއި މަހު ރާއްޖޭގައި އޮޕަރޭޓު ކުރަން ފެށި ބޭންކެކެވެ.


މުޅިލަންދޫ ބޯފެނަށް ޖެހިފައި | Landhooinfo\nމުޅިލަންދޫ ބޯފެނަށް ޖެހިފައި\nލަންދޫއަށްވާރޭ ނުވެހޭތާ ގިނަދުވަސް ވުމާއި ގުޅިގެން މުޅިލަންދޫ ބޯފެނަށް ޖެހިއްޖެއެވެ. މިއަދު ލަންދޫގައި ގިނަބަޔަކު ބޯން ބޭނުންކުރަނީ މިނަރަލް ވޯޓާރ އާއި މަދުމަދުން ފެންލިބެންހުރި ގޭގެއިން ހޯދާ ފެނެވެ.\nލަންދޫގައި އާއްމުރައްޔިތު މީހާ ބުއިމަށް ބަހައްޓާފައިވާ ފެންތާގީތަކުންވެސް ފެން ހުސްވެފައިވަތާ މިހާރު ކުޑަދުވަސްކޮޅެއް ވެއްޖެއެވެ.\nމިއަހަރުގެ ވިއްސާރަ މޫސުން މިހާރު ފެށިފައިވީނަމަވެސް ވާރޭފެން ނެގޭ މިންވަރަށް އަދި ލަންދޫއަށް ވާރޭވެހިފައެއް ނުވެއެވެ. ލަންދޫގެ އާއްމު ރައްޔިތުން އެބައިމީހުންގެ ގޭގޭގައި ބަހައްޓަފައިވާ ހަންތައް މިޙާރުވަނީ ދޮވެސާފްކޮށް ފެން އެޅުމަށް ތައްޔާރުކޮށްފައެވެ.\nރަށުގެ ރައްޔިތުން އިންތިޒާރު ކުރަމުން ގެންދަނީ އާއްމުންނަށްޓަކައި ބެހެއްޓިފައިވާ ހަންތައްވެސް ދޮވެ ސާފްކޮށް ވާރޭފެން އެޅޭނެގޮތް ހެދި ފެންއެޅުމަށް ތައްޔާރުކޮށްފައިވާ ހަންތަކަށް ފެން އެޅޭނޭ ދުވަހަކަށެެވެ.


Fuluhunnai Gulhigen, Kanduhulhudhoo Saafu Kurumuge Harakaatheh Maadhama ފުލުހުންނާއި ގުޅިގެން ކަނޑުހުޅޫ ސާފު ކުރުމުގެ ހަރަކާތެއް މާދަމާ – Huvadhoo News Fuluhunnai Gulhigen, Kanduhulhudhoo Saafu Kurumuge Harakaatheh Maadhama Huvadhoo News\nފުލުހުންނާއި ގުޅިގެން ކަނޑުހުޅޫ ސާފު ކުރުމުގެ ހަރަކާތެއް މާދަމާ\nހުވަދުއަތޮޅު އުތުރުބުރީ، ގއ.ކަނޑުހުޅުދޫ ސާފުކުރުމުގެ ހަރާކާތެއް މާދަމާ ހިންގުމަށް އެރަށު ކައުންސިލް އިދާރާއިން ނިންމައިފިއެވެ.\nގއ.ކަނޑުހުޅުދޫ ކައުންސިލުން މިއަދު ބުނީ، މާދަމާ އޮންނަ ހަރަކާތަކީ، މޯލްޑިވްސް ޕޮލިސް ސާވިސް އާއި ގުޅިގެން ބާއްވާ ހަރަކާތެއް ކަމަށެވެ. އަދި ރަށުތެރެ ސާފު ކުރުމުގެ މި ހަރަކާތުގައި ވީހާވަސް ގިނަ އާންމު ރައްޔިތުން ބައިވެރިވުމަށްވެސް ކަނޑުހުޅުދޫ ކައުންސިލުން އެދެއެވެ.\nސާފު ކުރުމުގެ މި ހަރަކާތް ފެށުމަށް ހަމަޖެހިފައިވަނީ މާދަމާ ހެނދުނު 6:00 ޖަހާއިރު އެވެ. އެގޮތުން ހަރަކާތް އެންމެ ފުރަތަމަ ފެށުމަށް ހަމަޖެހިފައިވަނީ ރަށުގެ ބަނދަރު ސަރަހައްދުންނެވެ.\nރަށުގެ ޒުވާނުންނާއި، ޢާންމު ރައްޔިތުންގެ ފަރާތުން މިފަދަ ކަންކަމަށް އަބަދުވެސް އެއްބާރުލުން ލިބޭ އިރު ގއ.ކަނޑުހުޅުދޫ އަކީ ސާފުތާހިރު ރަށެއްގެ ގޮތުގައި ފާހަގަ ކުރެވޭއެވެ. އަދި ކަނޑުހުޅުދޫ އަކީ އިޖްތިމާޢީ ގުޅުން ރަނގަޅު ރައްޔިތުން ތަކެއް ދިރިއުޅޭ ރަށެއްކަން މީގެ ކުރިން ހިންގައިފައި ހުރި އެހެނިހެން ހަރަކާތް ތަކުންވެސް ފާހަނގަ ވެއެވެ.


Tottenham athun United ah muhhimu molheh | Mihaaru\nމެންޗެސްޓާ ޔުނައިޓެޑުގެ މާޝިއާލް ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\n28 އޮކްޓޯބަރ 2017 - 18:59\nޔުނައިޓެޑް 23 ޕޮއިންޓާ އެކު ދެ ވަނައިގައި ހަމަޖެހިލިއިރު ޓޮޓެންހަމް އޮތީ 20 ޕޮއިންޓާ އެކު ތިން ވަނައިގަ އެވެ. މި މެޗުން ޓޮޓެންހަމް ބަލިވުމާ އެކު ހަތަރު ވަނައިގައި 16 ޕޮއިންޓާ އެކު ޗެލްސީ އަށް މިރޭ ބޯންމައުތު އަތުން މޮޅުވެގެން ޓޮޓެންހަމްއާ އެއް ޕޮއިންޓަށް ގާތްކުރެވޭނެ އެވެ.\nމި މޮޅާ އެކު ޔުނައިޓެޑް ވަނީ އެއް ވަނައިގައި 25 ޕޮއިންޓާ އެކު އޮތް މެންޗެސްޓާ ސިޓީއާ ދެ ޕޮއިންޓަށް ގާތްކޮށްފަ އެވެ. އެކަމަކު މިރޭ ވެސްޓް ބްރޮމް އަތުން މޮޅެގެން އަނެއްކާ ވެސް އެއް ވަނައިގައި ފަސް ޕޮއިންޓުގެ ލީޑެއް ނެގުމުގެ ފުރުސަތު ސިޓީ އަށް އެބައޮތެވެ.\nމި މޮޅަކީ ޔުނައިޓެޑް އެތައް ގޮތަކުން މުހިއްމު މޮޅެކެވެ. ތާވަލުގައި ވާދަކުރާ ޓީމެއްގެ އަތުން ލިބުނު މޮޅެއްގެ އިތުރުން އެ ޓީމު އެންމެ ފަހުން ކުޅުނު މެޗުން ބަލިވެފައިވާތީ ޓީމުގެ އިތުބާރު ރަނގަޅު ކުރުމަށް ވެސް މި މޮޅު މުހިއްމު ދައުރެއް އަދާކުރާނެ އެވެ.\nޔުނައިޓެޑުގެ އޯލްޑް ޓްރެފޯޑުގައި މިއަދު ހަވީރު ކުޅުނު މެޗުގެ ހަމައެކަނި ލަނޑު 81 ވަނަ މިނެޓުގައި ޖެހީ ބަދަލު ކުޅުންތެރިއާ އެންތަނީ މާޝިއާލް އެވެ. ޔުނައިޓެޑުގެ ގޯލްކީޕަރު ޑޭވިޑް ޑެހެއާ ދިން ބޯޅަ ފޯވާޑް ރޮމެލޫ ލުކާކޫ ވަނީ އޭރިއާ ތެރެއިން ހުސްވެފައި އޮތް ދިމާލަށް ވައްޓާލައިފަ އެވެ. އެއާ އެކު މާޝިއާލް ވަނީ އެތަނަށް އަރައި އެ ބޯޅަ ހޯދުމަށް ފަހު ގޯލުގެ ތިރީ ކަނަށް ވައްދާލައިފަ އެވެ.\nއަނިޔާގެ ސަބަބުން ޓޮޓެންހަމްގެ އިތުބާރު ފޯވާޑް ހެރީ ކޭން ނުކުޅޭއިރު މި މެޗުގައި އެ ޓީމަށް އެންމެ ރަނގަޅު ފުރުސަތެއް ލިބުނީ ޑެލޭ އާލީ އަށެވެ.\nޔުނައިޓެޑުގެ ކޯޗު ހޯސޭ މޮރީނިއޯ ބުނީ މިއީ އޭނާގެ ޓީމަށް ހައްގު މޮޅެއް ކަމަށާއި އެކަމަކު އުނދަގޫ މި މެޗު އެއްވަރުވުމުގެ ފުރުސަތު އޮތް ކަމަށެވެ.\n"ޓޮޓެންހަމް އަށް މާ ގިނަ ފުރުސަތުތަކެއް ނުލިބޭ. ޖުމްލަކޮށް އަހަރެމެން މެޗު ކޮންޓްރޯލްކުރީ. އެކަމަކު މިއީ ޓެކްޓިކަލީ ދެ ޓީމަށް ވެސް ކުޅުންތެރިންނަށް ވެސް އުނދަގޫ މެޗެއް. ރެފްރީއާ މެދު ވަރަށް ބޮޑަށް ހިތްހަމަޖެހޭ،" މޮރީނިއޯ ބުންޏެވެ.\nއިންގްލިޝް ޕްރިމިއާ ލީގް މެންޗެސްޓާ ޔުނައިޓެޑް ޓޮޓެންހަމް\nޓީމުގަ ފިޓްކޮށް ހުރި ޒުވާން ނެޗުރަލް ލެފްޓް ބެކެއް ހުއްޓަ އޭޝްލީ ޔަންގް އެތަނަށް އަރުވައިގެން ހަޑިމިހާވަނީ ޔަންގް އެއީ މޮރީނިއޯ އަށް ބަލަދު އަރާމީހެއްތަ؟ މެންޗެސްޓަރ ޔުނައިޓެޑަށް ކުޅޭނެ ފެންވަރު ނެތްކަމަށްބުނެ ރޮބިން ވެންޕާސީ، ލުއިސް ނާނި، އަދި ހާވިއޭ ހެނާންޑޭޒް ޓީމުން ބޭރުކޮށްލިއިރު މި ޔަންގް މެންޔޫގަ ސަވައިވް މިވީ ކިހިނެތްކަމާމެދު ވިސްނާ ވިސްނާ ބޯހަލާކުވާވަރުވެއްޖެ. ޓީމަށް އެއްވެސް ފައިދާއެއް ނުކުރިޔަސް އެއުޅޭ ލިންގާޑްވެސް އެއީ ހަމަކޮންމެހެންވެސް އަރުވަންޖެހޭ މީހެއް.


Hafthaa bandhugai muzaharaa thah hoonu vedhaanethee Paris ge...\nދުނިޔެ - ޕެރިސް މުޒާހަރާ\nހަފްތާ ބަންދުގައި މުޒާހަރާތައް ހޫނުވެދާނެތީ ޕެރިހުގެ މުހިއްމު ތަންތަން ބަންދުކުރަނީ\nފަތުރުވެރިން ދާ ގިނަ ތަންތަން ހަފްތާ ބަންދުގައި ބަންދުވާނެ\nކ. މާލެ7ޑިސެންބަރު 2018 | ހުކުރު 10:20 1,880\nފަރަންސޭސީ ފުލުހުން ވަނީ އެއިފްލް ޓަވަރ ކައިރި ސަރަހައްދުތަކުގެ ސަލާމަތީ ކަންކަން ވަރުގަދަކޮށްފައި - ރޮއިޓަރސް\nފަރަންސޭސީވިލާތުގައި ތެލުން ނަގާ ޓެކްސް ބޮޑުކުރުމަށް ސަރުކާރުން މަސައްކަތްކުރުމުން ފެށުނު މުޒާހަރާތައް މިހަފްތާ ބަންދުގައިވެސް ހޫނުވެދާނެކަމަށް ލަފާކޮށް، ހޮނިހިރު ދުވަހު ޕެރިހުގައި ފަތުރުވެރިންގެ މަޤްބޫލުކަން ލިބިފައިވާ ބައެއް ތަންތަން ބަންދުކުރަން ސަރުުކާރުން ނިންމައިފިއެވެ.\nފަރަންސޭސީ ބޮޑުވަޒީރު އެޑުއަރޑް ފިލިއްޕެ ވިދާޅުވީ ހޮނިހިރު ދުވަހު ޕެރިހުގެ މަޝްހޫރު އެއިފިލް ޓަވަރާއި، ޕެރިހުގެ މައި މަގުތަކުގައި ހުޅުވާފައިވާ ކެފޭތަކުގެ އިތުރުން ބައެއް ދާރުލްއާސާރުތައްވެސް ބަންދުވާނެކަމަށެވެ. އޭގެ ތެރޭގައި މަޝްހޫރު ލޫވް މިއުޒިއަމް ހިމެނެއެވެ. ހަފްތާ ބަންދުގައި ގިނަ ތަންތަން ބަންދުކުރުމަށް ނިންމީ، ހަމަނުޖެހުންތަކުގައި ޕެރިހުގެ އާސާރީ އަދި ފަތުރުވެރިންގެ މަޤްބޫލުކަން ހޯދާފައިވާ އާކް ޑި ޓްރައޯމްފް ފަދަ ތަންތަނަށް މުޒާހަރާކުރާ ފަރާތްތަކުން ގެއްލުން ދިނުމާއި ގުޅިގެންނެވެ.\nނިމިދިޔަ ހަފްތާ ބަންދުން ފެށިގެން ޕެރިހުގެ މަގުތަކުގައި ހަމަނުޖެހުން ހިނގަމުންދާއިރު ފަރަންސޭސީވިލާތުގެ އެކި ސަރަހައްދުތަކުގައި ސަލާމަތީ ކަންކަން ބެލެހެއްޓުމަށް 89 ހާސް ފުލުހުން ނެރެފައިވާކަމަށް ބޮޑުވަޒީރު ވިދާޅުވިއެވެ. މިއީ ފަހުގެ ތާރީޚެއްގައި އެޤައުމުގައި ހިނގާ މިފަދަ ދާޚިލީ އެންމެ ބޮޑު ހަމަނުޖެހުމެވެ.\nމުޒާހަރާތައް ހޫނުވެ، ތެލުން ނަގަން އުޅުނު ޓެކްސް އަންނަ އަހަރުގެ ބަޖެޓްގައި ނުހިމެނުމަށް ފަރަންސޭސީވިލާތުގެ ސަރުކާރުން މިހާރު ވަނީ ނިންމާފައެވެ. އެހެންނަމަވެސް ތެލުން ނަގަން އުޅޭ ޓެކްސްއާއި ހެދި ފެށުނު މުޒާހަރާތައް، ސަރުކާރުގެ ގިނަ ސިޔާސަތުތަކާއިމެދު ހިތްހަމަނުޖެހޭ މީހުން ޝުޢޫރުފާޅުކުރާ މުޒާހަރާތަކަކަށް ބަދަލުވުމާއިއެކު ސަރުކާރުގެ މިނިންމުމުގެ ސަބަބުން މުޒާހަރާތަކަށް ހުއްޓުމެއް ނާންނާނެއެވެ.\nހަމަނުޖެހުންތަކުގެ ސަބަބުން ފަރަންސޭސީ ލީގުގެ ބައެއް މެޗުތައްވެސް ވަނީ ލަސްކުރެވިފައެވެ.\nމުޒަހަރާތަކުގެ އަސްލުކަމަށްވާ ތެލުން ނަގާ ޓެކްސް ބޮޑުކުރުމުގެ ވިސްނުން ގެންގުޅުނީ ތިމާވެއްޓަށް ލިބޭ ގެއްލުން ކުޑަކޮށް، ވެހިކަލް ދުއްވާ މިންވަރު މަދުކުރުމަށްކަމަށް ފަރަންސޭސީ ރައީސް އެމަނުއެލް މެކްރޮން ވިދާޅުވިއެވެ.


ޙައިޟުގެ ދުވަސްވަރު ކައިވެނި ކުރުމާ ވަރި ކުރުން | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ޙައިޟުގެ ދުވަސްވަރު ކައިވެނި ކުރުމާ ވަރި ކުރުން\n17 ސެޕްޓެމްބަރު 2005\nއަންހެނާ ޙައިޟުގެ ދުވަސްވަރު ކައިވެނި ކުރުމަކީ ހަމަ މުޅިން ހުއްދަ ކަމެކެވެ. އެއީ ހުއްދަ ނޫން ކަމެއް ކަމަށް އެއްވެސް ޢިލްމުވެރިއެއް ވިދާޅު ނުވެއެވެ. ވީމާ ކައިވެނި ކުރާ ދުވަހު އަންހެން މީހާ ހުންނާނީ ޙައިޟުގައިތޯ ކަލަންޑަރުން ބަލައި، ކައިވެނި ކުރާ ދުވަސް އެ ނުން ދުވަހަކަށް ބަދަލު ކުރަން ޖެހޭ ފަދަ އެއްވެސް ޝަރުޢީ ސަބަބެއް ނެތެވެ.\nވީމާ އަންހެން މީހާ ޙައިޟުގައި ހުއްޓައި ކައިވެނި ކުރި ދެމަފިރިއަކު، އެ މީހުންގެ ކައިވެންޏާމެދު އެއްވެސް ފިކުރެއް ކުރާނެ ޖާގައެއް ނެތެވެ. އެ ދެމީހުންގެ ކައިވެންޏަކީ ހަމަ ސައްތައިން ސައްތަ ޞައްޙަ ކައިވެންޏެކެވެ.\nނަމަވެސް އަންހެން ކުއްޖާ ޙައިޟުގައި ހުއްޓާ ކައިވެނި ކުރުމުން، -ފަހަރެއްގައި ދިމާވެދާނެ- ނަފްސާނީ އުނދަގުލެއް އޮތުމަކީ އެކަށީގެން ވާ ކަމެކެވެ. އެއީ އެނގިވަޑައިގަންނަވާނެ ފަދައިން، ޙައިޟުގެ ދުވަސްވަރު ޖިމާޢު ވުމަކީ ޙަރާމް ކަމެކެވެ. ވީމާ ކައިވެނި ކުރުމަށް ފަހު، އަނބިމީހާ ޙައިޟުގައި ހުރުމުގެ ސަބަބުން ޖިމާޢު ނުވެވުމަކީ، ފިރިމީހާ އެހާ ހިތްހަމަ ޖެހޭ ކަމަކަށް ނުވެދާނެއެވެ. އަދި އަނބިމީހާ ލަދު ގަނެ އުނދަގޫ އިޙްސާސް ކުރަންވެސް ޖެހިދާނެއެވެ. މި ނުން ގެއްލުމެއް ޙައިޟުގެ ދުވަސްވަރު ކައިވެނި ކުރުމުން ނެތެވެ.\nއަނެއްކޮޅުން، ކައިވެނި ކުރާ ރޭ ޖިމާޢު ވުމަކީ ކޮންމެހެން ލާޒިމު ޝަރުޠެއްވެސް ނޫނެވެ. އަދި ސީދާ ޖިމާޢު ވުން ނޫން އެހެން ހުރިހާ ކަމެއް، ޙައިޟުގެ ދުވަސްވަރު ދެމަފިރިން ކުރުން ހުއްދައެވެ. ވީމާ، ޙައިޟުން ހިނައިގަންނަން ދެން އެ އޮންނަ ހަތަރު ފަސް ހަވަރަކަށް ދުވަހު، ޖިމާޢު ވުން ނޫން އެހެން އުފާތައް އަލަތު ދެމަފިރިންނަށް ހޯދައިގަނެވިދާނެއެވެ.\nޙައިޟުގައި ވަރިކުރުން :\nމަތީގައިވަނީ ޙައިޟުގައި ހުއްޓާ ކައިވެނި ކުރުމުގެ ޙުކުމެވެ. ދެން ޙައިޟުގައި ހުއްޓާ އަނބިމީހާ ވަރި ކުރުމަކީ ކޮން ކަހަލަ ކަމެއް ހެއްޔެވެ؟ މީގެ ޖަވާބަކީ، އެއީ ޙަރާމް ކަމެކެވެ. ޙައިޟު އަދި ނިފާސްގައި ހުއްޓާ ވަރި ކުރުން، ޖިމާޢުވެފައިވާ ޠުހުރެއްގައި ވަރި ކުރުން، އެއްފަހަރާ ތިން ވަރި ކުރުން ފަދަ ވަރިއަށް ފިޤުހުގައި ކިޔައި އުޅެނީ '' ޠަލާޤުލް ބިދްޢީ '' ނުވަތަ ބިދްޢީ ވަރިއެވެ. މިއީ ވަރި ކުރުމުގައި ޙަރާމް ގޮތެކެވެ.\nމިފަދަ ވަރި ކުރުމަކީ ޙަރާމް ކަމެއް ކަމުގެ ދަލީލަކީ މިއީއެވެ.\nعَنْ  عَبْدِ اللَّهِ بْنِ عُمَرَ  رَضِيَ اللَّهُ عَنْهُمَا أَنَّهُ طَلَّقَ  امْرَأَتَهُ  وَهِيَ حَائِضٌ عَلَى عَهْدِ رَسُولِ اللَّهِ  صَلَّى اللَّهُ عَلَيْهِ وَسَلَّمَ  فَسَأَلَ  عُمَرُ بْنُ الْخَطَّابِ رَسُولَ اللَّهِ  صَلَّى اللَّهُ عَلَيْهِ وَسَلَّمَ  عَنْ ذَلِكَ فَقَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ مُرْهُ فَلْيُرَاجِعْهَا ثُمَّ لِيُمْسِكْهَا حَتَّى تَطْهُرَ ثُمَّ تَحِيضَ ثُمَّ تَطْهُرَ ثُمَّ إِنْ شَاءَ أَمْسَكَ بَعْدُ وَإِنْ شَاءَ طَلَّقَ قَبْلَ أَنْ يَمَسَّ فَتِلْكَ الْعِدَّةُ الَّتِي أَمَرَ اللَّهُ أَنْ تُطَلَّقَ لَهَا النِّسَاءُ\nމާނައަކީ: ''ނާފިޢް އިބްނު ޢުމަރު ކިބައިން ރިވާ ކުރެއްވިއެވެ. ރަސޫލާގެ ޙަޔާތްޕުޅުގައި، އިބްނު ޢުމަރު އެކަލޭގެފާނުގެ އަނބިކަބަލުން ޙައިޟުގައި ހުންނަވަނިކޮށް ވަރި ކުރެއްވިއެވެ. ދެން ޢުމަރު ބިން ޚައްޠާބު، ކީރިތި ރަސޫލުﷲ ޞައްލަﷲ ޢަލައިހި ވަސައްލަމަ އަރިއަހުން މިކަމާ ބެހޭ ގޮތުން ސުވާލު ކުރެއްވިއެވެ. އެހިނދު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.'' އެ ކަމަނާ ރުޖޫޢަ ކުރައްވައި، ދެން އެއަށް ފަހު އެކަމަނާ ޙައިޟުން ޠާހިރުވެގެން އަނެއްކާ ޙައިޟުވެ އަނެއްކާ ޠާހިރު ވަންދެން ބައިންދަވަން، އޭނާއަށް (އިބްނު ޢުމަރަށް) އަމުރު ކުރައްވާށެވެ. ދެން މިއަށް ފަހު އޭނާ އެ ކަމަނާ ބައިންދަން ބޭނުންފުޅު ނަމަ ބައިންދަވާށެވެ. އަދި ވަރި ކުރައްވަން ބޭނުންފުޅު ނަމަ ޖިމާޢު ނުވެ ވަރި ކުރައްވާށެވެ. އަނބިން ޢިއްދައަށް ވަރި ކުރުމަށް މާތް ﷲ އަންގަވާފައިވާ ޢިއްދައަކީ އެއީއެވެ.'' (މި ޙަދީޘަކީ ބުޚާރީ މުސްލިމްގައި އައިސްފައިވާ ޙަދީޘެއް)\nމި ޙަދީޘުން، ޙައިޟުގެ ދުވަސްވަރު ކުރެވޭ ވަރިއަކީ ހުއްދަ ނޫން ވަރިއެއްކަން ދަލީލު ނެގޭ ތަންކޮޅަކީ، ކާވެނި ރުޖޫޢަ ކުރައްވާ އަލުން އެ ކުށް އިޞްލާޙު ކުރުމަށް، ކީރިތި ރަސޫލާ އަމުރު ކުރެއްވުމެވެ.\nސޫރަތުއް ޠަލާޤުގެ 1 ވަނަ އާޔަތުގައި ﷲ ވަޙީ ކުރައްވަނީ: يَا أَيُّهَا النَّبِيُّ إِذَا طَلَّقْتُمُ النِّسَاء فَطَلِّقُوهُنَّ لِعِدَّتِهِنَّ وَأَحْصُوا الْعِدَّةَ وَاتَّقُوا اللَّهَ رَبَّكُمْ\nމާނައަކީ: ''އޭ ކީރިތި ނަބިއްޔާ އެވެ. ކަލޭގެފާނުމެން (އެބަހީ އުއްމަތުގެ މީހުން) އަނބިން ވަރި ކުރާނަމަ، ފަހެ އެ މީހުންގެ ޢިއްދަ އަށް ތަންދީ ވަރިކުރާށެވެ. އަދި ތިޔަބައި މީހުން ޢިއްދައަށް ރައްކާތެރި ވާށެވެ. އަދި މާތް ﷲ ގެ ކިބަފުޅަށް ތަޤުވާވެރި ވާށެވެ.''\nމި އާޔަތުގެ މާނައަކީ، އަނބިމީހާ ވަރި ކުރާ އިރު، އަނބިމީހާ ޢިއްދައިގައި ކުރިމަތިލާން ޖެހޭ މުއްދަތު އެނގޭނެ ފަދަ ޙާލަތެއްގައި ވަރި ކުރާށެވެ. މިކަން ކުރެވޭނީ ބަނޑު ބޮޑުވެފައި ހުއްޓާ ނުވަތަ، ޖިމާޢު ނުވާ ޠުހުރެއްގައި ވަރި ކުރީމައެވެ.\nމިއާ ޚިލާފަށް، ޙައިޟުގައި ހުއްޓާ ވަރި ކުރުމުން ވާ ގޮތަކީ، ވަރިކުރާ ޙައިޟު އެއީ ޢިއްދައިގެ ތެރޭގައި ގުނޭނެ ޙައިޟެއް ނޫނެވެ. ވީމާ އަނބިމީހާ މިހާރު ހުރި ޙައިޟު ނިމި އަނެއްކާ ތިން ޙައިޟު ވަން ދެން ހުންނަން އެބަޖެހެއެވެ.\nޖިމާޢުވެފައި ހުރި ޠުހުރެއްގައި ވަރި ކުރުމުން ވެސް ކުރިމަތިލާން ޖެހޭ ޢިއްދައެއް ނޭނގެއެވެ. އެހެނީ އެ ޖިމާޢުން ބަނޑު ބޮޑު ވި ތޯ ؟ ނޫންތޯއެއް އަދި ނޭގޭނެއެވެ. ވީމާ އަނބި މީހާ ހުންނަން ޖެހޭ ޢިއްދަ ގުނާނީ ޙައިޟުން ތޯ ނުވަތަ ވިހެއުމުންތޯ، މިއީ ނޭނގޭނެ ކަމެކެވެ. ވީމާ މި ގޮތް ވެސް ހުއްދަ ނުވަނީއެވެ.\nވީމާ، މި އަންނަނިވި ވަގުތުތަކުގައި ވަރި ކުރުން ހުއްދައެއް ނޫނެވެ.\n- ޙައިޟުގެ ދުވަސްވަރު\n- ނިފާސް ކަމުގެ ދުވަސްވަރު\n- ޖިމާޢުވެފައިވާ ޠުހުރެއްގައި (މާނައަކީ :ޙައިޟު ނޫން ދުވަސްވަރެއްގައި ޖިމާޢު ވުމަށް ފަހު ވަރި ކުރުން)\n- މީގެ އިތުރުން އެއް ފަހަރާ ތިން ވަރި ކުރުމަކީ ވެސް ނަބަވީ އިރުޝާދާއި ޚިލާފު ކަމެކެވެ.\nވަރިކުރުން ހުއްދަ ވަގުތުތަކަކީ:\n1- ޖިމާޢު ނުވާ ޠުހުރެއްގައި (މީގެ މިސާލަކީ މަހުގެ އެއްވަނަ ދުވަހު އަނބިމީހާ ޙައިޟުގެ ލޭ އައުން ހުއްޓި ހިނައިގަތީއެވެ. ވީމާ އޭނާ އެހެރީ ޠުހުރުގައެވެ. ދެން އެއްވަނަ ދުވަހު ފަހުން އޭނާ އަނބިމީހާ އާ ޖިމާޢު ނުވަންޏާ އެއީ ޖިމާޢު ނުވާ ޠުހުރެވެ. ވީމާ މި ޠުހުރުގައި އަނބިމީހާ ވަރި ކުރެވިދާނެއެވެ. ޖިމާޢު ނުވާ ޠުހުރެއްގައި ވަރި ކުރުމުން ލިބޭ އެއް ފާއިދާއަކީ، އަނބި މީހާ ހުރީ ބަނޑު ބޮޑުވެތޯ ނޫންތޯ ދެނެގަތުމެވެ. އަނބިމީހާ ބަލިވެއިންކަން އެނގުމުން ވަރި ވުމުގެ ޚިޔާލު ދޫކޮށް ހަމަ ބުއްދިއަށް ފިރިމީހާ އައުމަކީ އެކަށީގެން ވާ ކަމެކެވެ.\nއަދި ވަރި ވާން އެދޭ އަނބި މީހާވެސް، ބަނޑުގައި ކުއްޖެއް އެބަ އޮތް ކަން އެނގުމުން ޚިޔާލު ބަދަލު ކޮށްފާނެއެވެ. ހަމަ އެހެންމެ ޙައިޟުގެ ދުވަސްވަރު އަނބިމީހާ ވެސް ހުންނަނީ ކުޑަކޮށް ރުޅިގަދަވާ މިޒާޖެއް ކަމަށް ބައެއް މީހުން ބުނެ އުޅެއެވެ. ވީމާ މި ދުވަސްކޮޅު އުފެދޭ ޒުވާބެއްގައި ވަރި ކުރެވުނަ ދިނުމަކީ މާކަ ރަނގަޅު ގޮތެއް ނޫނެވެ. އަދި އަނބިމީހާ ޙައިޟުގައި ހުރުމުން، ޖިމާޢު ނުވެވި ހުރުމުން ފިރިމީހާ ރުޅި އިސްކޮށް ނުވަތަ ކުރިން އުފެދިފައިވާ މައްސަލަ ނަގައި ބޮޑޫ ކޮށް ވަރި ކުރަން އުޅުމަކީވެސް ވެދާނެ ކަމެކެވެ. އެކަމަކު އަނބިމީހާ ޙައިޟުން ޠާހިރުވެ، ދެމަފިރިކަމުގެ ގުޅުން އަލުން ފެއްޓި ދިއުމަކީ، ނުބައިވެފައިވާ ގުޅުން އަލުން އިސްލާހު ކުރަން ލިބޭ ފުރުސަތަކަށް ވެސް ވެދާނެއެވެ.\n2- ބަނޑު ބޮޑުވިކަން ޔަޤީން ވެފައިވާ ޙާލަތުގައި . މި ޙާލަތުގައި ވަރި ކުރުމުން، އެ އަންހެން މީހާ ހުންނަ ޖެހޭ ޢިއްދަ އަކީ ވިހެއުން ކަން ކަނޑައެޅިގެން އެބަ އެގެއެވެ. ވީމާ އަނބިމީހާއަށް، ޢިއްދަ ބޭކާރު ގޮތެއްގައި އިތުރުވާނެ ފުރުސަތެއް މިތާގައި ނެތެވެ. އަދި ވަރި ކުރަނީ، ކުއްޖަކު ލިބެން އެބަ އުޅޭ ކަން، ނޭނގި ނޫންކަން ވެސް މި ހާލަތުގައި އެބަ ޔަޤީން ވެއެވެ.\nޙައިޟުގެ ދުވަސްވަރު ވަރި ކުރުމުން ވަރި ވޭތަ ؟\nމަތީގައި އެވަނީ ޙައިޟުގެ ދުވަސްވަރު ވަރި ކުރުމުގެ ޙުކުމެވެ. އެއީ ޙަރާމް ކަމެކެވެ. ދެން ޙައިޟުގައި ހުއްޓާ އަނބިމީހާ ވަރި ކުރުމުން އެ ވަރި ވޭތޯ؟ މިއީ ޢިލްމުވެރިންގެ މެދުގައި ޚިލާފު އުފެދިފައިވާ މައްސަލައެކެވެ. ހަތަރު މަޛްހަބުގެ އިމާމުން އަދި ޖުމްހޫރު ޢިލްމުވެރިން ވިދާޅުވެފައި ވަނީ ޙައިޟުގައި ހުއްޓާ ކުރެވޭ ވަރި - ބިދުޢަ ވަރީގެ ހުރިހާ ބާވަތެއް ވެސް - އެއީ ހަމަ ވަރިއެއް ކަމުގައި ބެލެވޭނެ ކަމަށެވެ. މި ބޭފުޅުން ވިދާޅު ވަނީ، ޙައިޟުގައި ހުއްޓާ ވަރި ކުރުން އެއީ ޙަރާމް ކަމެއް ކަމަށް އެއްބަސް ވެލައްވާ ކަމަށެވެ. ނަމަވެސް މި ގޮތަށް ވަރި ކުރުން ޙަރާމް ވުން އެއީ، ކޮންމެހެން އެ ވަރި ވަރިއަކަށް ނުވާން ވީ ސަބަބެއް ނޫން ކަމަށެވެ. މީގެ މިސާލަކީ، އިޙްރާމް ބަނދެގެން ހުރެ ކައިވެނި ކުރުން ޙަރާމެވެ. ނަމަވެސް ކައިވެނި ކޮށްފިއްޔާ އެ ކައިވެނި އެއީ ކައިވެންޏަކަށް ވެއެވެ. ހަމަ މި ބީދައިން ޙައިޟުގައި ހުއްޓާ ވަރިކުރުން ޙަރާމް ވިޔަސް، އެ ވަރި ކޮށްފިއްޔާ އެ ވާނީ ގުނޭ ވަރިއަކަށެވެ. މި ގޮތަށް ވަރި ކުރި ފިރިމީހާ ފާފަ ވެރިވާނެއެވެ. ނަމަވެސް އެ ވަރި އެއީ، ވަރިއެކެވެ.\nމި ބޭފުޅުން ދަލީލަކަށް ނަންގަވަނީ، އިބްނު ޢުމަރުގެ އަނބިކަނބަލުން އަލުން ރުޖޫޢަ ކުރެއްވުމަށް ރަސޫލާ އަމުރު ކުރެއްވުމެވެ. ކާވެނި ރުޖޫޢަ ކުރެވޭނީ އެއްފަހަރު ވަރިއެއް ވެވިފައި އޮތީމައެވެ. އިބްނު ޢުމަރު އެ ކުރެއްވީ ވަރިއަކަށް ނުވާނަމަ، ރުޖޫޢަ ކުރައްވާށޭ ރަސޫލާ ނޭންގެވީހެވެ.\nއަނެއްކޮޅުން، ޙައިޟުގެ ދުވަސްވަރު ކުރެވޭ ވަރި އެއީ ވަރިއެއް ކަމުގައި ނުބެލެބޭ ކަމަށް ވިދާޅުވާ ޢިލްމުވެރިން ކުރީގެ އަދި ފަހުގެ ވެސް އެބަ ތިއްބެވިއެވެ. ކުރީގެ ޢިލްމުވެރިންގެ ތެރޭގައި، ''ޠާވޫސް، ޢިކްރިމާ، ޢުމަރު، މުޙައްމަދު ބިން އިސްޙާޤު، ޙައްޖާޖު ބިން އަރްޠާތު، ޠާހިރީ މަޛްހަބު ދާއޫދްފަދަ ބޭފުޅުން، އިމާމް އަބޫ ޙަނީފާ، އަޙްމަދު، އަދި މާލިކް ގެ ބައެއް ދަރިވަރުން، ޖަޢްފަރުލް ބާޤިރް އަދި ޖަޢްފަރު ބިން މުޙައްމަދު އައްޞާދިޤު ފަދަ އާލު ބައިތުންގެ ބައެއް ޢިލްމުވެރިން، ހިމެނި ވަޑައިގަންނަވައެވެ.'' (ފަތާވަލް ކުބްރާ ލި އިބްނި ތައިމިއްޔާ: ޠަލާޤު ބާބު : ޙައިޟުގައި ވަރި ކުރުމުގެ ފަޞްލު)\nއަދި ޝައިޚުލް އިސްލާމް އިބްނު ތައިމިއްޔާ، އަދި އޭނާގެ ދަރިވަރު އިބްނުލް ޤައްޔިމްގެ ރައުޔަކީ ވެސް، ޙައިޟުގެ ދުވަސްވަރު ކުރެވޭ ވަރި އެއީ ވަރިއެއް ނޫން ކަމަށެވެ. ދެން ފަހުގެ ޢިލްމުވެރިންގެ ތެރެއިން ޝައިޚް ބިން ބާޒް އަދި ޢުޘައިމީން އަދި ޤަރަޟާ ވީ ވެސް ފަތުވާ ދެއްވަނީ، މި ރައުޔަށެވެ.\nމި ބޭފުޅުން ނަންގަވާ އެއް ދަލީލަކީ ޢާއިޝަތުގެ ފާނު ރިވާ ކުރެއްވި ޞަޙީޙް މުސްލިމްގައި ވާ މި ޙަދީޘެވެ: مَنْ عَمِلَ عَمَلًا لَيْسَ عَلَيْهِ أَمْرُنَا فَهُوَ  رَدٌّ\nމާނައަކީ: ''އަހަރެމެންގެ ދީނުގައި ނުވާ ކަމެއް، އޭގެތެރެއަށް ވައްދައިފިއްޔާ، އެއީ ޤަބޫލު ނުކޮށް ރައްދު ކުރެވޭނެ ކަމެކެވެ.''\nއިބްނު ތައިމިއްޔާ ވިދާޅު ވެފައި ވަނީ، ވަރި ކުރުމުގައި ދީނުގައި އިރުޝާދު ދެވި، އަންގަވާފައި ވާ ގޮތަކީ، ޖިމާޢު ނުވާ ޠުހުރުގައި ނުވަތަ ބަނޑު ބޮޑުވިކަން ޔަޤީން ކުރުމަށް ފަހު ވަރި ކުރުމެވެ. މިއާ ޚިލާފަށް ކުރެވޭ ވަރި އަކީ ދީނުގައި އަންގަވާފައި ވާ ގޮތާ ޚިލާފަށް ކުރެވޭ ވަރިއެކެވެ. ވީމާ މިފަދަ ވަރި އަކީ އެއީ ވަރިއެއް ކަމަށް ބެލޭނެ އެއްޗެއް ނޫނެވެ.\nދެން ވެސް އިބްނު ތައިމިއްޔާ ވިދާޅު ވަނީ، އިބްނު ޢުމަރު ވަރި ކުރެއްވި ހާދިސާ އައިސްފައިވާ ޙަދީޘް ގައި އެ އޮންނަ ''ފަލްޔުރާޖިޢްހާ'' މި ލަފްޒުގެ މާނައަކީ ކައިވެނި ރޫޅުމަށް ފަހު އަލުން ރުޖޫޢަ ކުރުން ނޫން ކަމަށެވެ. ކިއެއްތަ އޭގެ މާނައަކީ އަނބިމީހާ ވަރިނުކޮށް ބެހެއްޓުން ކަމަށެވެ. ޢަރަބި ބަހުގައި މި ލަފްޒު ގެ މަޞްދަރު އަންނަ ގޮތާއި، މި ތަނުގައި ދޭހަ ވާ މާނައާއި، އަދިވެސް ތަފާތު ބުއްދީގެ އެތައް ދަލީލެއް އިބްނު ތައިމިއްޔާ ވަރަށް ދިގުކޮށް ބަހުސް ކުރައްވާފައި ވެއެވެ. މިތާގައި އެ ހުރިހާ ވާހަކައެއް ގެނައުމަކީ ކޮންމެހެން މުހިއްމު ކަމެއް ކަމަށް ނުދެކޭތީ ކުރުކޮށްލަމެވެ.\nޝައިޚް ޤަރަޟާވީ ވިދާޅުވެފައި ވަނީ، ވަރި ކުރުމުގެ މައްސަލަތަކުގައި ވީހާވެސް ބޮޑަށް ބަލަން ވާނީ، ވަރި ކުރުމުގެ ދާއިރާ ހަނި ކުރެވޭތޯއެވެ. ފުޅާ ކުރެވޭތޯއެއް ނޫނެވެ. އެގޮތުން ޙައިޟުގެ ދުވަސްވަރު ކުރެވޭ ވަރި އެއީ ވަރިއެއް ނޫންކަމަށް ބެލުމަކީ، ޢާއިލާތައް ރޫޅި ދިއުމުން ސަލާމަތް ކުރެވޭނެ ކަމެއް ކަމަށް ޤަރަޟާވީ ވިދާޅުވެއެވެ. ހަމަ މި ސަބަބަށްޓަކައި، އެއްފަހަރާ ތިން ވަރި ކުރުމުން އެއީ އެއް ވަރި ކަމަށް ބެލުމަކީ ރަނގަޅު ގޮތެއް ކަމަށް، ޤަރަޟާވީ ދެކެލައްވައެވެ. މިއީ ޝައިޚުލް އިސްލާމް އިބްނު ތައިމިއްޔާ ވެސް ދެކެލައްވާ ގޮތެވެ. އެހެނީ ދީނުގައި ވަރި ކުރުމުގައި ތިން ފުރުސަތު ދީފައި ވަނީ، މީހަކަށް ނެގޭ ނުބައި ޤަރާރަކުން ވަރި ކުރެވުނީމާ، އަލުން ކައިވެންޏަށް ރުޖޫޢަ ވުމުގެ ފުރުސަތު ދިނުމަށްޓަކައެވެ. ވީމާ މި ފުރުސަތުތައް އެއްފަހަރާ ތިން ވަރިކޮށް، ބޭކާރު ކޮށްލުމަކީ ޤަބޫލު ކުރެވޭނެ ކަމެއް ނޫނެވެ. ފިޤުހު ޢިލްމުވެރިންގެ ތެރެއިން އެތައް ބޭފުޅުންނެއް މި ރައުޔަށް ތާއީދު ކުރައްވައެވެ. ފަހުގެ ޢިލްމުވެރިން އަދި ފިޤުހީ މަޖްމަޢްތަކުން މިހާރު ފަތުވާ ދެނީވެސް އެއް މަޖްލިހެއްގައި ކުރާ ތިން ވަރި އެއީ އެއް ވަރި ކަމަށެވެ.\nރުޅި އައިސްގެން ކުރާ ކައިވެނިވެސް ބައެއް ޢިލްމުވެރިން ދެކެލައްވަނީ އެއީ ވަރިއަށް ވާނެ ކަމަށެވެ. ނަމަވެސް އިބްނު ޤައްޔިމް ވިދާޅު ވަނީ ރުޅީގެ ދަރަޖަ ތިން ދަރަޖައަކަށް ބެހޭ ކަމަށެވެ. އޭގެތެރެއިން ވަރި ވާނީ އާދައިގެ މިންވަރަކަށް އަންނަ ރުޅީގައި ކުރާ ވަރިއެވެ. ރުޅި އައިސްގެން ބުނެވޭ ނުބުނެވޭ ވަރު ނޭގޭ ދަރަޖައަށް ރުޅި އައިސްފައިވާ މީހާ ކުރާ ވަރި އެއީ ވަރިއެއް ނޫނެވެ. މި ދެމެދުގައި ވާ ރުޅީގައި ކުރެވޭ ވަރި އެއީ ޚިލާފު މައްސަލައެކެވެ. އިބްނު ޤައްޔިމް ވިދާޅުވަނީ އެއީ ވެސް ގަދަ ރުޅީގެ ޙުކުމް ދޭން ޖެހޭ އެއްޗެއް ކަމަށެވެ.\nޙައިޟުގެ ދުވަސްވަރު ކުރެވޭ ވަރި، ވަރިއަކަށް ވާނެ ކަމަށް ވިދާޅުވި ޢިލްމުވެރިންވެސް ދެކެލައްވަނީ، ވަރި ވިޔަސް އަނބިމީހާ އަލުން ރުޖޫކުރުން އެދެވިގެންވާ ކަމަށެވެ. އެއީ އިބްނު ޢުމަރަށް ރަސޫލާ މި ގޮތް އަމުރު ކުރެއްވީ މުސްތަޙައްބު މާނައިގައި ކަމަށް ބައްލަވާފައެވެ. ރުޖޫޢަ ކުރުން ވާޖިބު ކަމަށް އިމާމް މާލިކް އަދި އަޙްމަދުގެ އެއް ރައުޔެއްގައި އޮވެއެވެ. އެއީ އިބްނު ޢުމަރަށް ރަސޫލާ މި ގޮތް އަމުރު ކުރެއްވީ ވާޖިބު މާނައިގައި ކަމަށް ބައްލަވާފައެވެ.\nރުޖޫޢަ ކުރެވޭނީ މިއީ ފުރަތަމަ ނުވަތަ ދެވަނަ ވަރި ނަމައެވެ. ޙައިޟުގައި ވަރި ކުރީ ތިންވަނަ ވަރި ކަމުގައި ވާނަމަ، ބައެއް ބޭފުޅުން ދެކެލައްވަނީ ރުޖޫޢަ ނުކުރެވޭނެ ކަމަށެވެ. އަނެއް ބައި ބޭފުޅުން ދެކެލައްވަނީ ރުޖޫޢަ ކުރެވޭނެ ކަމަށެވެ. އެއީ ޙައިޟުގައި ކުރާ ވަރިއަކީ ތިންވަނަ ވަރި އަކީ ވަރިއެއް ކަމަށް ބަލައިފިއްޔާ، އެ ހިސާބުން ބާއިން (ބައިނޫނާ ޞުޣްރާ) ވަރިއަކުން ވަރިވީއެވެ. ވީމާ ދެމަފިރިންނަށް އަލުން ފުރުސަތެއް ދޭން، ތިންވަނަ ވަރި އެއީ ވަރިއެއް ނޫންކަމަށް ބަލަނީއެވެ.\nމުޅި ލިއުމުގެ ޚުލާޞާ ނުކުތުތާތަކެއް:\n- ޙައިޟު ދުވަސް ވަރު ކައިވެނި ކުރުން ހުއްދަ\n- ޙައިޟު ދުވަސް ވަރު ވަރި ކުރުން ހުއްދަ ނޫން .\nޙައިޟުގައި ކުރާ ވަރި އާ މެދު ތިން ރައުޔެއް އޮވޭ، އެއީ :-\n- އެއީ ވަރިއެއް ކަމަށް ނުބެލެވޭ .\n- އެއީ ވަރިއެއް ކަމަށް ބެލެވޭ .\n- މި ވަރި މިއީ ފުރަތަމަ އަދި ދެވަނަ ވަރިނަމަ، ވަރިއެއް ކަމަށް ބެލެވޭ . މިއީ ތިންވަނަ ވަރިނަމަ ވަރިއެއް ކަމަށް ނުބަލާ .\n- މިއީ ވަރިއެއް ކަމަށް ބަލާ ޢިލްމުވެރިން ވެސް، ކާވެނި ރުޖޫޢަ ކޮށް މަތީގައިވާ ޙަދީޘްގައި ވާ ގޮތަށް ކަންތައް ކުރަން ޖެހޭ ކަމަށް ވިދާޅުވޭ .\nބުމަ ހެދުމަކީ ކޮންކަހަލަ ކަމެއް ؟


12 Schoolakah Principalun Hoadhanee\nނައިބްރައީސް އައްޑޫ ސިޓީގައި ސްކޫލްތަކުގެ ވެރިންނާ ބައްދަލު ކުރައްވަނީ ފޮޓޯ ރައީސް އޮފީސް\n27 ނޮވެންބަރ 2021 - 23:39:04\nބާރަ ސްކޫލަކަށް ޕްރިންސިޕަލުން ހޯދުމަށް އެޑިއުކޭޝަން މިނިސްޓްރީން އިއުލާން ކޮށްފިއެވެ.\nއެޑިއުކޭޝަން މިނިސްޓްރީން ކޮށްފައިވާ އިއުލާނެއްގައި ބުނެފައިވާ ގޮތުގައ ޕްރިންސިޕަލުން ބޭނުންވާ ރަށްރަށުގެ ތެރޭގައި ހއ. ފިއްލަދޫ ސްކޫލް، ރ. ފައިނު ސްކޫލް، ށ. ގޮއިދޫ ސްކޫލް، ގއ. ކޮނޑޭ ސްކޫލް، ހއ. ވަށަފަރު ސްކޫލް، ވާދޫ ޖަމާލުއްދީން ސްކޫލް، ހއ. ބާރަށު ސްކޫލް، މ. އަތޮޅު ތަޢުލީމީ މަރުކަޒު، ހދ. ނޭކުރެންދޫ ސްކޫލް، ހދ. ހިރިމަރަދޫ ސްކޫލް، ހދ. އަތޮޅު ތަޢުލީމީ މަރުކަޒުގެ އިތުރުން ނ. މަގޫދޫ ސްކޫލް ހިމެނެއެވެ.\nޕްރިންސިޕަލުންގެ އަސާސީ މުސާރާގައި ރޭންޖެއްގެ ގޮތުގައި އިއުލާނުގައިވަނީ 6295.00- 15560.00 ދެމެދެވެ. އޭގެ އިތުރުން ސާވިސް އެލަވަންސްގެ ގޮތުގައި 2500.00 ރުފިޔާ ލިބެއެވެ.\nމިމަހުގެ 24 ވަނަދުވަހު އޮތް ރައްޔިތުންގެ މަޖިލީހުގެ ޖަލްސާގައި އެޑިއުކޭޝަން މިނިސްޓަރު ވިދާޅުވީ ޕްރިންސިޕަލުން ލިބުމުގެ ދަތިކަން ކުރިމަތިވެފައިވަނީ މުސާރަ ކުޑަވުމުގެ ސަބަބުންނެވެ.\nމަޖިލީހުގައި މަޑުއްވަރީ ދާއިރާގެ މެންބަރު އާދަމް ޝަރީފް ކުރެއްވި ސުވާލަކަށް ޖަވާބު ދެއްވަމުން މިނިސްޓަރު ވިދާޅުވީ މުސާރަކުޑަވުމުގެ ސަބަބުން ޕްރިންސިޕަލުން އެހެންދާއިރާތައް އިޚްތިޔާރު ކުރައްވާ ކަމަށާއި، އެގޮތުން މަޖިލީހާއި ކައުންސިލްތަކުގައިވެސް މިހާރު ޕްރިންސިޕަލުން އެބަތިއްބެވި ކަމަށެވެ.\nމިނިސްޓަރާ ސުވާލު ކުރެވުނީ މަޑުއްވަރީ ސްކޫލުގައި ޕްރިންސިޕަލެއް ނެތި ދުވަސްތަކެއް ވެފައިވާތީ ޕްރިންސިޕަލެއް ލިބޭނެ ދުވަހަކާ ގުޅޭ ގޮތުންނެވެ.


Suhana laigen mi inee manma Gauri ge hedhumeh – Iru\nކަޅުވަކަރު މިސްކިތް އަލުން ބެހެއްޓެމަކީ ރައީސް ދެއްވި ހަދިޔާއެއް: ޝާހިދު\nތަރިކައަކީ އިޤްތިޞާދީ މުހިންމު ވަސީލަތެއް: ރައީސް\nކުޅަދާނަ އެކްޓަރު ޝާހްރުކް ޚާނާއި އޭނާގެ އަންހެނުން ޕްރޮޑިއުސަރު އަދި ޑިޒައިނަރު ގޯރީ ޚާނަށް ލިބިފައިވާ އަންހެން ދަރިފުޅު ސުހާނާ ޚާނަކީ ފެޝަނަށް ވަރަށް ލޯބިކުރާ ކުއްޖެއްކަން އޭނާގެ އިންސްޓަގްރާމް ފީޑު ހާވައިލުމުން އެނގޭނެއެވެ. އަބަދުވެސް އެންމެ ފަހުގެ ޓްރެންޑުތަކާ އެއްގޮތަށް ހެދުން އަޅާ ސުހާނާ އެންމެފަހުން ހިއްސާކުރި ފޮޓޯގައި ފެންނަނީ އާންމުކޮށް ލައި ނޫޅޭ ވައްތަރުގެ ހެދުމެއް ލައިގެން އިންތަނެވެ.\nޓީލް ކުލައިގެ އަތްދިގު ހެދުން ލައިގެން ނަގާފައިވާ ފޮޓޯއަށް ތިން ލައްކައަށްވުރެ ގިނަ ލައިކު ލިބިފައި ވަނިކޮށް ސުހާނާ މިވަނީ ސިއްރެއް ހާމަކޮށްފައެވެ. އެ ސިއްރަކީ ސުހާނާ އެ ފޮޓޯގައި ލައިގެން އިނީ އަސްލު އޭނާގެ ހެދުމެއް ނޫން ކަމެވެ.\nއެކުވެރިއަކަށް ސުހާނާގެ ހެދުން ކަމުގޮސްގެން އެ ހެދުން ބޭނުންވާކަމަށް ބުނެ ކުރި ކޮމެންޓަށް ރައްދުދެމުން ސުހާނާ، 20، ބުނީ އެއީ އޭނާގެ މަންމަގެ ހެދުމެއް ކަމަށެވެ. މީގެން އެނގިގެންދަނީ ސުހާނާއާއި މަންމަ ގޯރީ އާ ދެމެދު އޮންނަ ގުޅުމުގެ ވަރުގަދަ ކަމެވެ. އަދި ދެމައިންނަކީ ވެސް ފެޝަނަށް ނުހަނު ލޯބިކުރާ ބައެއްކަން ހާމަވެއެވެ.\nސުހާނާ އެންމެފަހުން މީޑިއާގެ ސަމާލުކަމަށް އައިސްފައިވަނީ، ހަމުގެ ކުލައަށް ބަލާފައި ކުރާ ތަފާތުކުރުންތައް ހުއްޓުމަކަށް އަންނަންޖެހޭ ކަމަށްބުނެ އިންސްޓަގްރާމުގައި ލިޔުނު ވަރުގަދަ ޕޯސްޓުންނެވެ. އޭގައި އޭނާ ވަނީ، ހަމުގެ ކުލަ އަނދިރިވުމުގެ ސަބަބުން މީހުންގެ ފަރާތުން ކުރިމަތިވެފައިވާ ފުރައްސާރައާއި މަލާމާތް ހިއްސާކޮށްފައެވެ.


UV r maziya badhalkuri meatch maziya kamiyab koffi\nމަސްތުވާތަކެތީގެ މައްސަލައެއްގައި 18 އަހަރުން ދަށުގެ ކުއްޖަކު ހައްޔަރުކޮށްފި\nމެޗުން ޔުނައިޓެޑް ވިކްޓަރީއާއި މާޒިޔާ ބައްދަލުކުރި މެޗުން މާޒިޔާ މޮޅުވެއްޖެ\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗު މާޒިޔާއިން ކާމިޔާބު ކޮށްފިއެވެ.\nމިއަދުގެ މެޗްގައި ބައްދަލުކުރީ އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން ކުލްބާއި ޔުނައިޓެޑް ވިކްޓަރީއެވެ.\nޔުނައިޓެޑް ވިކްޓަރީ (ޔޫވީ) އަތުން އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން ހަނި ގޮތަކަށް މޮޅުވެއްޖެއެވެ. މި މެޗުން މާޒިޔާ މޮޅުވީ 1-0 ގެ ނަތީޖާއަކުންނެވެ. މިލަނޑު އެޓީމަށް ކާމިޔާބުކޮށްދިނީ މެޗުގެ 74 ވަނަ މިނެޓުގައި ހަމްޒާ މުހައްމަދު (ހަމްޕު) އެވެ.\nމި މޮޅާއެކު ލީގު ތާވަލުގެ އެއްވަނައިގައި އޮތީ ކުޅުނު 10 މެޗުން ލިބުނު 24 ޕޮއިންޓާއެކު މާޒިޔާ އެވެ. ދެވަނައިގައި އޮތީ 10 މެޗުން 18 ޕޮއިންޓް ލިބިފައިވާ ކުލަބު ވެލެންސިއާއެވެ. ތިންވަނައިގައި އޮތީ 10 މެޗުން ލިބިފައިވަނީ 16 ޕޮއިންޓް ލިބިފައިވާ ދަ ގްރާންޑޭ ސްޕޯޓްސްއެވެ. ޔޫވީ އޮތީ ކުޅުނު 10 މެޗުން ލިބުނު3ޕޮއިންޓާއެކު، ތާވަލުގެ ފުލުގައެވެ.\nމެޗަށްފަހު ވާހަކަދައްކަމުން މާޒިޔާގެ ކޯޗު ރިސްޓޯ ވިޑަކޮވިޗް ބުނީ މެޗު ދިޔަގޮތާ ދޭތެރޭ ހިތްހަމަޖެހޭ ކަމަށާއި، ކުޅުންތެރިންގެ ފަރާތުން ފެނިގެންދިޔަ ކުޅުން ރަނގަޅު ކަމަށެވެ. ޔޫވީގެ ކޯޗު އިހުސާން އަބްދުލް ޣަނީ ބުނީ މި މެޗުން ބަލިވިކަމުގައި ވިޔަސް، ކުޅުންތެރިން ދެއްކި ކުޅުމާ މެދު ހިތްހަމަޖެހޭ ކަމަށެވެ.


SunOnline: MDP memberunge adhadhu dhashah, PPM memberunge adhadhu mahchah\nއޮކްޓޯބަރ 19، 2017: ޕީޕީއެމުން "ތައްޔާރު"ގެ ނަމުގައި ކާނިވާ ސަރަހައްދުގައި ބޭއްވި ޖަލްސާގެ ތެރެއިން -- ސަން ފޮޓޯ/ ފަޔާޒު މޫސާ\nމި އަހަރު ވެރިކަން ކުރާ މައި ޕާޓީ، އެމްޑީޕީގެ މެމްބަރުން މަދުވެފައިވާ ކަމަށާއި އިދިކޮޅު މައި ޕާޓީ، ޕީޕީއެމްގެ މެމްބަރުންގެ އަދަދު އިތުރުވެފައިވާ ކަމަށް އިލެކްޝަންސް ކޮމިޝަންސްގެ ތަފާސް ހިސާބުތަކުން ދައްކައިފިއެވެ.\nސިޔާސީ ޕާޓީތަކުން ހުށަހަޅާފައިވާ މެމްބަޝިޕް ފޯމުތައް ޕްރޮސެސްކުރުމަށްފަހު، ސިޔާސީ ޕާޓީތަކުގެ ދަފްތަރު އަދާހަމަކޮށްފައިވާ ތަފްސީލްތައް އިލެކްޝަންސް ކޮމިޝަނުން މިއަދު ވަނީ ހާމަކޮށްފައެވެ.\nއީސީން ހާމަކޮށްފައިވާ ގޮތުން، ރާއްޖޭގެ އެންމެ ބޮޑު ސިޔާސީ ޕާޓީ، އެމްޑީޕީގައި މިވަގުތު ތިބީ 52،952 މެމްބަރުންނެވެ.\nމިދިޔަ އަހަރުގެ ނިޔަލަށް އެމްޑީޕީގައި ތިބީ 53،748 މެމްބަރުންނެވެ. އެހެންކަމުން މި އަހަރު އެމްޑީޕީން 796 މެމްބަރުން ވަނީ މަދުވެފައެވެ.\nދެވަނައަށް އެންމެ މެމްބަރުން ގިނަ ޕާޓީއަކަށް އޮތީ އިދިކޮޅު ޕީޕީއެމްއެވެ. ޕީޕީއެމްގައި 37،144 މެމްބަރުން ތިބި އިރު، މިދިޔަ އަހަރުގެ ނިޔަލަށް އެ ޕާޓީގައި ތިބީ 36،054 މެމްބަރުންނެވެ. އެހެންކަމުން މި އަހަރު އެ ޕާޓީއަށް 1090 މެމްބަރުން ވަނީ އިތުރުވެފައެވެ.\nޕީޕީއެމް އާއެކު ކޯލިޝަން ހަދާފައިވާ ޕީއެންސީގައި މިވަގުތު 4004 މީހުން އެބަތިއްބެވެ.\nމިދިޔަ އަހަރުގެ ނިޔަލަށް ޖޭޕީގައި 12،128 މެންބަރުން ތިބި އިރު، މިވަގުތު އެ ޕާޓީގައި 13،825 މީހުން އެބަތިއްބެވެ. އެހެންކަމުން އެ ޕާޓީއަށް މި އަހަރު 1697 މީހުން ވަނީ އިތުރުވެފައެވެ.\nކުރީގެ ރައީސް، މައުމޫން އަބްދުލްގައްޔޫމްގެ މޯލްޑިވްސް ރިފޯމް މޫވްމަންޓް (އެމްއާރްއެމް)ގައި ތިބީ 3023 މެމްބަރުންނެވެ.\nއެމްޑީއޭގައި 8178 މެމްބަރުން ތިބި އިރު، އަދާލަތު ޕާޓީގައި 6640 މެމްބަރުން، އެމްޓީޑީގައި 3171 މެމްބަރުން، ޑީއާރްޕީގައި 2902 މެމްބަރުން އަދި މޯލްޑިވްސް ލޭބާ އެންޑް ސޯޝަލް ޑިމޮކްރެޓިކް ޕާޓީގައި 2881 މެމްބަރުން އެބަތިއްބެވެ.


MDP Aai MDN Gulhilaamehifaivaakan Engijje: Dr. Iyaz - Vaguthu\nއެމްޑީޕީއާއި އެމްޑީއެން ގުޅިލާމެހިފައިވާ ކަން އެނގިއްޖެ: ޑރ. އިޔާޒް\n9 މަސް ކުރިން ( އޮކްޓޯބަރ 7, 2019 )\nދިނީ ހަމަތަކާ ޚިލާފު ވާހަކަތަކެއް ހިމަނައި ބޮޑު ރިޕޯޓު ނެރުނު މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އާއި ވެރިކަން ކުރާ އެމްޑީޕީއާ ގުޅިލާމެހިފައިވާކަން އެނގިެއްޖެ ކަމަށް މަޝްހޫރު ދީނީ އިލްމުވެރިޔާ ޑރ. މުހައްމަދު އިޔާޒް ވިދާޅުވެއްޖެ އެވެ.\nޑރ. އިޔާޒް ކުރެއްވި ޓްވީޓެއްގައި ވިދާޅުވީ އެމްޑީޕީއާއި އެމްޑީއެން ގުޅިލާމެފައިވާކަން ރައްޔިތުންގެ މަޖިލީހުގައި މިއަދު ބޭއްވި ޖަލްސާއިން އެނގި ހާމަވެގެން ގޮސްފައިވާ ކަމަށެވެ.\nMDP aai MDN akee v bodah gulhi laamehifaivaa dhebai kan miadhu ge majlis jalasa in engigen hingajje.\n— Dr Mohamed Iyaz (@dr_iyaz) October 7, 2019\nމީގެ އިތުރުން މީހަކު ކުރި ޓްވީޓަކަށް ޖަވާބު ދެއްވަމުން ޑރ. އިޔާޒް ވިދާޅުވީ އެމްޑީޕީގެ ހުރިހާ މެމްބަރުންނަކީ އެފަދަ މެމްބަރުންނެއް ނޫން ކަމަށާއި އެ ޕާޓީގައި އިސްލާމް ދީނަށް ލޯބިކުރާ މީހުންނާއި އިސްލާމް ދީނަށް ލޯބި ނުކުރާ މީހުންވެސް އެބަ ތިބި ކަމަށެވެ. އަދި އެއީ ހިތި ނަމަވެސް ހަގީގަތެއް ކަމަށް އޭނާ ވިދާޅުވެފައިވެއެވެ.\nNoon. MDP ge hurihaa member innakee efadha bayeh noon. MDP gai eba thibi islam dheenah v bodah loabi kuraa bayaku. hama egothah islam dheenaai medhu nafrathu kuraa bayaku ves eba thibi. miee kithanme hithi namaves hageegaiy. #BanMDN\nޑރ. އިޔާޒަކީ އެމްޑީއެންގެ ރިޕޯޓުގައި ހުރި ލާދީނީ ކަންކަން ފާހަގަކުރައްވައި އެކަންކަމާ ގުޅޭ ގޮތުން އެންމެ ބޮޑަށް މީސްމީޑިއާގައި ފާޑުވިދާޅުވަމުންދާ އެއް ދީނީ އިލްމުވެރިޔާއެވެ.\nއޮކްޓޯބަރ 7, 2019 20:05\nމިއަދު އެއްޗެއް އެބަވިސްނޭދޯ\nއޮކްޓޯބަރ 7, 2019 23:42\nކުރިން ނޭނގޭ ކޮންކަމެއް އެނގިގެން މިމީހާ މިއުޅެނީ؟ ދުއާ ދެންނެވި ވެރިމީހާއަށް މިގައުމުގަ ބޮޑު ކަމެއް ހިނގަެިގެން އުޅޭކަން އެނގޭކަން ނުވަތަ ނޫންކަން މިއަށް އެބަ އެނގޭބާ! ކުރީގަނަމަ ވެރިމީހާ ކާލަން މިކަލޭގެ އުޅުނީހީ. މިހާރު ވެރިއަކާ މިކަމާވާ ބެހޭވެސް ކަމެއް ނޫންކަމަށް ހަދައިގެނެއްނު ފެންނުވަރާ މީހާ އެހެރަ ފެންނަނީ. ލަދުކުޑަކަމުން އަދި އެބަ ވާހަކަ ދައްކައެއްނު.\nހަމަ ތެދެއް މިބުނީ މިމީހާގަނޑު ދެކެ ވަރަށް ރުޅިއާދޭ. މިހާރު ކޮން އަނގައެއް ތަޅާކަށްތަ!\nއޮކްޓޯބަރ 7, 2019 20:11\nޕީޕީއެމް ވަރައް އުފާވާނެ ޑރ އިޔާޒް އެހެން\nވިދާޅުވީމަ އެކަމަކު އިއްޔެ ޕީޕީއެމްގެ ވެރިކަމާއި ދެކޮޅައް ޑރ އިޔާޒް ނިކުމެގެން ޕީޕީއެމް ކުދިން ލެވިހަޅޭ އަދި ހަދާން ނެތޭހާ ދުވަހެއް ނުވޭ އަހުން ވސ\nއޮކްޓޯބަރ 7, 2019 21:03\nމިކަމުގަ ކުރީ ސަރުކާރު ލަނބަތޮ އްޓޭ ޔާމީނު ކަހެރުވަކޭ ޕީޕީ އެމް ސަންދޯކޭ ކިޔަންޖެހޭ ކަމެ އް ނޫން، ކުރިމަތި ވެގެން މި އުޅެނީ ވަރަށް ބިރުވެރިކަމަކާ 2018 ނޮވެމްބަރ 17 ވަނަ ދުވަހުން ފެށިގެން ގަ އުމުގެ ރަ އީސަކީ އިބޫ ސޯލިހު، މިޖަމާ ޢަތަށް ވަގުތުން ފިޔަވަޅު ނޭޅިގެން އުޅެނީ ކީ އްވެގެންތޯ ސުވާލު އުފެދޭ\nއޮކްޓޯބަރ 7, 2019 20:23\nކޮއްކޯ ތިޔަކަަން ތިޔަބޭފުޅުންނަށް އެނގުނުއިރު ވާންހުރި ހަތަރެއްް ވެނިމެއްޖިދޯ . ޑެންކުރާނެކަމެއްނެތް ދެއަތައް ކަޑާލަ ކަނޑާލަ ތިއްބަވާ...އިޔާޒާ..އިލިޔާސް... ޒައިދުވެސް....\nބޭބެމެންނަށް މާކުރިންވެސް އެނގޭކަމެއްތީ...ކޮށްކޮމެން ގަބޫލުނުކުރީ\nމިހާރު ރައީސްމީހާއަށް މަޖުބޫރުވެގެން ކުއްވެރި ކޮއްފިއެންނު....ހުކުރު ދުވަހު ޔާމީނު ޖަލްސާައެއް ބާއްވަން އުޅޭތީ....\nއަދި ކިރިޔާ ކަލެއަށް ތިއެނގުނީ. ހހހހހ. މާކުރިން ތިޔަކަން އަހަރުމެންނަށް ެިނގޭ\nއޮކްޓޯބަރ 7, 2019 20:51\nޑރ. އިޔާޒަށް އަދިކިރިޔާތޯ އެނގިލެއްވީ؟\nހުކުމް ތިކުރަނީ ތަހްގީގެއްވެސް ނުކޮށްތަ؟ ބަލަ ކިތަންމެ ބޮޑު ޝޭޚަކަށް ވިޔަސް ވާހަކަ ދައްކާ މީހުންގެ ބޮލުގައި ބޮޑެތި ކުށްކުށުގެ ޒިންމާ އަޅުވަންވާނީ ވަރަށް ރަގަޅަށް އެގި ބަޔާން ވުމަށްފަހު. ވަކި އެމްޑީޕީގެ ނަން ތިފާހަގަ ކުރަނީ ބަލަ އެއީ ވެސް ހަމަ މިރާއްޖޭގައި މިއުޅޭ "ނަމުން" އިސްލާމުންނެއްނޫންތަ؟ އެހެން ހުރިހައި ޕާރޓީއެއްގަވެސް ތިބީ ހަމަ އެކަހަލަ މީހުނެއް ނޫޏްތަ؟ ނަމާދު ނުކުރާ އެކަމަކު މުސްލިމުން ނޫންތަ؟ ދީނަށް ކުރެވޭ އެންމެ ބޮޑު ފުރައްސާރައަކީ ތިމަންނާ މީ އިސްލާމެކޭ ކިޔައިގެން ހުރެ އިސްލާމްދީނަށް ނޫޅޫންނޫން ދެން އެހެން ކޮންކަމެއްތަ؟ ބަލަ ޝޭޚުންނަށް ފެންނަނީ ނޫހެއްގައި ބަޔަކު ލިޔެފައި ހުންނަ ވާހަކައެއްތަ؟ ނަމާދަށް ބަންގިގޮވީމާ ނަމާދަށް ނުގޮސް ހޮޓާ ހޮޓަލުގައި ސައިބޮއި ކުޅެ ހީސަމާސާ ކުރަންއެތިބޭ މީހުން ޝޭޚުންނަށް ނުފެންނަނީ ކީއްވެބާ؟ ކީއްވެތަ އެފަދަ މީސްމީހުން ފަހަތުން ދުވެ ލާދީނީއޭ ގޮވާ ހަޅޭލަވާ އެމީހުނާއި އަޅާއިގަނެގެން ނޫޅެނީ ؟\nއޮކްޓޯބަރ 7, 2019 23:33\nއެއއއީ އިސްލާމްދީނަށް ފުރައްސާރަ ނުކުރާތީ. ރަސޫލާއަށް މަލާމާތް ނުކުރާތީ. އެވަރު ނޭނގެންޏާ މިތަނަށް ބޭނިނުގަނެ ހުރެފާނަންތަ؟\nއޮކްޓޯބަރ 8, 2019 10:06\nހުކުމް ކޮށް ނިމިގެންތަ ކަލޭމެން ރައީސް ޔާމީނަށް ވަގަށް ގޮވީ؟ ހުކުމަކީ ކޮބައިކަން އެނގުނީ ތިމާގެ ލޯބިވެރިޔާ ވެރިކަމުގައި ހުރެ ހިންގާ ދީނާ ދެކޮޅު ކަންކަމުގެ ވާހަކަ މީހަކު ބުނުމުންތަ؟\nއޮކްޓޯބަރ 7, 2019 22:04\nއޮކްޓޯބަރ 7, 2019 22:16\nއަޅެ މިހާރު ދެން ކީއްކުރަން\nއޮކްޓޯބަރ 7, 2019 22:29\nޢެމްޑީއެން އަކީ އެމްޑީޕިގެ ބަނޑުންވިހޭދަރިއެއް\nއޮކްޓޯބަރ 7, 2019 22:38\nތިބޭފުޅުންގެ ސަޕޯޓާ އެކު ނޫންތޯ އެކަން އެކުރަނީ.\nއޮކްޓޯބަރ 7, 2019 22:43\nއެއީ ލާާދީނީ ވެރިން ތިބި ޕާޓީއެއްކަން އެގުމުން އެމީހުންގާތު ބޯގިނަކުރަން ހުންނާނީވެސް އޭގެމީހުން "އޭނާވަނީ އޭނާގެ އެކުވެރިޔާާގެ ދީންމަތީގައި" އިޔާޒް މިއަށް ޖަވާބެއް ދެއްވާ!! ކެރޭނެތަ؟\nއޮކްޓޯބަރ 7, 2019 23:12\nއިޔާޒް އައް އެކަންއެނގިލެއްވީއަދި އަޅުގަނޑުމެން އެމްޑީޕީއައް ލާދީނީ ކިޔަނީ 100%ހެ ކިފެންނަންހުރީމަ!!\nޢިސްލާމް ދީނާއި އެއްގޮތައް ޢަމަލުތައް ބަހައްޓާނަމަ ފުރަތަމަ ހުޅަނގުގެ ޑިމޮކްރަސީ އުވާލާ ޝޭހުން ސިޔާސީ ފިކުރުން އެއްކިބާވޭ ދުނިޔޭގެ އެދުމައްޓަކާ ވެރިމީހާ އާއި ބައި އަތު ހިފުންވެސް ހުއްޓާލާ އިސްލާމްދީނުގަ މަޝްވަރާ ކުރެވޭނީ ވަކި ކަންކަމައް ޑިމޮކްރަސީގަ ކޮންމެ ކަމަކައް މަޝްވަރާ ކުރެވޭ މިސާލަކައް ހައްދުތައް ޖެހުމައް ގާނޫނު ފާސް ކުރަން ޖެހޭ އިސްލާމީ ޝަރީޢާ ގާއިމް ކުރާނީ ތޯ ނުކުރާނީތޯ ވޯޓަކައް އެހޭ މިކަންކަމައް އިސްލާމީ ދައުލަތެއްގަ ބަހުސްވެސް ކުރެވިގެން ނުވާނެ ދެން މިކިޔަނީ ހަސަނޭ ހުސޭނޭ ހިސާނޭ ހުސީނޭ\nމިއަދު ޖަލްސާގަ ކިހިނެއް ވާނެ ކަމަށްތަ ކަލޭ ހީކުރީ؟ މޮޔައަކަށް ހެދިގެން ނޫސްތަކުން ސުރުޚީ ހޯދަން އުޅޭ ދެއްކުންތެރިއެއްމީ.\nދަޢުލަތުގެ މަޤާމުތަކުގައި އެތިބީ އެފިކުރުގެ މީހުން ބައިތިއްބާފަ މިމީހުން ބޭރުކުރަންޖެހޭ އެއީ އެކަމުގެ ނޭދެވޭ އަސަރު ކުރާނެތީ ސަލާމަތީ ފިޔަވަޅުއަޅަންޖެހޭ.... މިމީހުންގެ އެޖެންޑާ ވަރައްވެސް ބޮޑު ވިސްނާ މިކަމައް އިލްމުވެރިންނައް ގޮވާލަން\nއޮކްޓޯބަރ 8, 2019 00:27\nގައުމު ފާލުންނެއްޓެނީ. މިކަން ފެންނަންޖެހޭ މީހުން މަޖިލިސްތެރެއިން މިދެއްކީ ވަރަށް ފީކަޅާ މިސާލެއް.\nއޮކްޓޯބަރ 8, 2019 00:34\nދީނީ އިލްމުވެރިންނަށް މި ޖެހެނީ ދީންވެސް ކިޔަވައިދޭން. ކީކޭ ބުނާނީ. ގުރުއާނުގައިވެސް އޮންނާނެ ވަކި ވަރަކަށްވުރެ މީހުން ކަނުވާ ވާހަކާ، އަޑުނީވޭ ވާހަކައާ. އެ މީހުންގެ މިސާލަކީ ގެރީގެ މިސާލު. އެހެން ވެފަ އެއޮތީ އިޔާޒަށްވެސް. އަދިވެސް އޭނާއަކަށް އެއްޗެއް ނުވިސްނޭނެ. އަދިވެސް އަންނި ފަހަތުން ދުވާނެ.\nއޮކްޓޯބަރ 8, 2019 01:21\nއަހަރުމެން ހިތްދަތިވެ ރުޅިގަދަވެފަ ތިބި ވަގުތު އިތުރަށް ދުއްތުރާ ކުރަނީތަ؟ ކަލޭމެން މި ގައުމަށް ޖެއްސި ހާލަތު ފުދޭ. ދެން އިތުރު ކުރަން ނަހަދާ. ފާޑުފާޑު ވާހަކަ އަހަރެމެންނަށް އަޑު ނީއްވާ. ކަލޭމެނަށް ނަފްރަތު ކުރަން. ލޮބުވެތި ރަސޫލާއަށް މަލާމާތް ކުރެވޭހިނދު ކުރެވޭނެ ކަމެއް ނެތްހާ ބަލިކަށި ބަޔަކަށް މި ގައުމުގަ ތިބި ދީނަށް ލޯބިކުރާ މީހުން ވާންމިޖެހުނީ ކަލޭމެންގެ ސަބަބުން. އަދިވެސް އެކަމުގެ ޒިންމާ ނަގާކަށްވެސް ބޭނުމެއް ނުވޭ. ވީމާ އިތުރަށް އަނގަނުތެޅުން އެދެން. ކުރިން ނޭނގި އޮތް އިތުރު ކަމެއް މިހާރު އެނގޭކަށް ނުޖެހޭ. ތަފާތު ގޮތަކަށް ކަމެއް ނުހިނގާ. ކުރިންވެސް އެމީހުން ހިންގި ޖަރީމާ އަލުން ބާރުތައް ލިބުމުންވެސް އެހިންގަނީ. އެހުރިހާ ކަމެއް އެނގިތިބެ ނޭނގޭ ކަމަށް ހަދައިގެން ދިވެހިންނަށް ދިން ލަނޑު ފުދޭ. ދެން ހެޔޮ. ފުދިއްޖެ. ފުދި އިތުރުވެސް ވެއްޖެ. ނިންމާލަމުންވެސް އެދެން. އިތުރަށް ރުޅި ނާރުވާ.\nއޮކްޓޯބަރ 8, 2019 03:05\nއިޔާޒްމެންނައް އަދިޔޭ ތިޔަ ވިސްނެނީ.. 2018 ގެ ރިޔާސީ އިންތިޚާބުގަ ތިޔަކަން ހަމަ ނޭނގޭތީތޯ މިސަރުކާރުގެނައުމައް ފައިވިއްދާލީ. ޖަލުން ހަޔެއްކަ މީހުން އަދި އެއީވެސް ސައްޚަ ކުއްވެރީން ގާނޫނު އޮޅާލައިގެން ނެރެންވެގެން މިސަރުކާރު ގެނައިމަ ދީނައް ކުރީ ފައިދާތޯ ގެއްލުންތޯ ކަލޭގެ މޮޅު ޕީއެޗްޑީ ބޮލުގެ ބުއްދީން ވިސްނާފަ ބުނެބަލަ.\nއޮކްޓޯބަރ 8, 2019 03:07\nއަދާލަތުގަ އެއްޒަމާނެއްގަ ތިވި ހަގީގީ ޢިޚްލާސްތެރިބަޔަކު. އެމީހުން ތިވެރީންގެ ބުއްދި ރަނގަޅު ނޫންކަމާއި ހަދާ ކޮސް ފެނިފަ އެތަނުން ނިކުތްތާ ކިތަންމެ ޒަމާނެއް.\nއޮކްޓޯބަރ 8, 2019 05:38\nދީނާ ޚިލާފުވެ ވިޔާ ނުވާ ވާހަކަދައްކާ މީހުންނާ ދުރުވުމަށް ގޮވާލަން މިހާ ފާޅުކަން ބޮޑު ގޮތަކަށް ދީނާ ޚިލާފު ވާހަކަ ދައްކާ ދައުރެއް ނުދެކެން ! މިފުރުސަތު ދެވެނީ ސަބަބުތަކެއް އޮވެގެން ބޮޑުންނޭ ބޮޑުންނޭ ހޭ އަރާ ތިބޭތި މީދެރަކަމެއް!\nއޮކްޓޯބަރ 8, 2019 08:47\nމީސްމީޑިއާގައި،ފާޑުވިދާޅުވުމަކުން ނުފުދޭ އިޔާޒު އާއި ޒައިދު އާއި އިލިޔާސް އާއި\nއިމްރާނު އާއި މައުމޫނު އާއި މި ގުރޫޕް( މިހިނގާދިޔަ އެމްޑީޕީ ،އެމްޑީއެން ހިންގި ޖަރީމާގެ ސަބަބުން)،، މާތްﷲ توبة ވެ ރަށްޔިތުންގެ ކިބައިން معاف އަށް އެދި އަލުން ހެޔޮމަގައް رجوع ވާންޖެހޭ ސަބަބު ރިޔާސީ އިންތިޚާބު ކެމްޕޭން ތެރޭގައި، މިހުރިހާ ވާހަކައެއް އޭރު ސަރުކާރުގަ ތިބިމީހުން މިއަދު އިދިކޮޅުގަ ތިބިމީހުން ދެއްކި މަތީގައި ދެންނެވުނު ގުރޫޕް މިއިން އެއްވެސް ކަމެއް قبول ނުކޮށް ގޮންޖަހާފަ ލާދީނީ ހަރުކަށި ބައިގަނޑެއް ވެރިކަމަށް ގެންނަން މަސައްކަތްކޮށް؟؟؟؟؟؟؟ ރަށްޔިތުންނޭ އެކަންކޮށްފި\nއޮކްޓޯބަރ 8, 2019 16:23\nﷲ އާއި އަދި ރަސޫލާ އަށް ހުތުރު ބަސްތައް ރައްދުކޮށް ދީނީ ޢަޤީދާ އާއި ކުޅޭން އުޅޭ އެންމެން ހިފައި ހައްޔަރުކޮށް އިސްލާދީން އެމީހުންނަށް ހުށަހަޅާތައުބާ ލައިދިނުމަށް މި އަދުގެ ސަރުކާރަށް ގޮވާލަން އަދި މިކަން ކުރަންވާނީ، ޓްރާންސް ޕޭރަންޓްކޮށް އިސްލާމީ ދަންނަބޭކަލުންގެ ކޮމިޓީއަކުން އެހާޒިރުގައި.\nއޮކްޓޯބަރ 10, 2019 13:58\nދެފަރާތްވެއްޖެއްޔާ އޭގެ ތިންވަނަ ފަރާތެއްވެސްވާނެ


SunOnline: 60 Percent anhenunnah online furassaara aa kurimathi laan jehey\n60 ޕަސެންޓް އަންހެނުންނަށް އޮންލައިން ފުރައްސާރައާ ކުރިމަތިލާން ޖެހޭ\nއަހުމަދު ޖައިޝަން 07 Oct 2020, 09:26\nއެންމެ ގިނަ އަންހެނުންނަށް ފުރައްސާރަ ކުރިމަތިވަނީ ފޭސްބުކް މެދުވެރިކޮށް --- ފޮޓޯ : ވޯކްޕޮލިސް\nއޮންލައިން ޕްލެޓްފޯމުތަކުގައި ހިމެނޭ އަންހެން ކުދީންނާއި އަންހެނުންގެ އާބާދީގެ 60 ޕަސެންޓަކީ ކޮންމެވެސް ކަހަލަ އޮންލައިން އަނިޔާއެއް ނުވަތަ ގަނާއެއް އަދި އެ ނޫން ވެސް ފުރައްސާރައެއްގެ ޝިކާރައަށްވާ ފަރާތްތައް ކަމަށް ދިރާސާއަކުން ދައްކައިފި އެވެ.\nޖިންސީ ހަމަހަމަކަމަށް ވަކާލާތުކުރާ ޖަމިއްޔާއެއް ކަމަށްވާ ޕްލޭން އިންޓަނޭޝަނަލް އިން ކުރިއަށް ގެންދިޔަ ބައިނަލްއަގުވާމީ ދިރާސާއަކުން ދައްކާގޮތުގައި އޮންލައިންކޮށް 60 ޕަސެންޓު އަންހެނުންނަށް އެކި ކަހަލަ އަނިޔާތަކާއި ފުރައްސާރަ ކުރިމަތިވާ ކަމަށެވެ. އަދި އޭގެ ސަބަބުން ގިނަ އަދަދެއްގެ އަންހެނުން ދަނީ ސޯޝަލް މީޑިއާތައް ދޫކޮށް ޕްލެޓްފޯމްތަކުން އެކައުންޓްތައް ޑީއެކްޓިވޭޓްކުރަމުން ކަމަށް ވެސް އެ ދިރާސާ އިން ދައްކަ އެވެ.\nއެ ޖަމިއްޔާގެ ޗީފް އެގްޒެކިއުޓިވް އޭން ބާގިޓް ވިދާޅުވީ ކޮންމެ ފަސް އަންހެނުންގެ ތެރެއިން އެކަކީ އެކި ކަހަލަ ފުރައްސާރަ އާއި އޮންލައިން ގަނާ އަދި އަނިޔާތަކުގެ ސަބަބުން ކޮންމެވެސް ކަހަލަ ސޯޝަލް މީޑިއާ ޕްލެޓްފޯމެއް ދޫކޮށްލާފައިވާ ފަރާތެއް ކަމަށެވެ.\nއަދި އޭގެ ތެރެއިން ބައެއް ފަރާތްތަކަކީ އުމުރުން އެންމެ އަށް އަހަރުން ފެށިގެން އެފަދަ ފުރައްސާރަ ކުރިމަތިވާން ފަށާފައިވާ ފަރާތްތައް ކަމަށް ވެސް އޭން ވިދާޅުވި އެވެ.\n"އަންހެން ކުދީންނާއި އަންހެނުންނަށް ނުރައްކާ ވާ ވަރަށް ސޯޝަލް މީޑިއާގައި ގަނާ ކުރުމާއި ފުރައްސާރަކުރުމުގެ ކަންތައް ދަނީ ފެންމަތިވަމުން،" އޭނާ ވިދާޅުވި އެވެ.\nއޭން ވިދާޅުވި ގޮތުގައި އެންމެ ގިނަ އަންހެނުންނަށް އަދި އަންހެން ކުދީންނަށް އެފަދަ ފުރައްސާރައާ ކުރިމަތިވެފައި ވަނީ ފޭސްބުކް އިންނެވެ. އެގޮތުން ފޭސްބުކް ބޭނުންކުރި އަންހެނުންގެ އާބާދީ 39 ޕަސެންޓަކީ ކޮންމެވެސް ގޮތަކުން އޮންލައިން ފުރައްސާރައާ ކުރިމަތިލާން ޖެހިފައިވާ ފަރާތްތަކެވެ. ދެވަނައަށް އެންމެ ގިނައިން އެފަދަ މައްސަލަތައް ކުރިމަތިވެފައި ވަނީ އިންސްޓަގްރާމްގަ އެވެ. އެއީ އަންހެނުންގެ އާބާދީގެ 23 ޕަސެންޓެވެ. ވަޓްސްއެޕްއިން 14 ޕަސެންޓު އަންހެނުންނަށް ފުރައްސާރަކޮށްފައިވާ އިރު ސްނެޕްޗެޓުން އެފަދަ މައްސަލަ ދިމާވެފައި ވަނީ 10 ޕަސެންޓަށެވެ. އަދި ޓްވިޓާގައި އެފަދަ މައްސަލަ ނުވަ ޕަސެންޓަށް ކުރިމަތިވިއިރު ޓިކްޓޮކްގައި އެފަދަ މައްސަލަ އުޅެނީ ހަ ޕަސެންޓުގަ އެވެ.\nޕްލޭން އިންޓަނޭޝަނަލްގެ ދިރާސާއިން ދައްކާ ގޮތުގައި ފުރައްސާރައިގެ މައްސަލަތައް ރިޕޯޓުކުރުމަށް އެކުލަވާލާފައިވާ ޓޫލްތައް އެކަށީގެންވާ ފެންވަރުގައި ފަރުމާކޮށްފައި ނުވާ ކަމަށެވެ. އެހެންކަމުން އެންމެ އެކަށީގެންވާ ގޮތުގައި އެފަދަ މައްސަލަތައް ހުށަހަޅަން ދަތިވާ ކަމަށް އެ ދިރާސާގައި ބުނެފައިވެ އެވެ.\nސީޝެލްސްގައި ކޭސްތައް ގިނަވެ ހަރުކަށި ފިޔަވަޅު އަޅަނީ


Malaysia Mubaaraathun Raajje Ah Rihi Medal, Cricket Ah Bodu Kaamiyaabee Eh! - Vaguthu\nކޮވިޑް-19: ދިވެހިން ފައްސިވާ އަދަދު މަޑުޖެހުމެއް ނެތި މައްޗަށް! - 21 މިނެޓް ކުރިން\nމެލޭޝިޔާ މުބާރާތުން ރާއްޖެ އަށް ރިހި މެޑަލް، ކްރިކެޓަށް ބޮޑު ކާމިޔާބީ އެއް!\n1 އަހަރު ކުރިން ( ޖޫން 29, 2019 )\nމެލޭޝިޔާގެ ކުރިއަށް ދިޔަ ޓީ20 ޓްރައި ސީޒަންގައި ބައިވެރިވި ރާއްޖޭގެ ޤައުމީ ކްރިކެޓް ޓީމުން ރިހި މެޑަލް ހޯދައިފިއެވެ.\nމި މުބާރާތުން ރިހި މެޑަލް ރާއްޖެ އަށް ލިބިފައި ވާއިރު، މިދިޔަ ހަފްތާ ތެރޭގައި ރާއްޖޭގެ ތާރީހުގައިވެސް އިންޓަނޭޝަނަލް ކްރިކެޓް ކައުންސިލް (އައިސީސީ)ގެ ގްލޯބަލް ރޭންކިންގެ މެޗެއް ވަނީ އަލަށް ކާމިޔާބު ކުރެވިފައެވެ. ރޭންކިންގެ ގޮތުން ރާއްޖެ އަށް ވުރެން ކުރީގައި އޮތް ތައިލޭންޑް ބަލި ކުރުމަށް ފަހު ކްރިކެޓުގައި ރާއްޖެއިން ވަނީ އައު ހަރުފަތެއް މައްޗައް ޖެހިލާފައެވެ.\nރާއްޖޭގެ އިތުރުން މި މުބާރާތުގައި ވާދަ ކުރީ މެލޭޝިޔާގެ އިތުރުން ތައިލޭންޑެވެ. މި ދެ ޤައުމަކީވެސް ދުނިޔޭގެ ރޭންކިންގައި ރާއްޖެ އަށް ވުރެން ކުރީގައި އުޅޭ ދެ ގައުމުކަން ފާހަގަކޮށްލެވެއެވެ. މިގޮތުން މެލޭޝިޔާ ދުނިޔޭގެ 33 ވަނާގައި ރޭންކު ކުރެވިފައި ވާއިރު، ތައިލޭންޑް އޮތީ 55ވަނާގައެވެ. އަދި ރާއްޖެ އޮތީ 72ގައެވެ.\nމުބާރާތުގެ ފުރަތަމަ މެޗުން ތައިލޭންޑް ބަލިކޮށް، ދެވަނަ މެޗުގައި މެލޭޝިޔާ އާއި ބައްދަލު ކުރި ވަގުތު ބޯކޮށް ވާރޭ ވެހުމުގެ ސަބަބުން މެޗު ނިންމާލައި، ދެ ޓީމުގެ ދެމެދުގައި ޕޮއިންޓް ވަނީ ބަހާލާފައެވެ. އަދި ފަހު މެޗުގައި ތައިލެންޑް އަތުން ރާއްޖެ ބަލިވި ނަމަވެސް، މުބާރާތުގެ 2ވަނަ ވަނީ ލިބިގެން ގޮސްފައެވެ.\nރާއްޖެ އިން ކުޅުނު ފަހު މެޗުގެ ޓޮސް ދިމާވެގެން ގަސްތުކުރީ ކުޅެން އެރުމަށެވެ. ކުޅެން އަރައި 20 އޯވަރު ތެރޭގައި6ކުޅުންތެރިން ނުބައިވެގެން ރާއްޖެ އަށް ހެދުނީ 153 ލަނޑެވެ. ޖަވާބުގައި ތައިލޭންޑުން ކުޅެން އަރައި 19.1 އޯވަރު ތެރޭގައި5ކުޅުންތެރިން ނުބައިވެގެން ހެދުނީ 154 ލަނޑެވެ. މިއާއި އެކު ތައިލޭންޑަށް މެޗު ކާމިޔާބު ވި ނަމަވެސް، ރާއްޖޭގެ ފަރާތުން ވަނީ ވާދަވެރި ކުޅުމެއް ފެނިގެން ގޮސްފައިކަން ފާހަގަކޮށްލެވެއެވެ.\nމި ކާމިޔާބީ އަކީ ރާއްޖޭގެ ކްރިކެޓުގެ ތާރީހުގައި ވެސް ލިބުނު އެންމެ ބޮޑު އެއް ކާމިޔާބީ އެވެ.\nގައުމީ ކްރިކެޓް ޓީމުގެ ފަރިތަކުރުންތައް ހުއްޓާލައިފި\nކޯޗުގެ ތަހުގީގަށް ދޭން ޖެހޭ ފުރިހަމަ އެއްބާރުލުން ދޭނަން: މިނިސްޓްރީ\nޖޫން 29, 2019 21:22\nދެޓީމު ބައިވެރިވެގެން ދިޔައީ ތިންވަނައަށް ތިވަރުގެ ކާމިޔާބީއެއް ބަޔަކައްލިބޭނީ ލޮލް\nޖޫން 30, 2019 07:20\nރިހި މެޑަލް އެއް ލިބުނީމަ ތިންވަނަ އަކަށް ނޫން ދާނީ. ދެވަނަ އަށް. މަރުޙަބާ ކްރިކެޓް ޓީމް.\nޖޫން 29, 2019 21:38\nއެކީއްވެ ކްރިކެޓްގެ އެންމެ ބޮޑު ކާމިޔާބަށް ވާންވީ؟؟ އިމާރޖިން ނޭޝަންސް ކަޕް ރާއްޖެން ހަމަ ޔަޤީނުންވެސް 1 ފަހަރު ކާމިޔާބު ކުރި. ހީވަނީ2ފަހަރު ކާމިޔާބު ކުރިހެން.\nޖޫން 29, 2019 23:33\nދެ ފަހަރު ރަން މެޑަލް ހޯދި\nޖޫން 30, 2019 07:23\n2 ޓީމު ބައިވެރިވިތަނަކުން2ވަނަ ލިބުނީތީ މަރުޙަބާ


"Vaguthu" Ah Muvahzafun Hoadhan Iulaankohfi - Vaguthu\n"ވަގުތު" އަށް މުވައްޒަފުން ހޯދަން އިއުލާންކޮށްފި\n8 މަސް ކުރިން ( ޖޫން 14, 2019 )\n"ވަގުތު" ގައި މަސައްކަތް ކުރާނެ މުވައްޒަފުން ހޯދަން އިއުލާންކޮށްފިއެވެ.\n"ވަގުތު" އިން މިރޭ ކުރި އިއުލާނެއްގައި ބުނެފައި ވަނީ "ވަގުތު" ގައި ޑެޕިއުޓީ އެޑިޓަރެއްގެ ގޮތުގައި މަސައްކަތް ކުރާނެ ފަރާތަކާއި އެސިސްޓެންޓް އެޑިޓަރެއްގެ ގޮތުގައި މަސައްކަތް ކުރާނެ ފަރާތެއް ބޭނުންވާ ކަމަށެވެ. މީގެ އިތުރުން ޝަރުޢީ ދާއިރާ އާއި ފިލްމީ ދާއިރާ އަދި ކުޅިވަރު ދާއިރާ ގައި މަސައްކަތް ކުރާ ޖާނަލިސްޓުން ހޯދަން ބޭނުންވާ ކަމަށް ވެސް އިއުލާނުގައި ބުނެފައި ވެއެވެ.\nޑެޕިއުޓީ އެޑިޓަރުންނާއި އެސިސްޓެންޓް އެޑިޓަރުންގެ ގޮތުގައި މަސައްކަތް ކުރާނެ މުވައްޒަފުން ހޮވުމަށް ހަމަޖެހިފައި ވަނީ ކުރިމަތިލާ ފަރާތްތަކުގެ ތައުލީމީ ފެންވަރަށާއި، ނޫސްވެރިކަމުގެ ދާއިރާ އިން ނުވަތަ ނޫސްވެރިކަމާއި ގުޅުން ހުރި ދާއިރާ އަކުން ހޯދާފައިވާ ތަޖުރިބާއަށް ބެލުމަށް ފަހުއެވެ.\nޖާނަލިސްޓުންގެ ވަޒީފާ އަށް މުވައްޒަފުން ހޮވުމަށް ހަމަޖެހިފައި ވަނީ ތައުލީމީ ފެންވަރަށާއި، ގިނަ ވަގުތު މަސައްކަތުގައި އުޅެވޭނެ މުވައްޒަފުން ބެލުމަށް ފަހުއެވެ.\nހުރިހާ ވަޒީފާއެއްގެ މުސާރަ ވެސް ކަނޑައެޅުމަށް ހަމަޖެހިފައި ވަނީ ވަޒީފާ އަށް ކުރިމަތިލާ ފަރާތާއި މަޝްވަރާ ކުރުމަށް ފަހު ދެފަރާތް އެއްބަސްވާ ގޮތެއްގެ މަތިންނެވެ.\nވަޒީފާތަކަށް ކުރިމަތިލުމުގެ ފުރުސަތު ހުޅުވާލާފައި ވަނީ މިމަހުގެ 20 ވަނަ ދުވަހުގެ ނިޔަލަށެވެ.\nވަޒީފާ އަށް ކުރިމަތިލާ ފަރާތްތަކުން ސީވީ އާއި ތައުލީމީ ސެޓްފިކެޓްތައް ފޮނުވާނީ [email protected] އީމެއިލް އަށެވެ. "ވަގުތު" އިން އިއުލާން ކޮށްފައިވާ ވަޒީފާތަކުގެ އިތުރު މައުލޫމާތު "ވަގުތު" ގެ ނަމްބަރު 7907173 ނަމްބަރު ފޯނުން ލިބިވަޑައިގަންނަވާނެއެވެ.\n"ވަގުތު" އަކީ އެންމެ ގިނަ ދިވެހިން ޒިޔާރަތްކުރާ ރާއްޖޭގެ އެއް ވެބްސައިޓެވެ. ދުވާލަކު އެވްރެޖްކޮށް ދޮޅުލައްކަ އަށް ވުރެ ގިނަ މީހުން "ވަގުތު" ވެބްސައިޓަށް ޒިޔާރަތް ކުރެއެވެ.\nޖޫން 15, 2019 10:41\nރަަށްރަށުގަ ޙަރަކާތްތެރިވާނެ ރިޕޯޓަރުން ބޭނުންވެ ލައްވާނަމަ މަރުޙަބާ ކިޔާނަން.


މާލޭ އިންޓަރނޭޝަނަލް އެއަރޕޯޓް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމާލޭ އިންޓަރނޭޝަނަލް އެއަރޕޯޓް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n11 ނޮވެންބަރު 1981، ރިފަރެންސް: MAG/1981/27\nاَلحَمْـدُ لِلّـهِ رَبِّ العَـالَمِـين، وَالصّـلاة وَالسّلام علٰـىخاتم الأنبياء والمرسلين، سيِّدنا محـمَّدٍ وعلى آلـه وأصـحابه أجمعـين.\nވަޒީރުންގެ މަޖިލީހުގެ މެންބަރުން، ދިވެހިރާއްޖޭގެ އުއްތަމަ ފަނޑިޔާރު، ރައްޔިތުންގެ މަޖިލީހުގެ ރައީސް، ދައުލަތަށް ގިނަދުވަހު ޚިދުމަތް ކުރެއްވި ޢިއްޒަތްތެރިން، ޑިރެކްޓަރ އޮފް ސިވިލްއޭވިއޭޝަން، ހުޅުލޭ އެއަރޕޯޓް ކޮންސްޓްރަކްޝަންސް ޕުރޮޖެކްޓު ޔުނިޓުގެ ޑިރެކްޓަރ، ބޭރުން ވަޑައިގެން ތިއްބެވި ޢިއްޒަތްތެރި މެހްމާނުން، އަދި ޖަލްސާއަށް ހާޒިރުވެވަޑައިގެން ތިއްބެވި އެންމެހައި އަޚުންނާއި އުޚުތުން؛\nދިވެހިންގެ ހިތްވަރާއި ޢަޒުމް، ދިވެހިންގެ ޖިހާދާއި ޤުރްބާނީ، ދިވެހިންގެ އެއްބައިވަންތަކަމާއި ޤައުމީ ރޫޙު، ދިވެހިންގެ މަސައްކަތްތެރިކަމާއި ހީވާގިކަން، އަދި ދިވެހިންގެ ކެތްތެރިކަމާއި އިޚުލާޞްތެރިކަން ހާމަކޮށްދޭ ދިވެހި ޤައުމުގެ މި ފަޚްރުވެރި ވައިގެ ބަނދަރު، އާދެ، [މާލޭ އިންޓަރނޭޝަނަލް އެއަރޕޯޓް] ކީރިތިވަންތަ މާތްﷲގެ އިސްމުފުޅުގެ ބަރަކާތުން މުޅި ދިވެހި އުންމަތުގެ ލާބަޔާއި ފައިދާއަށްޓަކައި، މި ތާރީޚީ ދުވަހު އަޅުގަނޑު މި ހުޅުވައިދެނީ ވަރަށް ޚާއްޞަ އުފަލަކާއެކު. ދިވެހިރާއްޖޭގެ ތާރީޚުގައި، ދިވެހިންގެ އަމިއްލަ މަސައްކަތުން ދިވެހި ޤައުމުގެ ނަމުގައި ފުރަތަމަފަހަރަށް މި ހުޅުވުނު ބައިނަލްއަޤްވާމީ ވައިގެ ބަނދަރަކީ، އެކަމަށް ރޭވިގެން، މިވޭތުވެދިޔަ ފަސް އަހަރެއްހާ ދުވަހުގެ ތެރޭގައި ހިނގަމުންދިޔަ މަޝްރޫޢެއްގެ ނަތީޖާ ކަމުގައިވިޔަސް، ޙަޤީޤަތުގައި އެއީ އެއަށްވުރެ މާކުރިން ތަފާތު ދުވަސްވަރު، ތަފާތު ފެންވަރުތަކެއްގައި، ކުރެވުނު ބުރަ މަސައްކަތްތަކެއްގެ ފޮނި ކާމިޔާބީ. އެހެންކަމާއެކު، ހުޅުލޭ މަސައްކަތަކީ ފަހަކަށްއައިސް، އަޅުގަނޑުމެންގެ ދިވެހި ތާރީޚުގައި ނުކުރެވޭފަދަ ބޮޑު ޤައުމީ މަސައްކަތެކޭވެސް ދެންނެވިދާނެ. ހުޅުލޭ ސްޓޭޝަން ހެދުމުގެ މަސައްކަތްތަކުގައި، ދިވެހިން ހާމަކޮށްދީފައިވާ ގަދަ ހިންމަތާއި މަތިވެރި ޤައުމީ ރޫޙާއި ވަރުގަދަ ފޯރިއަކީ، އެއާމެދު އަޅުގަނޑު މި މަޤާމުގައި މާގިނަ ވާހަކަތަކެއް ދައްކަން ބޭނުންވާނެ އެއްޗެއް ނޫން.\nކޮންމެއަކަސް، ހުޅުލޭ މަސައްކަތަށް، ޤައުމީ ފެންވަރުގައި ދެވިފައި އޮތް ވަރުގަދަ އަހަންމިއްޔަތެއްގެ ސަބަބުން ހުޅުލޭ އެއަރޕޯޓާމެދު ބެލިފައި ވަނީ ޤައުމީ ޖިހާދާއި ޤައުމީ ފަޚްރު އޭގައި އެކުލެވިފައިވާ ތަނެއްގެ ގޮތުގައި. އާދެ، މާލޭ އިންޓަރނޭޝަނަލް އެއަރޕޯޓް. މިތަނަކީ ހަމައެކަނި މިހާރު އަޅުގަނޑުމެންގެ ޤައުމީ ޖިހާދުގެ ރަމްޒެއް ކަމުގައި ހިމެނޭ ތަނެއް ނޫން. އޭގެއިތުރުން އެއީ އަޅުގަނޑު ދެކޭގޮތުގައި ބައިނަލްއަޤްވާމީ ފެންވަރުގައި ކުރެވުނު ވަރަށް ވަރުގަދަ މަސައްކަތްތަކެއްގެ ނަތީޖާ. ހަމައެފަދައިން، މިޒަމާނުގައި ބައިނަލްއަޤްވާމީ އެއްބާރުލުމާއި އެހީތެރިކަން ދައްކައިދޭ ވަރުގަދަ ނަމޫނާއެއް. އާދެ، އަޅުގަނޑުމެންގެ މި އެއަރޕޯޓް ތައްޔާރުކުރުމުގައި، ބޭރުގެ ވަރަށްގިނަ ފަރާތްތަކެއްގެ އެހީ ލިބިފައިވާކަން އަޅުގަނޑުމެން މިތާނގައި މި ފާހަގަކުރަނީ ވަރަށްބޮޑު އުފަލަކާއެކު. އާދެ، އަޅުގަނޑުމެންގެ ޤައުމުގެ ތަރައްޤީއަށްޓަކައި ދިވެހިރާއްޖޭގެ އެންމެހައި ރައްޔިތުން މިކަމަށް އެހާބޮޑު އަހަންމިއްޔަތެއްދީގެން، ދައުލަތުގެ ހުރިހާ ކަމެއްވެސް (މި މަސައްކަތަށް) ގާތްގަނޑަކަށް5އަހަރު ދުވަސް ވަންދެން ހުއްޓައިލައިގެންނޭ ބުނެވިދާކަހަލަ ގޮތަކަށް މަސައްކަތް ކޮށްގެން. މި ކުރެވުނު މަސައްކަތުގެ ނަތީޖާ މިއަދު އަޅުގަނޑުމެން ދެކޭއިރު، މި ކަމުގައި ބޭރުގެ އެކިއެކި ފަރާތްތަކުން، ޚާއްޞަކޮށް އަޅުގަނޑުމެންގެ ވަރަށްގާތް އެކުވެރި އިސްލާމީ ޤައުމުތަކެއްގެ ފަރާތުން މި މަޝްރޫޢަށް ލިބިފައިވާ އެހީގެ ވާހަކަ ދަންނަވައިނުލައި އަޅުގަނޑަށް ކުރިއަށްދެވޭކަށް ނެތް.\nއާދެ، ތިޔަ ހުރިހާ ބޭފުޅުންނަށް އެނގިވަޑައިގަންނަވާނޭ ފަދައިން، ވަރަށްގިނަ ޤައުމުތަކެއްގެ އެހީ އަޅުގަނޑުމެންނަށް ވަނީ މި މަޝްރޫޢުގައި ލިބިފައި. އާދެ، ކުވައިތު ސަރުކާރުގެ އެހީ، ސަޢޫދީ ޢަރަބިއްޔާ ސަރުކާރުގެ އެހީ، ހަމަ އެފަދައިން އަބޫދާބީގެ އެހީ، އޭގެއިތުރުން ބައެއް ޚާއްޞަ ފަންޑުތައް، އޯޕެކް ސްޕެޝަލް ފަންޑުގެ އެހީ އަދި އެހެނިހެންވެސް ބައެއް އެކުވެރި ރަޙްމަތްތެރި ސަރުކާރުތަކުގެ އެހީތައް ލިބިފައިވޭ. އިނގިރޭސި ސަރުކާރުގެ އެހީ، އޮސްޓްރޭލިއާ ސަރުކާރުގެ އެހީ، އިންޑިއާ ސަރުކާރުގެ އެހީ. ހަމައެފަދައިން، ބައިނަލްއަޤްވާމީ ޖަމާޢަތްތަކެއްގެ އެހީތައްވެސް ލިބިފައިވޭ. އާދެ، އެއީ ޔޫ.އެން.ޑީ.ޕީ. އާއި އިކާއޯ.\nމި މަސައްކަތް ކުރިއަށް ގެންގޮސްފައިވަނީ، ކަމާ އެކަށީގެންވާ ބޭރުގެ ބައެއް ކުންފުނިތަކެއްގެ ފަރާތުން. މިތާނގެ ހުރިހާ މަސައްކަތްތައް، މަދަނީ މަސައްކަތްތަކާ ޙަވާލުވެގެން، އެ މަސައްކަތް މިހާ ފުރިހަމަގޮތެއްގައި ނިންމަވައިފައިވަނީ އިންޑިޔާގެ ކުންފުންޏަކުން. އެ ކުންފުންޏަކީ ތިޔަބޭފުޅުންނަށްވެސް ރަނގަޅަށް އެނގިވަޑައިގަންނަވާނޭ ފަދައިން، އިންޓަރނޭޝަނަލް އެއަރޕޯޓްސް އޮތޯރިޓީ އޮފް އިންޑިޔާ. ހަމަ އެފަދައިން، މި މަޝްރޫޢުގައި ހިމެނޭ އެކިއެކި ޓެކްނިކަލް ކަންތައްތައް، ޚާއްޞަކޮށް، ނިޔަމިކަމަށް އެހީވެދޭ ސާމާނު ބެހެއްޓުމާއި، އެކަމުގެ ހުރިހާ އިންތިޒާމުތަކެއް ރޭވުން އަދި އެކަންތައްތައް ވަރަށް ފުރިހަމަގޮތެއްގައި ނިންމުން. އެ ބުރަ މަސައްކަތް ކުރީ ހުޅަނގު ޖަރުމަނުގެ ކުންފުންޏެއް ކަމުގައިވާ އެސް.އީ.އެސް. އެހެންވީމާ، އަޅުގަނޑު މިދަންނަވަނީ، މި އެއަރޕޯޓަކީ ދިވެހި ޤައުމު އެއަށްޓަކައި ފަޚްރުވެރިވުން ޙައްޤު އެއަރޕޯޓަކަށްވީހިނދު އެއީ ބައިނަލްއަޤްވާމީ އެހީތެރިކަމާއި އެއްބާރުލުމުގެވެސް ވަރަށް ކުލަގަދަ ނަމޫނާއެކޭ.\nއާދެ، މިއަދު މި ހުޅުވުނު ބައިނަލްއަޤްވާމީ ވައިގެ ބަނދަރަކީވެސް ހަމަ އެހާ މަތިވެރި ފެންވަރެއްގައި މުޅި ދިވެހި ޤައުމުގެ އެއްބާރުލުން، އެތަން ޙަޤީޤަތަކަށް ހެދުމުގައި ހިމެނިފައިވާ ތަނެކޭ ދެންނެވިދާނެ. އަޅުގަނޑު ހިތުން ހުޅުލޭ މަސައްކަތް ފެށިގެން މިހާތަނާ ޖެހެންދެން ދިވެހި އުންމަތުގެ އަފްރާދުންނާއި ޖަމާޢަތްތަކުގެ ފަރާތުން މިތަނަށް ލިބިފައިވާ އެކިއެކި އެހީތަކާއި، ދިވެހި ޤައުމުގެ ރައްޔިތުން މިކަމުގައި ބައިވެރިވި މިންވަރު އެއީ އަޅުގަނޑުމެންގެ ތެރެއިން އެކަކަށްވެސް ވަންހަނާވެގެންވާނޭ ކަމެއް ނޫން. އަޅުގަނޑު ދަންނަވާނީ ޢަމަލީގޮތުން ނުވަތަ ފައިސާގެ ގޮތުން ނުވަތަ މަޢުނަވީގޮތުން މި ބުރަ މަސައްކަތުގައި ބައިވެރިނުވާ އެއްވެސް ދިވެއްސަކު އަޅުގަނޑުމެންގެ ރާއްޖެއަކު ނުހުންނާނެއޭ. އާދެ، މި އެއަރޕޯޓުގެ މަސައްކަތް، އެ މަސައްކަތަށް ކުރިމަތިވި ވަރަށްގިނަ ތަފާތު ހުރަސްތައް ގިރާކޮށް، މިހާ ފުރިހަމަގޮތެއްގައި އެ މަސައްކަތް ނިމިފައިވަނީ اللّـه سبحـانـه وتعـالىގެ ފަޟުލުވަންތަވެރިކަމުން. އަދި އެކަލާނގެ ލެއްވި ހެޔޮ ތައުފީޤުންކަން އަޅުގަނޑުމެން ހަނދާންކޮށް، އެންމެ ފުރަތަމަ އަޅުގަނޑުމެން ޙަމްދު ޘަނާއާއި ޝުކުރު ދަންނަވަންވީ އެކަލާނގެ ޙަޟްރަތަށް. އޭގެފަހުގައި، މިދުވަސް މިއީ ޙަޤީޤަތެއް ކަމުގައި ހެދުމަށްޓަކައި އިޚުލާޞްތެރިކަމާއެކު މަސައްކަތް ކުރެއްވި ހުރިހާ ފަރާތްތަކަށް ޝުކުރު ދެންނެވުމަކީ، އަޅުގަނޑުގެ ވާޖިބެއްކަމުގައި ދެކެން.\nއެންމެ ފުރަތަމަ ސަރުކާރުގެ ނަމުގަޔާއި، އަދި އަޅުގަނޑުގެ އަމިއްލަ ނަމުގައި ޝުކުރާއި ތަޢުރީފު ރައްދުކުރަންޖެހޭ ފަރާތަކީ އެފަރާތެއްގެ އެހީތެރިކަމާއި އެއްބާރުލުމާއި އިޚުލާޞްތެރި ތާއީދު، މި މަސައްކަތް ފެށުނީއްސުރެ ނިމެންދެން ލިބެމުންދިޔަ ފަރާތް. އާދެ، އެއީ ދިވެހިރާއްޖޭގެ ލޮބުވެތި ރައްޔިތުން، ދިވެހިރާއްޖޭގެ ރައްޔިތުން. ތަފާތު ފެންވަރުތަކުގައި މި މަސައްކަތަށް ބަހައްޓަވަމުން ގެންދެވި އަހަންމިއްޔަތާއި އެއްބާރުލުންނެތި، މިއަދު މި އެއަރޕޯޓް ޙަޤީޤަތަކަށް ނުވީސްކަން ކަށަވަރު. ހުޅުލޭގައި ބައިނަލްއަޤްވާމީ އެއަރޕޯޓެއް ހެއްދެވުމުގެ މަސައްކަތުގައި، އެ މަސައްކަތް ފެށުނީއްސުރެ މިހާތަނާ ޖެހެންދެން އެފަރާތްތަކެއްގެ ތެދުވެރި ޚިދުމަތް ލިބެމުންދިޔަ ވަރަށް ޚާއްޞަ ފަރާތްތަކެއްގެ ނަންފުޅުތައް، މި މަޤާމުގައި ފާހަގަކޮށްލުމަކީ އަޅުގަނޑަށް ލިބޭ ވަރަށްބޮޑު އުފަލެއް.\nއާދެ، 1976 ވަނަ އަހަރުގެ މެދުތެރެއިން ފެށިގެން މި މަޝްރޫޢުގެ ބައެއް މައްސަލަތަކުގައި ރައީސުލްޖުމްހޫރިއްޔާގެ ނައިބުގެ ޙައިޘިއްޔަތުން މަޝްވަރާ ދެއްވައި އަދި ބައެއް ޖަލްސާތަކުގައި ބައިވެރިވެވަޑައިގެންދެއްވި އޮނަރަބްލް އަލްފާޟިލް ޢަބްދުއްސައްތާރު މޫސާދީދީ.\nޑިޕާޓްމަންޓް އޮފް އެކްސްޓަރނަލް އެފެއާޒްގެ ނައިބެއްގެ ގޮތުން 1976 ވަނަ އަހަރުން ފެށިގެން ކުވައިތު ފަންޑާ ގުޅުއްވައި، ކޮންސަލްޓަންޓުން ޚިޔާރު ކުރެއްވުމުގެ މައްސަލައިގައި، މަސައްކަތް ކުރައްވައި، އެންމެ ފުރަތަމަ މި މަޝްރޫޢަށް ލިބުނު ލޯނު ކަމުގައިވާ ކުވައިތު ފަންޑް ފޮރ ޢަރަބި އިކޮނޮމިކް ޑިވެލޮޕްމަންޓް، އެފަރާތުން ލިބުނު ލޯނުގެ އެގްރީމަންޓުގައި ސޮއިކުރެއްވި، އަދި އޭގެފަހުންވެސް މިހާތަނާ ޖެހެންދެން ތަފާތު ގޮތްގޮތުން މި މަޝްރޫޢަށް ލަފާދެއްވައި އެހީތެރިކަން ދެއްވި މިހާރުގެ މިނިސްޓަރ އޮފް އެކްސްޓަރނަލް އެފެއާޒް އަލްއުސްތާޛު ފަތުޙުﷲ ޖަމީލް.\n9 ޑިސެންބަރު 1967 ގައި، ހުޅުލޭ އެއަރޕޯޓް (ހ)ގެ ޚާއްޞަ ވަކީލެއްގެ މަޤާމުގައި އެދުވަހުން ފެށިގެން މެދުކެނޑުމެއްނެތި 11 ނޮވެންބަރު 1978 އާ ހަމަޔަށް ހުޅުލޭ އެއަރޕޯޓުގެ ޚިދުމަތްތަކުގައި އުޅުއްވައިފައިވާ އަދި 1967 ވަނަ އަހަރުގެ ކުރިންވެސް ދެ އަހަރެއްހާ ދުވަހު ހުޅުލޭ އެއަރޕޯޓުގެ ޚިދުމަތުގައި އުޅުއްވި އަދި ކުވައިތު ފަންޑާއި ދިވެހިރާއްޖެއާ ދެމެދު 1976 ވަނަ އަހަރު ސޮއިކުރެވުނު ހުޅުލޭ އެއަރޕޯޓް ޕުރޮޖެކްޓާބެހޭ ލޯނުގެ އެގްރީމަންޓުގައިވާ ގޮތުގެ މަތިން 1976 ވަނަ އަހަރުގެ ތެރޭގައި އުފެއްދުނު ހުޅުލޭ އެއަރޕޯޓް ކޮންސްޓްރަކްޝަން ޕުރޮޖެކްޓު ޔުނިޓުގެ ޑިރެކްޓަރުގެ މަޤާމުގައި ހުންނެވި އަދި އޭގެފަހުންވެސް ރަންވޭ ޓާސްކްފޯސްގެ ނަމުގައި ސަރުކާރުން އުފެއްދި ޖަމާޢަތެއްގެ މަސައްކަތްތައް ސީދާ ބައްލަވަމުން ގެންދެވި، އަދި މި މަޝްރޫޢަށް ތައްޔާރުކުރުމަށްޓަކައި ކުރެވުނު ބޮޑެތި މަސައްކަތްތަކުގެ ތެރެއިން ހުޅުލޭގެ ބިން ހިއްކުމާއި، ފަޅުކޮނުމާއި، ހުޅުލޭގެ ގަސްތައް ކަނޑައި، ރަންވޭ ހެދުމަށް ސަރަޙައްދު ސާފުކުރުމާ، މިހުރިހާ މަސައްކަތްތަކެއް ކުރެއްވުމަށް އެދުވަސްކޮޅު ޙަވާލުވެވަޑައިގެން ހުންނެވި، މިހާރުގެ މިނިސްޓަރ އޮފް ޕްރޮވިންޝަލް އެފެއާޒް އަލްއުސްތާޛު ޢަބްދުﷲ ހަމީދު.\nއަދި 1976 ވަނަ އަހަރުގެ މެދުތެރެއިން ފެށިގެން ރައީސުލްޖުމްހޫރިއްޔާގެ ނައިބެއްގެ ޙައިޘިއްޔަތުން ކުވައިތު ފަންޑާ ގުޅުއްވައި ކޮންސަލްޓަންޓުން ޚިޔާރު ކުރެއްވުމުގެ މައްސަލައިގައި މަސައްކަތް ކުރައްވައި އަދި ޕުރޮޖެކްޓު ފެށުނު ދުވަސްވަރު ކަމާބެހޭ ބޭރުގެ ޖަލްސާތަކުގައި ބައިވެރިވެވަޑައިގެން، އެކަންކަން އެދުވަސްވަރު ބަލަހައްޓަވައިފައިވާ އަދި އޭގެކުރިން 1967 ވަނަ އަހަރުގެ ޖޫން މަހުގެ 18 ވަނަ ދުވަހުން ފެށިގެން އެއަރޕޯޓުގެ މަސައްކަތް ހިންގެވުމަށް ދައުލަތުން ހުޅުއްވެވި ވަޒީރުލް އަޢުޡަމްގެ އޮފީހުގެ ޔުނިޓް IIގެ ވެރިއެއްގެ ގޮތުގައި ހުންނަވައި އަދި ވަޒީރުލް އަޢުޡަމްގެ އޮފީހުގެ ޚާއްޞަ ވަކީލެއްގެ ޙައިޘިއްޔަތުން ވަރަށްގިނަ ދުވަހު ހުޅުލެއަށް ޚިދުމަތް ކުރެއްވި އަދި މި މަޝްރޫޢުގެ މަސައްކަތް ފެށުނީއްސުރެ މިހާތަނާ ޖެހެންދެން ތަފާތު ރޮނގުރޮނގުން މި މަސައްކަތަށް އިޚުލާޞްތެރި ޚިދުމަތްތަކެއް ކޮށްދެއްވި އަދި ބޭރުން އެކިއެކި ތަކެތި ހޯއްދެވުމާއި، ބޭރުގެ ފަރާތްތަކާ ގުޅުއްވުމާއި އަދި އޭނާގެ އަމިއްލަ ތަޖުރިބާއިން މިކަމަށް ވަރަށް ފައިދާހުރި މަޝްވަރާތަކެއް ދެއްވަމުން ގެންދެވި އޮނަރަބްލް އަލްފާޟިލް ޢަލީ ޢުމަރު މަނިކު.\nއާދެ، ހަމައެފަދައިން، އަޅުގަނޑު މި މަސައްކަތް ހިންގުމާ ޙަވާލުވެގެންހުރި ދުވަސްވަރު، އެއީ މިނިސްޓަރ އޮފް ޓްރާންސްޕޯޓްގެ މަޤާމުގައި އަޅުގަނޑު ހުރި ދުވަސްވަރު، އެ މިނިސްޓްރީގެ ވަކީލެއްގެ ޙައިޘިއްޔަތުން މި މަސައްކަތުގައި އަޅުގަނޑަށް އެހީތެރިވެދެއްވި އަދި 11 ނޮވެންބަރު 1978ގެ ފަހުން ހުޅުލޭ އެއަރޕޯޓް ކޮންސްޓްރަކްޝަން ޕުރޮޖެކްޓު ޔުނިޓުގެ ޑިރެކްޓަރގެ މަޤާމުގެ ޙައިޘިއްޔަތުން މެދުކެނޑުމެއްނެތި ވަރަށް ތެދުވެރި އިޚުލާޞްތެރި ޚިދުމަތްތަކެއް މި މަޝްރޫޢަށް ކޮށްދެއްވި އެޗް.އޭ.ސީ.ޕީ. ޔުނިޓުގެ ޑިރެކްޓަރ އަލްފާޟިލް ސިއްކަގޭ ޙުސައިން މަނިކުފާނު. މިބޭބޭފުޅުންގެ ނަންފުޅުތައް، އަޅުގަނޑު މިއަދު މިތާނގައި މި ފާހަގަކުރަނީ އެއީ ދިވެހި ޤައުމުގެ ނަމުގައި، ދިވެހި ޤައުމުގެ ދަރިންތަކެއް، ޤައުމުގެ ތަރައްޤީއަށްޓަކައި ކުރި އިޚުލާޞްތެރި މަސައްކަތްތަކެއް ފާހަގަކުރުމުގެ ގޮތުން.\nއާދެ، މިދެންނެވި ބޭބޭފުޅުންގެ އިތުރަށް، ހަމައެފަދަ ވަރަށް ޚާއްޞަ ފަރާތްތަކެއްގެ އެހީވެސް ލިބިގެން އަޅުގަނޑުމެންނަށް މި މަޝްރޫޢު ކާމިޔާބާއެކު މި ނިންމައިލެވުނީ. އާދެ، އޭގެތެރެއިން އެއްބޭފުޅަކީ، އެބޭފުޅެއްގެ ވަރަށް ޒުވާން ޢުމުރަކުން ފެށިގެން މިހާތަނާ ޖެހެންދެން ސަރުކާރުގެ މަސައްކަތުގައި ރެޔާއިދުވާލު ހޭދަކުރައްވަމުން ގެންދަވާ ބޭފުޅެއް. ސަރުކާރުގެ ވަރަށް ބޮޑެތި މަސައްކަތްތަކަކާ ޙަވާލުވެވަޑައިގަންނަވައިގެން، މިހާރުވެސް ވަރަށް އިޚުލާޞްތެރިކަމާއެކު މަސައްކަތް ކުރައްވަމުން ގެންދަވާ ބޭފުޅެއް. އާދެ، އަޅުގަނޑު މި އިޝާރާތް ކުރަނީ ޕޯޓްކޮމިޝަން އެންޑް ޕަބްލިކް ވަރކްސް ޑިޕާޓްމަންޓުގެ ޑިރެކްޓަރ އަލްފާޟިލް ޢަބްދުﷲ ކަމާލުއްދީން.\nއާދެ، ސިވިލްއޭވިއޭޝަންގެ ޑިރެކްޓަރުގެ ޙައިޘިއްޔަތުން އަލްފާޟިލް މުޙަންމަދު ނަޢީމް މި މަޝްރޫޢަށްޓަކައި ކުރެއްވި މަތިވެރި ޚިދުމަތްތައް އެއީވެސް އަޅުގަނޑު މި މަޤާމުގައި ފާހަގަކޮށްލަން ބޭނުންވާ ޚިދުމަތްތަކެއް. އެއަރޕޯޓް ޑިރެކްޓަރުގެ ޙައިޘިއްޔަތުން އެތަކެއް ދުވަސް ވަންދެން، ހުޅުލޭގެ ކަންތައްތަކާ ޙަވާލުވެވަޑައިގެން ހުންނަވައި އެ މަސައްކަތްތައް ކުރިއަށް ގެންދެވި. އޭގެފަހުން މިހާރު ސިވިލްއޭވިއޭޝަންގެ ޑިރެކްޓަރުގެ ޙައިޘިއްޔަތުން މި މަޝްރޫޢުގެ އެންމެފަހު ބައިގައި ވަރަށް ޚާއްޞަ އެހީތަކެއް އޭނާގެ ފަރާތުން ލިބެމުންދިޔަ. ބޭރުގެ ފަރާތްތަކާ ގުޅުއްވުމާއި އަދި ހުޅުލޭ އެއަރޕޯޓަށް ބޭނުންވާ ތަފާތު ޓެކްނިކަލް މަސައްކަތްތައް ފުރިހަމައަށް ކުރިއަށް ގެންދެވުމާއި އަދި ބޭނުންވާ ސާމާނުތައް އިޚުތިޔާރު ކުރެއްވުމާ، މިކަމުގައި ސަރުކާރުގެ ފަރާތުން ބޭރުގެ އެކިއެކި ޤައުމުތަކަށް ޒިޔާރަތް ކުރައްވައި ވަރަށް އިޚުލާޞްތެރިކަމާއެކު ވަރަށް މަތިވެރި މަސައްކަތްތަކެއް އޭނާވަނީ ކުރައްވައިފައި.\nއާދެ، ހަމައެފަދައިން މި މަސައްކަތުގެ ޓެކްނިކަލް ބައިގެ ވަރަށްބޮޑު ބައެއް ގެންދެވި، އަޅުގަނޑު މިދެންނެވީ ދިވެހި ސަރުކާރުން މި މަޝްރޫޢު ކާމިޔާބަކާ ހަމަޔަށް ގެނައުމުގައި ކުރަންޖެހުނު ޓެކްނިކަލް މަސައްކަތްތައް، އާދެ، އޭގެތެރޭގެ ވަރަށްބޮޑު ބައެއް އޭނާގެ އިސްތަށިފުޅުގައި އަޅުއްވައިގެން، ރެޔާއިދުވާލު އެ މަސައްކަތުގައި ވަރަށް ތެދުވެރި ޚިދުމަތްތަކެއް ކުރެއްވި އަދި މިހާރުވެސް މި މަޝްރޫޢުގައި، އޭނާގެ ބެއްލެވުމުގެ ދަށުން ތަފާތު ގިނަގުނަ މަސައްކަތްތައް ހިނގަމުންދާ، އާދެ، މި މަޝްރޫޢާ ގުޅިފައިވާ އިންޖީނު އުފައްދާ ޢިމާރާތް، އެތަން ހެއްދެވުމާއި އެތާނގައި އިންޖީނުތައް ބެލެހެއްޓެވުމާއި، އިލެކްޓްރިކް ކަރަންޓު މި މަޝްރޫޢުގެ ހުރިހާ ބައިތަކަށް ދެއްވުމާއި އަދި މިހާރުވެސް މިތަނަށް ގެނެވިފައިވާ އެކިއެކި ބޮޑެތި ސާމާނު ރައްކާކުރުމަށްޓަކައި މިތާނގައި އެޅެމުންދާ ބޮޑު ގުދަން ތައްޔާރުކުރެއްވުމާއި، އަދި ބޮޑެތި ސާމާނު އެއީ އަޅުގަނޑުމެންގެ ފެންވަރު ހުންނަގޮތުން، އަދި ބޯޓުފަހަރުން އެއްގަމަށް ބޭލުން މާ ފަސޭހަ ނޫންވަރުގެ ސާމާނު. އެހުރިހާ އެއްޗެއް ވަރަށް ފުރިހަމަގޮތެއްގައި، އޭގެ އެއްވެސް އެއްޗަކަށް ކުޑަވެސް ގެއްލުމެއް ނުލިބޭކަހަލަ ގޮތެއްގައި، ހުޅުލެއަށް ބޭލުމުގެ މަސައްކަތް ހިންގެވި އަޅުގަނޑުމެންގެ ތަޖުރިބާކާރު އިންޖިނޭރު އަލްފާޟިލް އަޙްމަދު އާދަމްގެ ނަންފުޅުވެސް އަޅުގަނޑު މިތާނގައި މި ފާހަގަކޮށްލަނީ ވަރަށް ޚާއްޞަ އުފަލަކާއެކު.\nއާދެ، އަލްފާޟިލް އަޙްމަދު އާދަމަށް އެހީތެރިވެދެއްވުމުގެ ގޮތުން، ހުޅުލޭ މަސައްކަތުގެ ވަރަށްގިނަ ކަންތައްތަކުގައި ލަފާދެއްވައި އެހީތެރިކަން ބެހެއްޓެވި އަލްފާޟިލް ޢަލީ ޙުސައިންދީދީގެ ނަންފުޅުވެސް އަޅުގަނޑު ފާހަގަކޮށްލާހިތްވޭ. އޭނާވެސް ސަރުކާރުން އެންގި ކޮންމެ ވަގުތެއްގައި، އެންގި ކޮންމެ ތަނަކަށް ވަޑައިގެން، ކޮންމެކަހަލަ ބުރަ މަސައްކަތެއްވެސް ކުރައްވައިފައިވަނީ، ހަމަ އޭނާ ނޫން ދެވަނަ އެހެން މީހަކަށް އެފަދަ މަސައްކަތެއް ނުކުރެވޭހާ މަތިވެރި އިޚުލާޞްތެރިކަމަކާ އެކުގައި.\nއާދެ، އަޅުގަނޑު ރައީސްކަމާ ޙަވާލުވީފަހުން، މި މަޝްރޫޢުގެ މަސައްކަތް ދުވަހުން ދުވަހަށް ހިނގަމުންދާގޮތް ބެލުން، އެއީ އަޅުގަނޑަށް، އަޅުގަނޑުގެ މަސައްކަތް ރޭވިފައި ހުރިގޮތުން މާފަސޭހަކަމަކަށްނުވި. އެހެންކަމަށްވުމާއެކު، އަޅުގަނޑުގެ ފަރާތުން މި މަސައްކަތް ހިނގަމުންދާގޮތް ބައްލަވައި އަދި އެކިއެކި ކަންކަމުގައި އެކި ފަސޭހަތައް ހޯއްދަވައިދެއްވައި، އޭނާގެ ތަޖުރިބާއިން މި މަސައްކަތަށް ފައިދާހުރި މަޝްވަރާތަކެއް ދެއްވި އަލްފާޟިލް އިލްޔާސް އިބްރާހީމްގެ ނަންފުޅުވެސް އަޅުގަނޑު މިތާނގައި ފާހަގަކޮށްލަން.\nއާދެ، މިދެންނެވި ވަރަށް ޚާއްޞަ ފަރާތްތަކުގެ އިތުރަށް އަޅުގަނޑުމެންގެ ދިވެހި ޒުވާނުންގެ ވަރަށްގިނަ ބައެއްގެ ހިންމަތާއި މިންނަތް މި މަސައްކަތުގައި ވަނީ ވަރަށް މަތިވެރި ދަރަޖައަކަށް އެކުލެވިގެން ގޮސްފައި. އަޅުގަނޑު މިތަން ބަލައިލަން އަންނަ ދުވަސްވަރު، އެ މިދެންނެވި ފަރާތްތަކުގެ މަސައްކަތްތައް އަޅުގަނޑަށް ފެނިފައި ވަރަށް ބޮޑަށް އުފާކުރިން. އަޅުގަނޑުގެ ހިތަށް ވަރަށްބޮޑު ޔަޤީންކަމަކާއި ވަރަށް ވަރުގަދަ އުންމީދެއް ވަނތް. އެއީ އެކަހަލަ ލަޔާޤަތްތެރި އަދި ހީވާގި ކެތްތެރި ޒުވާނުން އަޅުގަނޑުމެންގެ ތެރޭގައި އުޅޭކަމަށްވަންޏާ، އަޅުގަނޑުމެން ކުރާ ކޮންމެ މަސައްކަތެއްވެސް ކާމިޔާބީއަކާ ހަމަޔަށް ގެންދެވޭނެކަމުގެ ފުރިހަމަ އުންމީދު. އާދެ، އެބޭފުޅުންގެ ނަންފުޅުތައް އަޅުގަނޑު ވަކިވަކިން ނުދެންނެވި ކަމުގައިވިޔަސް، ހުރިހާ ބޭފުޅުންގެ ނަންފުޅުތައް ނުދެންނެވި ކަމުގައިވިޔަސް، ބައެއް ބޭފުޅުންގެ ނަންފުޅުތަކަށް އިޝާރާތްކޮށްލާނަން. އަލްފާޟިލް ގަދަގޭ އަޙްމަދު ސަލީމް، އަލްފާޟިލް ރިފްޢަތު ޢަފީފު، އަލްފާޟިލް މުޙަންމަދު ސަޢީދު، އަލްފާޟިލް އިބްރާހީމް ޙަމީދު، އަލްފާޟިލް މުޙަންމަދު ކަމާލް، އަލްފާޟިލް އަޙްމަދު ޝިހާބް. އަދި މިނޫންވެސް މިދެންނެވި މިކަހަލަ ލަޔާޤަތްތެރި، މަސައްކަތަށް ކަމޭހިތްތަވާ، އިޚުލާޞްތެރި އެތައް ޒުވާނުންތަކެއް، މި މަޝްރޫޢުގައި ވަރަށް ފުރިހަމައަށް ބައިވެރިވެވަޑައިގަންނަވާފައިވޭ. އަޅުގަނޑު މި ދަންނަވައިލި ނަންތަކަކީ، އަޅުގަނޑު މިތަން ބަލަން އަންނަ ދުވަސްދުވަހު އަޅުގަނޑަށް އެންމެ ގިނައިން ބައްދަލުވި ބޭފުޅުންގެ ނަންތައް.\nމީގެއިތުރުން، އެއަރޕޯޓް އޮފީހުގެ ތަފާތު ބައިތަކުގެ ނުވަތަ މިހާރު ކިޔާގޮތުގައި ވިއްޔާ، މޯލްޑިވްސް އެއަރޕޯޓްސް އޮތޯރިޓީގެ ތަފާތު ބައިތަކުގެ މުވައްޒަފުން ވަރަށް ވަރުގަދަ މަސައްކަތްތަކެއް މި މަޝްރޫޢަށް ކުރައްވައިފައިވޭ. ހަމައެފަދައިން، އެޗް.އޭ.ސީ.ޕީ ޔުނިޓުގެ މުވައްޒަފުންވެސް ވަރަށްގިނަ ދުވަސްތަކެއް ވަންދެން މި މަޝްރޫޢުގައި، އެހެން އެއްވެސް ކަހަލަ ކަމަކަށް އެބޭފުޅުންގެ ވަގުތުތައް ހޭދަނުކުރައްވައި ހަމައެކަނި މި މަޝްރޫޢަށްޓަކައި އެބޭފުޅުންގެ ވަގުތުތައް ޚާއްޞަ ކުރެއްވި. އެގޮތުން ބަލާއިރު، އަޅުގަނޑަށް މިތާނގައި އެހުރިހާ ބޭފުޅުންގެ ނަންފުޅުތައް ނުދެންނެވުނު ކަމުގައިވިޔަސް، އެހުރިހާ ފަރާތްތަކަކަށް، ޖުމުލަކޮށް ދައުލަތުގެ ނަމުގަޔާއި އަޅުގަނޑުގެ އަމިއްލަ ނަމުގައި ޝުކުރާއި ތަޢުރީފު ރައްދުކުރަން.\nއާދެ، އަޅުގަނޑު ކުރިންވެސް ދެންނެވި ފަދައިން، މި އެއަރޕޯޓަކީ ނުވަތަ ހުޅުލޭގައި ސްޓޭޝަނެއް ހެދުމަށް ކުރެވެމުން އައި މަސައްކަތްތަކާއި އަދި އޭގެފަހުން މިހާރު ހުޅުލޭގައި، ބައިނަލްއަޤްވާމީ ވައިގެ ބަނދަރެއް އުފެއްދުމަށްޓަކައި ކުރެވެމުން އައި މަސައްކަތްތައް އެއީ ޤައުމީ ފެންވަރެއްގައި އަޅުގަނޑުމެން ކޮށްފައިވާ މަސައްކަތްތަކެއް. އެ މަސައްކަތްތައް ހިމެނިފައިވީ އަޅުގަނޑުމެންގެ ތާރީޚުގައި ވަރަށް ކުލަގަދަގޮތެއްގައި ފާހަގަކުރެވޭނެ ޤައުމީ މަސައްކަތްތަކެއްގެ ގޮތުގައި. އެހެންވުމާއެކު، ތަފާތު ޖަމާޢަތްތަކުގެ ފަރާތުންވެސް މި މަސައްކަތަށް އެކި ދުވަސްވަރު އެކިގޮތްގޮތުން ވަރަށްގިނަގުނަ އެހީތަކެއް ލިބިފައިވޭ. އެންމެފަހުން ރަންވޭއަށް އިތުރުކުރަން ބޭނުންވި 340 މީޓަރ ހެދުމަށްޓަކައި ސަރުކާރުން އުފެއްދި ޓާސްކްފޯސްގެ މަސައްކަތް ކުރިއަށް ގެންދިޔައިރު، މާލޭގެ އަވަށް އަވަށުގެ ފަރާތުންވެސް ވަރަށް ވަރުގަދަ އެހީތަކެއް ލިބެމުންދިޔަ. އަވަށް އަވަށުގެ މީހުން ހުޅުލެއަށް އައިސް މިތާނގައި އެމީހުންގެ އަމިއްލަ އަތުން ވަރަށް ވަރުގަދަ މަސައްކަތްތަކެއް ކުރި. އެކުރި މަސައްކަތްތަކުގެ ސަބަބުން އަޅުގަނޑުމެން އެ ރަންވޭގެ އެބައި ނިންމަން ބޭނުންވި މުއްދަތުގެ ތެރޭގައި ވަރަށް ފުރިހަމައަށް އެ މަސައްކަތް ވަނީ ނިމިފައި. އެހެންވީމާ، ތަފާތު ގޮތްގޮތުން މި މަސައްކަތުގައި ބައިވެރިވެވަޑައިގެންދެއްވި ދިވެހިރާއްޖޭގެ އެކިއެކި ފަރާތްތަކަށްވެސް އަޅުގަނޑު ޝުކުރުވެރިވަނީ އިންތިހާދަރަޖައަށް.\nއާދެ، އަޅުގަނޑު ކުރިންވެސް އިޝާރާތްކުރި ފަދައިން، މި މަސައްކަތުގައި ބޭރުގެ ވަރަށްގިނަ ފަރާތްތަކަކުން ވަނީ އެހީ ލިބިފައި. އެހެންވީމާ، އެ ފަރާތްތައް އަޅުގަނޑުމެން ހަނދާންކޮށް، މި ފޮނި ކާމިޔާބީގެ އުފާ އަޅުގަނޑުމެން މިއަދު ފާޅުކުރަމުންގެންދާއިރު، އެ ފަރާތްތަކަށް އެކަށީގެންވާ ޝުކުރު އަދާކުރުމަކީ، އަޅުގަނޑުމެންގެ ޤައުމުގެ ވާޖިބެއް ކަމުގައި އަޅުގަނޑު ދެކެން.\nއާދެ، މިއަދު މި ހުޅުވުނު އެއަރޕޯޓް އަޅުގަނޑުމެންގެ މުސްތަޤްބަލަށް ވިސްނާއިރު އެއީ އަޅުގަނޑު ހިތުން ވަރަށް މުހިންމު ތަނަކަށްވާނެ. އަޅުގަނޑުމެންގެ އިޤުތިޞާދު ކުރިއަށްދިޔުމަށް އިތުރު ދޮރުތަކެއް ހުޅުވައިދޭ ތަނަކަށްވާނެ. މިހާތަނާ ޖެހެންދެން ދިވެހިރާއްޖޭގެ އިޤުތިޞާދީ މަސައްކަތްތައް އެކަށީގެންވާ ފެންވަރަކަށް ކުރިއަށް ނުގެންދެވިފައި އޮތުމުގެ އެންމެބޮޑު އެއް ސަބަބެއް ކަމަށްވަނީ، ދިވެހިރާއްޖެ ދުނިޔޭގެ އެހެން ޤައުމުތަކާ އޮތްލެއް ދުރުކަން. މުވާސަލާތުގެ ގޮތުން ދިވެހިރާއްޖެއާއި ދުނިޔޭގެ އެކިއެކި ޤައުމުތަކާ ދޭތެރޭގައި އޮތް ގުޅުން ކުޑަކަން، މިފަދަ ބައިނަލްއަޤްވާމީ ފެންވަރުގައި ތަފާތު ބަނދަރެއް ދިވެހިރާއްޖޭގައި ހުޅުވުމުން، އެއްވެސް ޝައްކެއްނެތި ބޭރު ދުނިޔެއާއި ދިވެހިރާއްޖެއާ ދޭތެރޭގައި އޮންނަ ގުޅުން ވަރަށް ވަރުގަދަވެގެންދާނެ. އަޅުގަނޑުމެން ބޭނުންވާ ވަގުތެއްގައި، ބޭނުންވާ ތަނަކަށް ދިޔުމުގެ ފުރުޞަތު މިހާރު އަޅުގަނޑުމެންނަށް އޮންނާނީ ލިބިފައި. އަޅުގަނޑުމެން ބޭނުންވާ ބަޔަކު ބޭނުންވާ އިރަކަށް ރާއްޖެއަށް ގެނައުމުގެ ފުރުޞަތުވެސް އަޅުގަނޑުމެންނަށް ވާނީ ލިބިފައި. އެހެންކަމުން، މި އެއަރޕޯޓަކީ އަޅުގަނޑު ދަންނަވާނީ އިޤުތިޞާދީ ތަރައްޤީގެ އާ އުދަރެސްތަކަކަށް އަޅުގަނޑުމެން ދިޔުމަށް ހުޅުވިގެންދިޔަ ވަރަށްފުޅާ ދޮރެކޭ.\nއާދެ، އެންމެ ފުރަތަމަ މި އެއަރޕޯޓުގެ ސަބަބުން އަޅުގަނޑުމެންގެ އިޤުތިޞާދީ މަސައްކަތްތަކުގެ ތެރެއިން ޓޫރިޒަމަށް ވަރަށްބޮޑު ބާރެއް ލިބިގެންދާނެ. ޓޫރިޒަމް ތަރައްޤީވުމަށް މި އެއަރޕޯޓް ވަރަށްބޮޑު އެހީއެއް ވެދޭނެ. ޓޫރިޒަމަކީ އަޅުގަނޑުމެން އެންމެންވެސް މިހާރު ދަންނަ ފަދައިން، ރާއްޖޭގައި މިހާރު ހިނގަމުންދާ އިޤުތިޞާދީ މަސައްކަތްތަކުގެ ތެރެއިން ވަރަށް މުހިންމު މަސައްކަތެއް. އެ މަސައްކަތް އެއްދުވަހުން އަނެއްދުވަހަށްދަނީ ކާމިޔާބުވަމުން. އަދި ދިވެހިރާއްޖެއަކީ ވަރަށްހަނި އިޤުތިޞާދެއް ކުރިއްސުރެ ގެންގުޅޭ ތަނަކަށްވެފައި، އަޅުގަނޑުމެން ވަނީ ހުރިހާ ގޮތަކުންވެސް ކުރިއަށްދާން ބޭނުންވެފައި ކަމަށްވުމުން، އަޅުގަނޑުމެންގެ ރާއްޖޭގައި ކުރެވެންހުރި ހުރިހާ އިޤުތިޞާދީ މަސައްކަތްތަކެއް ވާނެ އަޅުގަނޑުމެން ކުރަން. އެހެންވީމާ، ޓޫރިޒަމަށް ލިބޭ ތަރައްޤީއަކީ އޭގެ އެންމެފަހު ތަޙުލީލުގައި ދިވެހިރާއްޖޭގެ އިޤުތިޞާދަށް ލިބޭ ތަރައްޤީއަކަށް ނުވެއެއްނުދާނެ. އާދެ، ރާއްޖޭގެ މަސައްކަތްތަކުގެ ތެރެއިން ހަމައެކަނި ޓޫރިޒަމަކަށް ނޫން، މި އެއަރޕޯޓުގެ ފައިދާ ލިބެމުންދާނީ. ދިވެހިރާއްޖޭގެ ވިޔަފާރިއަށްވެސް ވަރަށްބޮޑު ފައިދާތަކެއް މި ހުޅުވުނު އެއަރޕޯޓުގެ ސަބަބުން ލިބެމުންދާނެކަން ޔަޤީން. އަޅުގަނޑުމެންގެ ރާއްޖެ ވިޔަފާރީގެ ގޮތުންވެސް ދަނީ އެއްދުވަހުން އަނެއް ދުވަހަށް ކުރިއަށް.\nއަޅުގަނޑުމެންގެ އަވަށްޓެރި ޤައުމުތަކުގެ މީހުން ދިވެހިރާއްޖެއަށް ބާޒާރުކުރަން އަންނަ އައުން ދައްކައިދެނީ، ދިވެހިރާއްޖެއަކީ އެމީހުންގެ ކުރިމަތީ ވަރަށް އެކަށީގެންވާ ތިޖާރީ ވިޔަފާރީގެ މަރުކަޒަކަށް ވެއްޖެކަން. އަޅުގަނޑު ޔަޤީންކުރާ ގޮތުގައި، މި އެއަރޕޯޓް ހުޅުވުމަށްފަހު، އެ ލިބޭ ފުރުޞަތުގެ ސަބަބުން އަދި ޚާއްޞަކޮށް، މި އެއަރޕޯޓް ހުޅުވުމަށްފަހު، ދާދިފަހުން ރައްޔިތުންގެ މަޖިލީހުން އެ ފާސްކުރި، ދިވެހިރާއްޖޭގައި، ޑިއުޓީ މަޢާފު ދާއިރާތަކެއް ކަނޑައެޅުމުގެ ގާނޫނު ހިންގަން ފެށުމުން، އެ ޤާނޫނުގެ ދަށުން ޑިއުޓީ މަޢާފު ދާއިރާތަކެއް ކަނޑައެޅުމުގެ ސަބަބުން އަޅުގަނޑު ހިތުން ރާއްޖޭގެ ވިޔަފާރިއަށް ވަރަށްބޮޑު ތަރައްޤީއެއް ލިބެމުންދާނެ. އެހެންވީމާ، އަޅުގަނޑު ދަންނަވާނީ މި އެއަރޕޯޓް ހުޅުވުމުގެ ސަބަބުން ދިވެހިރާއްޖެއަށް އެއިން ލިބޭ ފައިދާތަކުގެ މުޤާބިލުގައި އެއްވެސް އެހެން ތަނަކަށް މި އެއަރޕޯޓުގެ ސަބަބުން އެއްވެސްކަހަލަ ގެއްލުމެއް، އުނިކަމެއް ނާންނާނެއޭ.\nއާދެ، އަޅުގަނޑުމެންގެ ބޭނުމަކީ، ހަމައެކަނި އަޅުގަނޑުމެންގެ ރާއްޖެ ތަރައްޤީކޮށްފައި، އެހެން ތަންތަނަށް އަޅުގަނޑުމެން އެކުރާ މަސައްކަތްތަކުގެ ސަބަބުން އުނިކަން އަންނަ ގޮތަކަށް ކަންތައްތަކެއް ރާވައިގެން ކުރިއަށް ގެންދިޔުމެއް ނޫން. އެއާޚިލާފަށް، އަޅުގަނޑުމެންގެ މަޤްޞަދަކީ ދިވެހިރާއްޖެ ތަރައްޤީކުރުން. ރާއްޖޭގެ ރައްޔިތުންނަށް ތަނަވަސް ފުރުޞަތުތަކެއް ހޯދައިދީ، ރާއްޖޭގެ ރައްޔިތުންގެ އިޤުތިޞާދީ ތަނަވަސްކަން އެއްދުވަހުން އަނެއް ދުވަހަށް މައްޗަށްދާނެގޮތް ހަދައިދިނުން. ހަމައެފަދައިން، އަޅުގަނޑުމެންގެ ރާއްޖޭގައި ކުރެވޭ މަސައްކަތްތަކުގެ ސަބަބުން އަޅުގަނޑުމެންގެ ވަށައިގެންވާ އަވަށްޓެރި ޤައުމުތަކަށްވެސް އޭގެ ފައިދާ ލިބެމުންދިޔުން. އެހެންވީމާ، އަޅުގަނޑު ދަންނަވާނީ މިއަދު އަޅުގަނޑުމެން މި ހުޅުވި އެއަރޕޯޓުގެ ސަބަބުން އެހެން އެއްވެސް ފަރާތަކަށް އެއްވެސްކަހަލަ ދައްޗެއް، އުނދަގުލެއް، އުނިކަމެއް ނާންނާނެއޭ.\nއާދެ، ކޮންމެއަކަސް މިއަދު އަޅުގަނޑުމެން މި ފާހަގަކުރާ މުނާސަބަތަކީ، ވަރަށް ތާރީޚީ މުނާސަބަތެއް. މި މަޝްރޫޢަށް ޚަރަދުކުރެވިފައިވާ ފައިސާއަށް އެކަނި ބަލައިލިޔަސް، އަޅުގަނޑުމެންގެ ރާއްޖޭގައި މިވަރުގެ އެހެން މަސައްކަތެއް މީގެކުރިން ކުރެވިފައިނުވާކަން ވަރަށް ބޮޑަށް ސާފުވެގެންދާނެ. އާދެ، އަދި މި އެއަރޕޯޓަށް ކުރެވުނު ހުރިހާ ޚަރަދުތަކުގެ ތަފްޞީލު ދެންނެވެން ނެތް ކަމުގައިވިޔަސް، މިހާރުވެސް މިހާތަނަށް ކުރެވުނު މަސައްކަތްތަކުގައި ގާތްގަނޑަކަށް 18 މިލިއަން ޔޫ.އެސް. ޑޮލަރު ޚަރަދުވެގެން ހިނގައްޖެ. އެއީ ބޭރު ފައިސާއިން ޚަރަދުވި އެއްޗެއް. އޭގެއިތުރުން ދިވެހި ސަރުކާރުން ދިވެހި ފައިސާއިންވެސް 31 މިލިއަނަށްވުރެ ގިނަ ރުފިޔާ މި މަޝްރޫޢަށް، މި މަސައްކަތަށް ޚަރަދުވެގެން ހިނގައްޖެ. އަދި މި މަސައްކަތް މިހާތަނަށް ނިމުނީއަކީ ނޫން. މި އެއަރޕޯޓް ޕުރޮޖެކްޓު ކަނޑައެޅިފައިވާ ގޮތުން އޭގެ މަސައްކަތްތައް އިންތިޒާމު ކުރެވި ރޭވިފައިވާ ގޮތުން، އަދި ކުރަންޖެހޭ ވަރަށްގިނަ މަސައްކަތްތަކެއް އެބަހުރި. ހަދަންޖެހޭ ޢިމާރާތްތަކެއްވެސް އެބަހުރި. އެހެންވީމާ، އެހުރިހާ ކަމެއް ނިމިގެންދާއިރު، އަޅުގަނޑު ދަންނަވާނީ، މި މަޝްރޫޢަށް ވަރަށްގިނަ އަދަދަކަށް ފައިސާ ޚަރަދުވެގެންދާނެއޭ. އެއީ ބޭރު ޤައުމުތަކުގެ އެހީގައި ލިބުނު ފައިސާއާއި އަދި ދިވެހި ސަރުކާރުން އަމިއްލައަށް ޚަރަދުކުރި ދިވެހި ފައިސާއާ ދެބައި. އާދެ، އެހެންވީމާ، ފައިސާގެ ގޮތުން ބެލިނަމަވެސް، އަދި މި މަސައްކަތުގައި ބައިވެރިވި މީހުންނަށް ބެލިނަމަވެސް، މުޅި ދިވެހިރާއްޖޭގެ ރައްޔިތުން ތަފާތު ފެންވަރުތަކުގައި ތަފާތު ގޮތްގޮތަށް މި މަސައްކަތްތަކުގައި ބައިވެރިވެފައިވާ ކަމަށް ވިސްނައިލިޔަސް، މި މަސައްކަތަކީ ޤައުމީ ފެންވަރުގައި މިހާތަނަށް އަޅުގަނޑުމެންނަށް މީގެކުރިން ނުކުރެވި އޮތްވަރުގެ މަސައްކަތެކޭ ދެންނެވިދާނެ.\nއާދެ، އަޅުގަނޑުގެ ވާހަކަކޮޅު ނިންމައިލާނީ، މިއަދު މި ޖަލްސާއަށް ވަޑައިގެންނެވި އަޅުގަނޑުމެންގެ ޢިއްޒަތްތެރި މެހުމާނުންނަށް، ބޭރު ޤައުމުތަކުން ވަޑައިގެން ތިއްބެވި ބޭފުޅުންނަށް ދިވެހި ސަރުކާރުގެ ނަމުގަޔާއި އަޅުގަނޑުގެ އަމިއްލަ ނަމުގައި މަރުޙަބާ ދަންނަވަމުން. އެބޭފުޅުން މިތަނަށް މިއަދު ވަޑައިގެންދެއްވިކަން އަޅުގަނޑުމެން ދެކެނީ، އެބޭފުޅުން ދިވެހިރާއްޖެއަށް ބަހައްޓަވާ ޚާއްޞަ ޢިނާޔަތުގެ ދަލީލެއް ކަމުގައި. އަޅުގަނޑު ކުރިންވެސް އިޝާރާތްކުރި ފަދައިން، މި މަޝްރޫޢަކީ ވަރަށްގިނަ ޤައުމުތަކެއްގެ އެހީ އަޅުގަނޑުމެންނަށް ލިބިފައިވާ މަޝްރޫޢެއް. ބައިނަލްއަޤްވާމީ އެހީތެރިކަން ދައްކައިދޭ ނަމޫނާއެއް. ހަމައެފަދައިން، އިސްލާމީ އުޚުއްވަތްތެރިކަންވެސް މި މަޝްރޫޢުގައި ވަރަށް ވަރުގަދަ މިންވަރަކަށް އެކުލެވިފައިވޭ. އެހެންވުމާއެކު، މިއަދު އަޅުގަނޑުމެންގެ މި ޖަލްސާއަށް ވަޑައިގެންދެއްވި ބޭރުގެ ޢިއްޒަތްތެރި މެހުމާނުންނަށް، ޝުކުރާއި މަރުޙަބާ ދަންނަވަން.\nއާދެ، އަޅުގަނޑު އެދެނީ، މި ހުޅުވުނު މުހިންމު އެއަރޕޯޓުގެ ސަބަބުން ދިވެހިރާއްޖެ އެއްދުވަހުން އަނެއް ދުވަހަށް ތަރައްޤީވަމުންދިޔުން. اللّـه سبحـانـه وتعـالى އަޅުގަނޑުމެން ކުރާ ހުރިހާ މަސައްކަތެއްގައިވެސް ހެޔޮ ތައުފީޤު ލައްވައި އަޅުގަނޑުމެންނަށް ތެދުމަގު ދައްކަވައި، އަޅުގަނޑުމެން ކުރިއަށްދާނެ މަގުތައް ފަހިކޮށްދެއްވުން.


Aamdhaneege5percent councilthakah! Sarukaarah saabas! | Mihaaru\nއެމްޑީޕީން ބޭއްވި ލާމަރުކަޒީ ކޮންފަރެންސްގައި ރައީސް އިބްރާހިމް މުހައްމަދު ސޯލިހް ވާހަކަފުޅު ދައްކަވަނީ: ހަގީގީ މާނައިގައި ކައުންސިލްތައް ބާރުވެރި ކުރުމަކީ އެމަނިކުފާނުގެ ވައުދެއް. --ފޮޓޯ/ރައީސް އޮފީސް\nއާމްދަނީގެ ޕަސެންޓް ކައުންސިލްތަކަށް! ސަރުކާރަށް ސާބަސް!\n02 ސެޕްޓެމްބަރ 2019 - 06:16 60 comments\nރަށުގެ މަގު ބައްތިއެއް އެނދިޔަސް ނުވަތަ ރައްޔިތުންނަށް ނަފާވާ ގޮތަށް ބިމެއް ކުއްޔަށް ދޫކުރަން ވިޔަސް ބޮޑު ސިޓީ ފޮނުވަން ޖެހެނީ ގުޅުން ހުރި ވުޒާރާ އަކަށެވެ. ރައްޔިތުންގެ އެ އާދޭސް ރައްދުވާ ވުޒާރާއެއް ހިންގަވާ ވަޒީރުގެ "ހެޔޮފުޅުކަމުން" ބައެއް ފަހަރަށް ވަރަށް އަވަހަށް އެ ކަމެއް ހަމަޖެހިދާނެ އެވެ. ނުވަތަ، ކައުންސިލްގައި އޭރަކު ތިއްބަވާ ކައުންސިލަރުންގެ ފިކުރަކަށް ބަލައި އެކަން ނުވެ ވެސް ހިނގައިދާނެ އެވެ.\nގިނަ ފަހަރަށް ކައުންސިލްތަކަށް ލިބޭ ޖަވާބަކީ، ދައުލަތުގެ ބަޖެޓުގައި ހިމަނާފައިވާ ކަމަކަށް ނުވާތީ އެކަން ހަމަޖެއްސެން ނެތް ކަމެވެ.\nލާމަރުކަޒީ ގާނޫނުގައި އިދާރީ ގިނަ ޚިދުމަތްތަކެއް ފޯރުކޮށްދިނުމުގެ ޒިންމާ މަތިކޮށްފައި ވަނީ ކައުންސިލްތަކާ އެވެ. އޭގެތެރޭގައި ބަނދަރު މަރާމާތުކޮށް ބެލެހެއްޓުމާއި މިސްކިތްތައް ބެލެހެއްޓުމާއި ޔޫޓިލިޓީޒްގެ ޚިދުމަތްތައް ހިމެނެ އެވެ. އެކަމަކު މި ކަންކަން ކުރަން އެކަށީގެންވާ ބަޖެޓެއް ދައުލަތުން ކައުންސިލްތަކަށް ހަމަޖައްސައެއް ނުދެ އެވެ.\nގާނޫނުގައި ކައުންސިލްތަކާ ހަވާލުކޮށްފައިވާ ކަންކަން ކުރުމުގައި ނަމޫނާ ދައްކާ އެއް ކައުންސިލަކީ އއ. އުކުޅަހު ކައުންސިލެވެ. ބަޖެޓުގެ ތެރެއިން ނުވެއްޖެ ނަމަ ކޮންމެވެސް އެހެން ގޮތަކުން އެހީ ހޯދައިގެން ނަމަވެސް ކަންކަން ކުރެވޭތޯ ބަލަ އެވެ. ރަށާއި ރައްޔިތުންގެ ތަރައްގީ އަށް ގިނަ ޕްލޭންތަކެއް ކޮންމެ އަހަރަކު ވެސް ހަދަ އެވެ. އެކަމަކު ކުރިމަތިވިވަނީ މާލީ ގޮންޖެހުންތަކެވެ. ގިނަ ކަންކަން ކަރުދާހުގައި އޮވެ، ޝަކުވާ ކުރަން ރައްޔިތުންނަށް ޖާގަ ލިބޭ ސަބަބަކީ އެ އެވެ.\nރައީސް އިބްރާހީމް މުހައްމަދު ސޯލިހު 2018 ވަނަ އަހަރު އުުކުޅަހަށް ކުރެއްވި ދަތުރުފުޅުގައި އެރަށު ކައުންްްސިލްގެ މެމްބަރުންނާ ބައްދަލުކުރައްވަނީ: މާލީ ގޮތުން ކައުންސިލްތައް ބާރުވެރި ނުވެ އޮތުމަކީ އެންމެ ބޮޑު ގޮންޖެހުން.\nދައުލަތުގެ ބަޖެޓުގައި ކައުންސިލްތަކަށް މި އަހަރަށް ކަނޑައެޅި ފައިސާ ބަހާލުމުން އުކުޅަހު ކައުންސިލަށް ލިބުނީ 3.7 މިލިއަން ރުފިޔާ ކަމަށް ކައުންސިލުން ބުންޏެވެ. ކައުންސިލް މުވައްޒަފުންގެ މުސާރަ އާއި އިދާރީ ހިންގުމުގެ ޚަރަދުތަކަށް ފަހު އެހެން ކަމަކަށް ފައިސާ ބާކީއެއް ނުވެ އެވެ.\n"ދެން އެ ކަމެއް ހަމަޖައްސައިދޭން އެދެން ޖެހެނީ ގުޅުން ހުރި މިނިސްޓްރީއެއްގައި. ގިނަ ފަހަރަށް ކުރިއެރުމެއް ނުލިބޭ. މި ދަތިކަމުގައި ކައުންސިލްތައް މި ހިންގަނީ،" އުކުޅަހުގެ ކައުންސިލް ރައީސް ޝައުކަތު އިބްރާހީމް ވިދާޅުވި އެވެ.\nއެކަމަކު މި މާޒީ މިގޮތުގައި ދިގުދަންމާކަށް މި ސަރުކާރު ބޭނުމެއް ނުވެ އެވެ.\nރައީސް އިބްރާހިމް މުހައްމަދު ސޯލިހްގެ ވައުދުތަކުގެ ތެރެއިން އެންމެ މުހިއްމު އިސްކަމެއް ދެއްވާ އެއް ކަމަކީ، މައި ސަރުކާރަށް ބާރުތައް ޖަމާވެފައި އޮތުން ނިމުމަކަށް ގެންނެވުމެވެ. ހަގީގީ މާނައިގައި ރާއްޖެ ލާމަރުކަޒު ކުރުމެވެ. އެ ވައުދު ފުއްދެވުމަށް މުޅި ލާމަރުކަޒީ ނިޒާމަށް ބަދަލުތައް ގެނައުމުގެ މަސައްކަތް މިހާރު ވަނީ ފައްޓަވައިފަ އެވެ.\nއެމަނިކުފާނު ގެންގުޅުއްވާ ވިސްނުންފުޅަކީ މިއެވެ.\n"މި މާލެ ސަރަހައްދަށް ކުރިމަތިވެފައިވާ ތޮއްޖެހުމާއި އިޖްތިމާއީ އެތައް މައްސަލަތައް ހައްލުކުރެވެން އަންނަނީ ރާއްޖޭގެ އެކި ސަރަހައްދުތައް ތަރައްގީކުރެވި، ވަޒީފާތައް އުފެދި ރަށްތަކުގެ ފުދުންތެރިކަން އިތުރުވެގެން. މި ހުރިހާ ކަމެއް ކުރެވޭނީ، ޒަމާނުއްސުރެ މާލެ އަށް ޖަމާކޮށްފައިވާ ބާރުތައް ދޫކޮށްލެވިގެން." އެމްޑީޕީގެ ކައުންސިލަރުންގެ ކޮންފަރެންސް ހުޅުއްވައި ދެއްވަމުން ރައީސް ވިދާޅުވެފައިވެ އެވެ.\nއެންމެ މުހިއްމު ބަދަލެއްގެ ގޮތުގައި އޮތީ، ކައުންސިލްތައް މާލީ ގޮތުން ބާރުވެރި ކުރުމެވެ.\nމާލީ ބާރުވެރިކަން ދޭން ގެންނަ އިސްލާހުތައް\n- ދައުލަތުގެ އެ އަހަރެއްގެ އާމްދަނީގެ މަދުވެގެން ފަސް ޕަސެންޓް ކައުންސިލްތަކަށް ޚާއްސަކުރުން.\n- ކައުންސިލްތަކުން ދޭ ޚިދުމަތްތަކުން ނަގާ ފީ އާއި ކުއްޔަކީ އެ ކައުންސިލަކަށް ލިބޭ އާމްދަނީގެ ގޮތުގައި ކަނޑައެޅުން.\n- ބިމާއި ރަށްރަށާއި ފަޅާއި ފަރު ފަދަ ތަންތަނުގެ ކުލީގެ ގޮތުގައި ލިބޭ އާމްދަނީގެ 40 ޕަސެންޓަށް ވާ ފައިސާ ކައުންސިލްތަކަށް ސަރުކާރުން ދޭ ހިލޭ އެހީގެ ގޮތުގައި ކަނޑައެޅުން.\n- މީހުން ދިރިއުޅޭ ރަށްތަކުގެ ބިމު ކުލީގެ 100 ޕަސެންޓް ކައުންސިލަށް ލިބޭ އާމްދަނީއެއްގެ ގޮތުގައި ހަމަޖެއްސުން.\nއާމްދަނީގެ ފަސް ފަސެންޓް: ޚިދުމަތްތަކަށް އޮތް ހުރަސް ނައްތާލުން\nރައީސް އޮފީހުގެ ޕޮލިސީ ސެކްރެޓަރީ އާމިނަތު ޝައުނާ ވިދާޅުވީ ކައުންސިލްތަކަށް ކުރިމަތިވެފައި އޮތް އެންމެ ބޮޑު ގޮންޖެހުން ނައްތާލަން މި ސަރުކާރުން އަންނަނީ ގިނަ މަސައްކަތްތަކެއް ކުރަމުން ކަމަށެވެ. އެންމެ މުހިއްމު އެއް ބަދަލަކީ ދައުލަތުގެ އެ އަހަރެއްގެ އާމްދަނީގެ ފަސް ޕަސެންޓް ކައުންސިލްތަކަށް ކަނޑައެޅުން ކަމަށް އޭނާ ވިދާޅުވި އެވެ.\n"ކައުންސިލްތައް ބާރުވެރިކުރުވަން މި ސަރުކާރުން ވީ ވައުދާ އެއްގޮތަށް ގިނަ އިސްލާހުތަކެއް ގެންނާނެ. މާލީ ގޮތުން ބާރުވެރިނުވެ އޮތް އޮތުން ވެސް ނިމުމަކަށް މި ސަރުކާރުން ގެންނާނެ،" ޝައުނާ ވިދާޅުވި އެވެ.\nރައީސް އޮފީހުގައި ބޭއްވި ރަސްމިއްޔާތެއްގައި ޝައުނާ ވާހަކަ ދައްކަވަނީ. --- ފޮޓޯ: ހުސެއިން ވަހީދު/ މިހާރު\nދައުލަތުގެ ބަޖެޓް އެކުލަވާލަމުން އަންނަ އިރު ކައުންސިލްތަކާ ހަވާލުކޮށްފައިވާ ޒިންމާތަކުގެ ބަޖެޓު ވެސް އޮންނަނީ އެކި މިނިސްޓްރީތަކުގެ ބެލުމުގެ ދަށުގަ އެވެ. އޭގެ ބަދަލުގައި މި ސަރުކާރުގެ ވިސްނުމަކީ ޚިދުމަތްތައް ސީދާ ކައުންސިލްތަކުން ފޯރުކޮށްދެވޭނެ މަގު ފަހިކޮށް، ކައުންސިލްތައް ބާރުވެރިކުރުވުން ކަމަށް ވިދާޅުވި އެވެ.\nދައުލަތުގެ މި އަހަރުގެ އާމްދަނީ އަށް ބަލާއިރު ފަސް ޕަސެންޓަކީ 1.1 ބިލިއަން ރުފިޔާ އެވެ. ކައުންސިލްތަކަށް ކަނޑައަޅާ ނަމަ އެއީ ބޮޑު އަދަދެކެވެ. މި ފަސް ޕަސެންޓް ކައުންސިލްތަކަށް ހަމަޖެއްސުމުން ރައްޔިތުންނަށް ބޭނުންވާ ޚިދުމަތްތައް، މައި ސަރުކާރަށް ބަރޯސާނުވެ ކައުންސިލްތަކުން އަމިއްލަ އަށް ކުރިއަށް ގެންދެވޭނެ ކަން ޝައުނާ ފާހަގަކުރެއްވި އެވެ.\nކައުންސިލްތަކަށް ދޭ އާމްދަނީގެ ފަސް ޕަސެންޓް، ހަމަހަމަކަމާއި އިންސާފުވެރިކަމާ އެކު ބަހާލުމަށް ކަމާ ބެހޭ އިދާރާތަކުގެ މަޝްވަރާ އަށް ފަހު މިހާރު ވަނީ ފިޒްކަލް ފޯމިއުލާއެއް އެކުލަވާލައިފަ އެވެ. މި ފޯމިއުލާ އެކުލަވާލި އިރު ބެލީ، އާބާދީ އާއި އިދާރީ ދާއިރާގައި މީހުން އުޅޭ ރަށްރަށުގެ އަދަދާއި ތަރައްގީގެ މަޝްރޫއުތަކަށް ކުރަން ޖެހޭ ޚަރަދާއި އިދާރީ ދާއިރާ އާއި ރަށްރަށާ ހުރި ދުރުމިނާއި ކައުންސިލަށް ލިބޭ އާމްދަނީގެ އިތުރުން ހަމަހަމަކަން ދެމެހެއްޓުމަށެވެ.\nއާމްދަނީގެ ފަސް ޕަސެންޓު ހަމަޖެއްސުމުގެ އިތުރުން، ކައުންސިލުން ދޭ ޚިދުމަތްތަކަށް ބޭނުންވާ ފައިސާ ހޯދުމަށް ފީ ނުވަތަ ކުލި ކަނޑައަޅައި އެ ފީ ނެގުމުގެ ބާރު ކައުންސިލްތަކަށް ދޭން ވަނީ ނިންމައިފަ އެވެ.\n"މިގޮތަށް ހެދުމުން އެ ފީތަކާއި ކުއްޔަކީ ސީދާ ކައުންސިލަށް ލިބޭ އާމްދަނީއެއްގެ ގޮތުގައި ހަމަޖެހިގެންދާނެ،" ޝައުނާ ވިދާޅުވި އެވެ.\nއޭގެ ތެރޭގައި ރޯޑްވާދިނަސް ފީ އާއި ވެހިކަލް ފީތަކާއި ބަނދަރު ކުލި ހިމެނެ އެވެ.\nއަނެއް އިސްލާހުގެ ގޮތުގައި، ބިމާއި ރަށްރަށާއި ފަޅާއި ފަރުފަދަ ތަންތަނުން ކުލީގެ ގޮތުގައި ލިބޭ އާމްދަނީގެ 40 ޕަސެންޓަށް ވާ ފައިސާ ވަކި ފަންޑަކަށް ޖަމާކޮށް، އެ ފައިސާ ކައުންސިލްތަކަށް ސަރުކާރުން ދޭ ހިލޭ އެހީއެއްގެ ގޮތުގައި ކަނޑައަޅަން ވަނީ ނިންމައިފަ އެވެ.\nރަށު ލެވެލްގައި ހިންގާ މަޝްރޫއުތަކުގެ ތެރެއިން ޖުމްލަ އަގު ފަސް މިލިއަނަށް ވުރެ ދަށުގެ ޕީއެސްއައިޕީ މަޝްރޫއުތައް ކައުންސިލްތަކުން ހިންގާ ގޮތަށް ހަމަޖެއްސުމަކީ ވެސް އަންނާނެ ބޮޑު ބަދަލެކެވެ. މި އަހަރު ބަޖެޓުގައި ޕީއެސްއައިޕީގެ 710 މަޝްރޫއު ހިމެނުނު އިރު، އޭގެ ތެރެއިން 373 މަޝްރޫއަކީ ފަސް މިލިއަނަށް ވުރެން ކުޑަ ބަޖެޓެއްގައި ކުރިއަށް ގެންދަން ނިންމާފައިވާ މަޝްރޫއުތަކެވެ.\nށ. ފުނަދޫ: ފަސް މިލިއަން ރުފިޔާ އަށް ވުރެ ދަށް މަޝްރޫއުތައް ކައުންސިލްތަކުން އަމިއްލަ އަށް ކުރިއަށް ގެންދާ ގޮތަށް ހަމަޖައްސަން ސަރުކާރުން ވަނީ ނިންމާފައި .---ފޮޓޯ:މިހާރު\nމައި ސަރުކާރަށް ބަރޯސާވުން ނިމުމަކަށް!\nއުކުޅަހު ކައުންސިލްގެ ރައީސް ޝައުކަތު ވިދާޅުވީ މާލީ ގޮތުން ކައުންސިލްތައް ލާމަރުކަޒު ކޮށްފި ނަމަ ހަގީގީ މާނައިގައި ނިޒާމް ހިނގައިގަންނަން ފަށާނެ ކަމަށެވެ. ރައްޔިތުންނަށް ލިބޭނެ އެންމެ ބޮޑު އުފަލަކަށް ވާނީ މައި ސަރުކާރަށް ބަރޯސާވެ، ހައްގު މިންވަރު ނުލިބި ތިބެން ޖެހުން ނިމުމަކަށް އައުން ކަމަށް އޭނާ ވިދާޅުވި އެވެ.\nޝައުކަތު ވިދާޅުވި ގޮތުގައި ރައްޔިތުންގެ ހިޔާލާއި މަޝްވަރާ ހޯދައި ރަށު ތަރައްގީ އަށް ޕްލޭން އެކުލަވާލައި ތަންފީޒު ނުވެ ތިބެން ޖެހުމުގެ މާޔޫސްކަން ވެސް އޭރަށް ނިމުމަކަށް އަންނާނެ އެވެ.\n"ކައުންސިލްތަކުން އަމިއްލަ އަށް ކަންކަން ރާވައި ހިންގޭނެ. ޕާކުތަކާއި ބީޗު ފަދަ ތަންތަން ތަރައްގީ ކުރެވޭނެ. އާއްމު ސިއްހަތު ރައްކާތެރި ކުރުމުގެ ކަންކަން ކުރެވޭނެ. ތައުލީމާއި ސިއްހަތާއި ޒުވާނުންގެ ކުރިއެރުމަށް އެހީތެރިކަން ފޯރުކޮށްދެވޭނެ،" ޝައުކަތު ވިދާޅުވި އެވެ.\nއޭނާ ވިދާޅުވީ އެ އިސްލާހުތައް ގެނެސްފި ނަމަ، ރަށްތައް ތަރައްގީވެ ރައްޔިތުންގެ ފުދުންތެރިކަން އިތުރުވާނެ ކަމަށެވެ. ލާމަރުކަޒީ ނިޒާމުން އިދާރީ ދާއިރާތައް ހިންގަން ފެށީއްސުރެން ކުރަމުން އަންނަ ޝަކުވާތަކަށް ހައްލުތަކަށް ހޯދޭނެ ކަމަށް ވިދާޅުވި އެވެ.\n"ރައްޔިތުންނާ ގުޅުން ހުރި ކަންކަން ބާރު ސްޕީޑުގައި ކުރެވިގެން ދިއުމަކީ ކައުންސިލްތަކާއި ރައްޔިތުންނަށް ވެސް ލިބޭނެ ބޮޑު ހިތްހަމަޖެހުމެއް،" ޝައުކަތު ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ހުންނެވީ އެ ހިތްހަމަޖެހުން ރަށްރަށުގެ ރައްޔިތުންނަށް ހޯއްދަވައިދެއްވަން ނުކުންނަވަ އެވެ.\nއިތުރު ލިޔުންތައް ކައުންސިލް އިދާރާ ސަރުކާރު ރަށު ކައުންސިލް އަތޮޅު ކައުންސިލް ސިޓީ ކައުންސިލް ރައީސް އިބްރާހިމް މުހައްމަދު ސޯލިހް\nކައުންސިލަރުންގެ މުސާރަ ބޮޑުކުރާތީ ޝަކުވާ ބޮޑުވެއްޖެ!\nދެން އޮތީ ރައްޔިތުން ބާރުވެރިކުރުން: ރައީސް


Michael Jackson ge bappa maruvehjje\nމަރުވި އިރު އުމުރުން 89 އަހަރު\nމަރުވީ ކެންސަރަށް ފަރުވާ ކުރަމުންދަނިކޮށް\nކ. މާލެ 27 ޖޫން 2018 | ބުދަ 22:04 6,453\nމައިކަލް ޖެކްސަން އޭނާގެ ބައްޕަ ޖޯ އާއި މަންމަ ކެތުރީން ފޮޓޯއަކަށް ހުއްޓިލައިގެން - ގޫގުލް\nމިއުޒިކް ދުނިޔޭގެ ލެޖެންޑް މައިކަލް ޖެކްސަންގެ ބައްޕަ ޖޯ ޖެކްސަން މަރުވެއްޖެއެވެ.\nރިޕޯޓުތައް ބުނާ ގޮތުން ޖޯ މަރުވެފައިވަނީ ބުދަ ދުވަހު ލޮސް އެންޖަލިސްގައި ފަރުވާދެމުން ދަނިކޮށެވެ. މަރުވި ވަގުތު އަންހެނުން ކެތުރީން އޭނާގެ ގާތުގައި ހުރި ކަމަށް ވެސް ރިޕޯޓުތަކުގައިވެއެވެ.\n89 އަހަރުގެ ޖޯ މަރުވިއިރު އޭނާ އަށް ވަނީ ޕެންކްރިއަޓިކް ކެންސަރ ޖެހިފައެވެ. އަދި އޭނާގެ ހާލު ހުރީ ކެންސަރުގެ ހަތަރުވަނަ ސްޓޭޖް ނުވަތަ ފަހު ސްޓޭޖްގައެވެ.\nފާއިތުވި އަހަރުތަކުގައި ޖޯގެ ހާލު ވަރަށް ދެރަ ކަމަށް ރިޕޯޓްތަކުގައިވެއެވެ. އެގޮތުން، އޭނާއަށް ޑިމެންޝިއާ އަދި ސްޓްރޯކްތައް ޖެހިފައިވާ އިރު، މަދުވެގެން އެއް ފަހަރު ހާޓް އެޓޭކެއް ވެސް ވަނީ ޖެހިފައެވެ. މީގެ އިތުރުން، މީގެ އަހަރެއްހާ ދުވަސް ކުރިން ކާރު އެކްސިޑެންޓެއްވެ، ޖޯއަށް ވަނީ އަނިޔާތަކެއް ލިބިފައެވެ. ނަމަވެސް މިއިން އެއްވެސް ކަމެއް އާއިލާއިން ހާމަކޮށްފައެއް ނުވެއެވެ.\nޖޯ އާއި ކެތަރިންގެ ދަރިފުޅު، އަދި ދުނިޔޭގެ ގިނަ ފަރާތެއްގެ ލޯބި ހޯދާފައިވާ މައިކަލް މަރުވެފައިވަނީ 2009 ވަނަ އަހަރެވެ. މައިކަލް އަމިއްލަ ކާމިޔާބީ ހޯދުމުގެ ކުރިން އޭނާ އަކީ އާއިލާގެ ބޭންޑް 'ޖެކްސަން ފައިވް'ގެ ލީޑް ވޯކަލިސްޓެކެވެ. ޖެކްސަން ފައިވް މެނޭޖް ކުރީ ޖޯއެވެ. އަދި ދަރިން މެނޭޖް ކުރުމުގައި 'ހަރުކަށި' ގޮތްތަކެއް ގެންގުޅުނު ޖޯ އާއި ކުދިންނާ ފަހުން ގިނަ މައްސަލަތަކެއް ވަނީ ޖެހިފައެވެ.\nމަޝްހޫރު ލަވަކިޔުންތެރިޔާ ޖެނެޓް ޖެކްސަން އަކީ ވެސް އެ އާއިލާ މީހެކެވެ. އަދި އޭނާ އަށް އެ ދާއިރާ ދަސްކޮށްދީފައިވަނީ ބައްޕަ ޖޯއެވެ. އެހެންކަމުން، ޖޫން 22 ވަނަ ދުވަހު ކުރިއަށް ދިޔަ 2018 ވަނަ އަހަރުގެ ޑިޒްނީ މިއިޒިކް އެވޯޑްސްގައި އިމްޕެކްޓް އެވޯޑް ލިބުނު ޖެނެޓްވަނީ އޭނާގެ ކާމިޔާބީއަށް ބައްޕައަށް ޝުކުރު އަދާކޮށްފައެވެ.


8 Vana dhuvahu Ramadhan mahuge allowance dheyne: Finance – Iru\n8 ވަނަ ދުވަހު ރަމަޟާންމަހުގެ އެލަވަންސް ދޭނެ: ފިނޭންސް\nލަހޫ· 1 އެޕްރީލް 2021\nރަމަޟާންމަހުގެ އިނާޔަތުގެ ފައިސާ މިމަހުގެ 8 ވަނަ ދުވަހުގެ ކުރިން މުވައްޒަފުންނަށް ދިނުމަށް ފިނޭންސް މިނިސްޓްރީން އަންގައިފިއެވެ.\n1442 ވަނަ އަހަރުގެ ރަމަޟާން މަހުގެ އިނާޔަތުގެ ފައިސާ ދިނުމުގައި އަމަލުކުރާނެ ގޮތާއި ގުޅޭގޮތުން ފިނޭންސް މިނިސްޓްރީން ނެރެފައިވާ ސަރކިއުލާގައި ބުނެފައިވަނީ މިއަހަރުގެ ރަމަޟާންމަހުގެ އިނާޔަތުގެ ފައިސާ މުވައްޒަފުންނަށް ދިނުމަށް ހަމަޖެހިފައިވަނީ މިމަހުގެ 8 ވަނަ ދުވަހު ކަމަށެވެ.\nވަޒީފާއާއިބެހޭ ޤާނޫނުގައި ބުނެފައިވަނީ ވަޒީފާ އަދާކުރާ ކޮންމެ މުސްލިމް މުވައްޒަފަކަށް ރަމަޟާން މަހުގެ އިނާޔަތުގެ ގޮތުގައި 3000 ރުފިޔާ ދޭންޖެހޭ ކަމަށެވެ. މުސާރަ ލިބޭގޮތަށް އެއް ވަޒީފާއަށް ވުރެ ގިނަ ވަޒީފާ އަދާކުރާ މުވައްޒަފުންނަށް އިނާޔަތުގެ ފައިސާދޭއިރު ފައިސާ ދޭންޖެހެނީ ހަމައެކަނި އަސާސީ ވަޒީފާ އޮންނަ އޮފީހަކުންނެވެ.\nފިނޭންސް މިނިސްޓްރީގެ ސަރކިއުލާގައި ބުނެފައިވަނީ 1 އޭޕްރީލްއިން ފެށިގެން ރަމަޟާން މަހުގެ އިނާޔަތުގެ ފައިސާގެ ތަފްސީލް ތައްޔާރުކޮށް ފައިސާ ހޯދުމަށް މިނިސްޓްރީއަށް ހުށައެޅުމަށް އެދޭކަމަށެވެ. ދައުލަތުގެ އެކައުންޓިންގ ސޮފްޓްވެއަރގެ “އެކައުންޓްސް ޕޭޔަބަލް މޮޑިއުލް” އަދި “އެޗް.އާރު މޮޑިއުލް” ބޭނުންކުރާ އޮފީސްތަކުން އިނާޔަތުގެ ފައިސާގެ ވައުޗަރުތައް މިމަހުގެ4ވަނަ ދުވަހުގެ ކުރިން ޕޯސްޓް ކުރުމަށްވެސް ފިނޭންސް މިނިސްޓްރީންވަނީ އެދިވަޑައިގެންފައެވެ.


Sarukaarah Deal Hushaelhee Imran, Deal Gabool Kuran Sarukaarun Dehkolhu Hedhi - Vaguthu\nސަރުކާރަށް ޑީލެއް ހުށަހެޅީ އިމްރާން، ޑީލް ގަބޫލުކުރަން ސަރުކާރުން ދެކޮޅު ހެދި\n9 މަސް ކުރިން ( ޖުލައި 19, 2018 )\nޖަލު ބަންދުން ސަލާމަތްވުމަށް ސަރުކާރަށް ޑީލެއް ހުށަހެޅީ އަދާލަތު ޕާޓީގެ ރައީސް އިމްރާން އަބްދުﷲ ކަމަށް އެކަމުގެ މައުލޫމާތު އެނގިވަޑައިގެން ހުންނެވި އިބްރާހިމް ލުތުފީ (ސަންދާނު ލުތުފީ) ވިދާޅުވެއްޖެއެވެ.\nލުތުފީ ކުރެއްވި ޓްވީޓެއްގައި ވިދާޅުވީ ޖަލުން ސަލާމަތްކޮށް މިނިވަން ކުރުމަށް ސަރުކާރުން އިމްރާނަށް ޑީލެއް ހުށަހެޅި ކަމަށް ދެކެވޭ ވާހަކައަކީ ދޮގެއް ކަމަށެވެ. އިމްރާން ދޫކޮށްލުމަށް އޭނާ ވެސް ސަރުކާރުގައި އެދިވަޑައިގެންފައި ވާނެ ކަމަށް ލުތުފީ ވިދާޅުވިއެވެ.\n"މިކަމުގައި (އިމްރާން ދޫކޮށްލުމަށް ވާހަކަދެއްކުމުގައި) ޑރ.ޝަހީމްގެ އެއްވެސް ބައިވެރިވުމެއް ނޯންނާނެ." ލުތުފީ ވިދާޅުވިއެވެ.\nލުތުފީ ވިދާޅުވީ ޝައިހް އިމްރާން ސަރުކާރަށް ވަރަށް ވަރުގަދަ ހުށަހެޅުންތަކެއް ހުށަހެޅި ކަމަށެވެ. ނަމަވެސް އޭގެތެއިން އެންމެ ހުށަހެޅުމެއް ވެސް ގަބޫލު ކުރަން ސަރުކާރުން ދެކޮޅު ހެދިކަމަށް ލުތުފީ ވިދާޅުވިއެވެ.\nލުތުފީގެ އިތުރު ޓްވީޓެއްގައި ވިދާޅުވީ ޝެއިހް އިމްރާނާއި ޝެއިހް އިލްޔާސް ހަދަނީ ދޮގު ކަމަށެވެ. އެކަމަށް މާތްﷲ ހެކިވެވޮޑިގަންވާނެ ކަމަށް ވެސް ލުތުފީ ވިދާޅުވިއެވެ.\nއިމްރާން ޖަލަށްލީ 2015 ވަނަ އަހަރުގެ މެއި މަހުގެ 01 ވަނަ ދުވަހު އިދިކޮޅު ފަރާތްތަކުން ބޭއްވި މުޒާހަރާގައި ހަމަނުޖެހުމަށް ހިތްވަރުދީ، ހަމަނުޖެހުންތައް ހިންގުމުގައި އިސްކޮށް ހުރިކަން ސާބިތުވެގެންނެވެ. އޭނާ 12 އަހަރަށް ޖަލަށް ލުމަށް ވަނީ ޙުކުމް ކޮށްފައެވެ.\nއިމްރާން ޖަލަށް ލުމަށް ޙުކުމް ކުރިނަމަވެސް އޭނާ މިހާރުވެސް ހުރީ ގޭބަންދުގައެވެ. މީގެ ކުރިންވެސް އެތައް ފަހަރެއްގެ މަތިން އިމްރާން ގޭބަންދަށް ބަދަލުކޮށްފައި ވެއެވެ.\nއިމްރާން ސަރުކާރަށް ޑީލެއް ހުށަހެޅި ކަމަށް ބުނާ ވާހަކައާއި ގުޅިގެން ސަރުކާރުގެ ބަހެއް އަދި ނުލިބެއެވެ. އިމްރާނާއި ސަރުކާރާއި ދެމެދު ވާހަކަތަކެއް ދެކެވުނު ކަމަށް އަޑުފެތުރިފައި ވީނަމަވެސް މިކަމާއި ގުޅޭގޮތުން އިމްރާންގެ ފަރާތުން ވެސް ރަސްމީ ކޮމެންޓެއް ކޮށްފައެއް ނުވެއެވެ.\n"ސްކޫލާއި ހޮސްޕިޓަލް ފަދަ ތަންތަނުގައި ހަމަ ނުޖެހުން ހިންގުމަކީ ސީޔާސީ ހަރަކާތެއް ނޫން"\nޔާމީން ހައްޔަރު ކުރުމުން ހޯމް މިނިސްޓަރުގެ ތަފާތު ޓްވީޓެއް\nޖުލައި 19, 2018 12:13\nޖުލައި 19, 2018 12:37\nހަތްދޮގުމަޚްލޫފު ހަދާ ކޮންމެ ދޮގެއް މިފަދަގޮތަކުން ބޭޒާރުކުރައްވާކަމީ މާތްﷲގެ ފަޟުލަވަންތަވެރިކަމެވެ. ދޮގުވެރިންނަށް ހުރީ ނާކާމިޔާބުކަން އެނގިގެންދާ ކަމެކެވެ. ފެބްރުއަރީ 1 2018 ން ފެށިގެން މިހާތަނަށް ހަތްދޮގު މަޚްލޫފް 10 ދޮގު ހަދައިފިއެވެ. މިއިން ކޮންމެ ދޮގެއް އެދަނީ ވަރަށް ރަގަޅަށް ބޭޒާރުވެ ހަތްދޮގުމަޚްލޫފް ފަޟީޙަތްވަމުންނެވެ.\nޖުލައި 19, 2018 13:03\nހުސް ސޭކުންވިއްޔަ ކީއްކުރާނީ މިތިބީ ސޭހުން އުޅޭގޮތް ދެންއަހަރެމެނައް ކިހިނެއްވާނީ ލާދީނީ ފިކުރުގެ ބައިގަނޑާއެކު ތިބަޔަކު ތިބިހާ ހިނދަކު ތެދެއްނުހަދާނެ ވަރައް ސަލާމް\nޖުލައި 19, 2018 13:22\nޖުލައި 19, 2018 13:42\nޖުލައި 19, 2018 13:43\nސަރުކާރުގެ ބުޅީގަ އަޅާގަނޭތޯ ސަންދާނުލުތުފީ(މަ ދަންނަވެސް މީހެއްނޫން) އަނގަހުޅުވަމުން އެބައެނބުރޭ! އޯތް އޭތް މަ ގަންނާނެއްބާ؟\nޖުލައި 19, 2018 13:55\nފަހަތަށް އެނބުރި ކުޑަކޮށް ބަލާލީމަ އިމްރާނުގެ ބަހާއިޢަމަލު އެހެރަ ފެންނަގޮތުން، ލުޠުފީގެ މިޓްވީޓާ ދެކޮޅު ހެދޭކަށެއްނެތް %100 އަށް ޤަބޫލު ކުރަން އިމްރާނު ތިކަން ކޮށްފާނެކަމަށް\nޖުލައި 19, 2018 14:19\nހަތްދޮގު ގުދޯ މަހޭ އަށް ވުރެ މިމީހުން ފޭކު. ދެންކިހިނެއް މިމީހުން ދައްކާ ވާހަކަ ގަބުލު ކުރާނީ.\nޖުލައި 19, 2018 16:03\nސަނދާނު ލުތުފީ އެއީ ކޮހެއް.މިކޮމެންޓް ޖަހަކަ ވަގުތަށް ކެރޭނެތަ؟؟\nޖުލައި 19, 2018 18:51\nއިމްރާން ޑީލް ހަދާނަމަ ހަދާނީ މިއަދަކު ނޫން. މީ ވަރަށް ވާހަކަ. ވަގުތުން މި ކޮމެންޓް ނުޖަހާނެކަންވެސް އެނގޭ


އާންމުލިޔުން | Miladhoo\nޝަހޫ (ހެޔޮބަސް)\t6މަސް ކުރިން 0\nUncategorized ޚަބަރު ރިޕޯޓް ޅެން ކުޅިވަރު ކުއްލި ޚަބަރު އަތޮޅު ތެރެއިން\nފެމުނު މިިޔަރަކީ ކޮބާތޯއެވެ؟ މީ ވަރަށް ގިނަ ފަރާތްތަކަކުން އުފައްދާ ސުވާލެކެވެ. ހަމަ އެހެންމެ ދިވެހިންގެ ތެރެއިން ގިނަ ބަޔަކަށް އަދިވެސް ފެމުނު މިޔަރު ވަކި ކުރުމުގައި އޮޅުންތަކެއް. އަރާކަން ފާހަގަކުރެވެއެވެ. ބައެއް ފަރާތްތަކުން ގްރޭޓް ވައިޓް ޝާރކް އަށް ފެމުނު މިޔަރު ކިޔާ އަޑުވެސް އިވެމުން ދެއެވެ. ހަމަ އެހެންމެ އާންމުކޮށް މިޔަރު ހަމަލާ ދޭ ފިލްމްތަކުން ފެންނަ ގްރޭޓް ވައިޓް ޝާރކްއަކީ މުޅިން ތަފާތު…\nކުއްޖަކު ލިބުމަކީ ކޮންމެ އަންހެނަކަށް ލިބޭނެ އެންމެބޮޑުއުފަލާއި ހިތްހަމަޖެހުމެވެ. ބަލިވެ އިނުމާއި ވިހެއުމަކީ އަންހެނުންގެ ހަށިގަނޑުގައި މާތް ﷲ ލައްވާފައިވާ ތަބީޢީ ނިޒާމެއްގެ ދަށުން ހިނގާކަމެކެވެ. ކޮންމެ ދެމަފިރިޔަކީވެސް އެދެމަފރިޔަކުވެސް ލިބޭ ދަރިފުޅަކީ ޞިއްހަތު ރަނގަޅު ހެޔޮހާލުގައި އުފަންވާ ކުއްޖަކަށް ހަދަންވާނެއެވެ. އެހެންކަމުން ކޮންމެ މަޔަކާއި ބަފަޔަކުވެސް ލިބޭ ދަރިފުޅާ މެދުގައި ކުރަމުންއަންނަ…\nކަދުރު(އިނގިރޭސި ބަހުން: Date)އަކީ އެތެރޭގައި ހަރުއޮށެއް އޮނަކާއި އެކު އުފެދިފައިވާ ފޮނިމޭވާއެކެވެ. ކަދުރު ގިނައިން ހެދެނީ ހިކިހޫނު ބިންބިމުގައެވެ. ކަދުރު އެންމެ ގިނައިން ހެދޭކަމަށް ފާހަގަ ކުރެވިފައިވަނީ މެދުއިރުމަތީގެ ގައުމުތަކުގައެވެ. ކަދުރު ރުއް އާންމު ގޮތެއްގައި 25-15 މީޓަރާއި ދެމެދުގެ އުސްމިނަކަށް ހެދެއެވެ. ކަދުރަކީ ކީރިތި ޤުރުޢާނާއި މާތް ރަސޫލާ ސުންނަތުންވެސް އެނގޭގޮތުގައި އިންސާނުންނަށް…


Raajje "Drug Free" Kuranves Beynunvanee India Ge Ehee - Dhonbilaiy - Vaguthu\nރާއްޖެއަކީ މަސްތުވާތަކެތިން ސަލާމަތްވެފައިވާ ނުވަތަ "ޑްރަގް ފްރީ" ގައުމަކަށް ހަދަން އިންޑިއާއެކު އެއްބަސްވުންތަކެއް ހަދަައި އެ ގައުމުގެ އެހީތެރިކަން އެދެން ޖެހޭ ކަމަށް ދެކިވަޑައިގަންނަވާ ބިލެއްދޫ ދާއިރާގެ އެމްޑީޕީ މެންބަރު އަހުމަދު ހަލީމް (ދޮންބިލެތް) މިއަދު ވިދާޅުވެއްޖެއެވެ.\nހަލީމް އެހެން ވިދާޅުވީ މަސްތުވާތަކެތީގެ މައްސަލާގައި ހައްޔަރުކުރެވޭ މީހުން ކޯޓު މަރުހަލާގައި މިނިވަންވެ އެ މީހުންނާ މެދު އެއްވެސް ފިޔަވަޅެއް ނޭޅޭ މައްސަލައާ ގުޅޭ ގޮތުން މަޑުއްވަރީ ދާއިރާގެ ޕީއެންސީ މެންބަރު އާދަމް ޝަރީފް އުމަރު މަޖިލީހަށް ހުށަހެޅުއްވި ކުއްލި މައްސަލައިގެ ބަހުސްގައެވެ.\nހަލީމް ވިދާޅުވި އެންމެ ފުރަތަމަ އުފެދުނު އެމްޑީޕީ ސަރުކާރުގައިވެސް އަދި މިހާރު މިއޮތް ސަރުކާރުގައިވެސް މަސްތުވާތަކެއްޗާއި ދެކޮޅަށް ބޮޑެތި މަސައްކަތްތަކެއް ކުރެވެމުންދާ ކަމަށެވެ.\n"މި ސަރުކާރު އައިސް ބަރުލާފައި އެކަން ކުރީމަ 100 ކިލޯއިން 200 ކިލޯއިން މިހާރު ތިލަވެގެން އުޅެނީ، ސަރުކާރުން މަސައްކަތްތަކެއް ފަށައިފި. ޑްރަގު ކެފޭތައް ބަންދުކޮށްފި" ކެފޭ އުސޫލުން މަސްތުވާތަކެތީގެ ހިދުމަތްދޭ ތަންތަނަށް ބަންދުކުރަން ޑްރަގް އެންފޯސް ޑިޕާޓްމެންޓުން ހިންގަމުންދާ އޮޕަރޭޝަނަށް އިޝާރާތް ކުރައްވާ ހަލީމް ވިދާޅުވިއެވެ.\nރާއްޖެއަށް އެންމެ ގިނައިން މަސްތުވާތަކެތި އެެތެރެކޮށް އުޅެނީ ކަނޑުމަގުންނެވެ. އިރާނުގެ ޗާބަހާރުގެ ވިޔަފާރި ބަނދަރު މެދުވެރިކޮށް ސްރިލަންކާއަށާއި، އިންޑިއާގެ ކެރެލާގެ އިތުރުން ރާއްޖެއަށް ކަނޑުމަގުން މަސްތުވާތަކެތި އެތެރެ ކުރެއެވެ. މީގެ ކުރިން އެތައް ފަހަރެއްގެ މަތިން އެ ބޯޓުތައް ހިފަހައްޓައި ބޮޑެތި އަދަދުތަކުން މަސްތުވާތަކެތި އަތުލައިގަނެފައި އެބަހުއްޓެވެ.\nހަލީމް ވިދާޅުވީ ކަނޑުމަގުން އެތެރެކުރާ މަސްތުވާތަކެތި ހުއްޓުވުމަށް ބޭނުންވާ ވަސީލަތްތައް ރާއްޖޭގައި ނެތް ކަމަށެވެ. އެހެންކަމުން މަސްތުވާތަކެތީގެ މައްސަލައަށް ހައްލެއް ގެންނަން އިންޑިއާއެކު އެއްބަސްވުންތައް ހަދަން ޖެހޭ ކަމަށް ވިދާޅުވިއެވެ.\n"އިންޑިއާ ސަރުކާރާއެކު އެއްބަސްވުންތަކެއް ހަދައިގެން މިއީ ޑްރަގް ފްްރީ ސަރަހައްދަކަށް ހަދަން ޖެހޭ. އެންމެ ބޮޑު ފައިދާއެއް ވެގެންދާނީ އިންޑިއާއަކަށް ނޫން ރާއްޖެއަށް" އޭނާ ވިދާޅުވިއެވެ.\nރާއްޖެ ޑްރަގް ފްްރީ ސަރަހައްދަކަށް ހަދަން އިންޑިއާގެ އެހީ ބޭނުންވާ ކަމަށް ދޮންބިލަތް ވިދާޅުވިއިރު ރާއްޖެ އަށް އިންޑިއާގެ ނުފޫޒު އިތުރުވަމުން އަންނަކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nދޮންބިލެތް ޑްރަގް ގެ ވާހަކަ ދައްކާ ނަމަ މީހުން ހޭނެ އެވެ. ދާން ޖެހޭނީ ތާރީހް ގެރެތެ އަށެވެ.\nއޮކްޓޯބަރ 19, 2021 11:28\nއިންޑިއާ އެއުޅެނީ އެކަމުން ސަލާމަތް ނުވެގެން...ހަ ހަ ހާ\nއޮކްޓޯބަރ 19, 2021 11:33\nދޮންބިލެތް ކަމެއްކުރަންޏާ ކަލޭގެ ތި ހަލާކުވަމުންދާ ކައިވެނީގެ ގުޅުން ރަނގަޅުކުރަން އިންޑިޔާގެ އެހީބހޯދާ. މިގައުމަކާ ކަލޭކަހަލަ މައްކާރު އިބިލީހަކާ ބެހޭކަމެއްނޫން. ކަލޭމެން ހަރާމް އެއްޗެހި ކައިގެން އަމިއްލަ ނަފުސު ހަލާކު ކުރާއިރު ގައުމުބހަލާކު ކުރަން ފަހަށް ޖެހޭނެތަ؟\nއޮކްޓޯބަރ 19, 2021 11:38\nއިންޑިޔާއިން ބުނީ އަފްޣާނު ތާލިބާނުންގެ ހިތްވަރުން ހިތްވަރު ލިބޭ ބައެއކޯ މުސްލިމުންނަކީ. އެމީހުން މިހާރު މިއުޅެނީ ކަޝްމީރުގެ މުޖާހިދުން ބަލި ނުކުރެވިގެންނޯ. އެކަން ކުރަން ވ އުނދަގުލޯ އެމީހުން ﷲ ގެ މަގުގައި ޖިހާދު ކުރަނީ ކަޝްމީރުގެ މިނިވަން ކަމަށޯ. ދިވެހި ރާއްޖެ ފުލީ އަޅުވެތި ކުރުމަށް ދޮންބިލެތް މެންގެ އެހީއާއެކު ފަސޭހައޯ އެކަމަކު މިހާރު ވ.ބޮޒީއޯ ބުނީ. ބޯޑަރުތަކުގަ ހަނގުރާމައޯ. ޗައިނާއިން އެއްފަރާތުން ހަމަލާދޭއިރު ކަޝްމީރުގައި އިންޑިޔާ އެތައް ސިފައިންނެއް ދުވާލަކު އެބަމަރުވެގެން ދެއޯ.\nދޮންބިލެތާ، ތަ ދަގަ ކަޝްމީރުގެ މުސްލިމުންނާ ދެކޮޅަށް އިންޑިޔާ ސިފައިންނަށް އެހީވާން. އަބަދު އިންޑިޔާގަ ސަލާމް ޖަހާ މީހާ ވާނެނު އެމީހުނަށްވެސް އެހީވާން.. ރީތިގިތަކީ އެއީއެއްނު.\nއޮކްޓޯބަރ 19, 2021 11:55\nއިންޑިޔާގެ އެހީހޯދަންޖެހޭނީ އަންހެންކުދިން ރޭޕްކުރަން އިންޑިޔާއަކީ އެންމެ ޕްރޮފެސަނަލްކޮށް ކުދިން ރޭޕްކުރާ ގައުމު!\nއޮކްޓޯބަރ 19, 2021 12:00\nއަޅެ ފަހެ މީނައަކީ އިންޑިޔާގެ ދަނޑުބިންތަކުގައި ދަނޑުބުޅިއަޅަން ގެންގުޅޭ ގެރިއެއްތަ؟\nއޮކްޓޯބަރ 19, 2021 13:40\nއޭނަގެ ފެންވަރަކީ ގެރި ބަލަހައްޓާ މީހެއްގެ ފެންވަރު. އެކަމަކު ނަޝީދު ގޭދޮށު އަވައްޓެރި ދޫހެލޭ ދޮގުހަދަން ފަރިތަ ހެއްދެވި ފަރާތަށް ބިރުވެތިނުވާ މީހެއްވީމަ މިސޮރަށް2ފަޅުރައްދީ ދައުލަތުގެ ބަޖެޓުން ބަދަލުގެ ގޮތުގައި މިލިއަނުން ދިނީމަ އެސޮރު އެހުރީ މޮޅުމީހަކަށްވެ އިބިލީހުންގެ ސައްލާ މަޖްލިހަށް ވަދެ.\nއޮކްޓޯބަރ 19, 2021 12:24\nމިކަލޭގެ އަނެއްކާވެސް ހަކުރު ބޯ ހިތްވަނީބާ ؟\nއޮކްޓޯބަރ 19, 2021 13:26\nފާހާނާއައްދާންވެސް އިންޑިއާ މީހުން އަދި ހޯދާނެ\nއޮކްޓޯބަރ 19, 2021 13:28\nޑްރަގްގެ ހަގީގަތް އެންމެ ރަނގަޅަށް އެނގޭނީ ދޮންބީ އަށް\nއެއީ އޭގެ އިސްތިއުމާލުކޮށް ޝަރުއީ ހުކުމެއް އައިސްފައިވާތީ\nމަސްތުގެ ހާލަތުގައި އަބަދުތިބޭ މީހުން ތިވާހަކަ ދައްކާކަށް މާރީއްޗެއްނޫން!\nއޮކްޓޯބަރ 19, 2021 13:38\nމި ސޮރަކީ އަލިފެއް ބާއެއްވެސް ދަންނަ ސޮރެއް ނޫން. ހަޔާތްކުޑަ އަނގަގަޑެއް އޮތީމަ ފެލެނީ.\nއޮކްޓޯބަރ 19, 2021 15:07\nއޮކްޓޯބަރ 20, 2021 00:25\nބަލަ ކަލެޔާ ގަބޯއޭކިޔާމީހަކަވެސް ތީބޮޑުންނޭ އެސޮރުމެންބުނޭ އަނެއްކާ އިންޑިއާވެއްދީމަ ރެޑްހޭންޑުވެދާނެނޫންތޯ ވެދުން ދެންކިހިނެއްހަދަދޭނީ ބުރޯ


Kurierun libunas corruption aa dhekolhah masahkai nunimey: Raees\nރައީސް އިބްރާހިމް މުހައްމަދު ސޯލިހު -- ފޮޓޯ: ރައިސް އޮފީސް\nކޮރަޕްޝަނާ ދެކޮޅަށް ސަރުކާރުން ކުރަމުންދާ މަސައްކަތުގެ ހެޔޮ ނަތީޖާތައް ފެންނަމުން ދިޔަ ނަމަވެސް، އެ މަސައްކަތް ނިމުމާ އަދި ގާތްވެސް ނުވާކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nރައީސް މިހެން ވިދާޅުވީ ދުނިޔޭގެ ގައުމުތަކުގައި ކޮރަޕްޝަން އޮތް މިންވަރު ދައްކައިދޭން ޓްރާންސްޕޭރެންސީ އިންޓަނޭޝަނަލް އިން ކޮންމެ އަހަރަކު ނެރޭ ރިޕޯޓް "ކޮރަޕްޝަން ޕާސެޕްޝަން އިންޑެކްސް" ގައި ދުނިޔޭގެ ނިސްބަތުންވެސް ރާއްޖޭން ހޯދި ބޮޑު ކުރިއެރުމަށް އިޝާރާތް ކުރައްވައި އެވެ.\n"ކޮރަޕްޝަން ހުއްޓުވަން ކުރާ މަސައްކަތް ނިމުމަށް އަދި ގާތްވެސް ނުވި ނަމަވެސް، ކުރާ މަސައްކަތުން ރަނގަޅު ނަތީޖާއެއް ފެންނަމުންދިޔުމަކީ ލިބޭ ހިތްވަރެއް،" ރައީސް ކުރެއްވި ޓްވީޓެއްގައި ވިދާޅުވި އެވެ.\nއެގޮތަށް ބަލާއިރު، އެ އިންޑެކްސްގައި ރާއްޖޭން ވަނީ ފުރަތަމަ ފަހަރަށް ސަރަހައްދުގެ އެހެން ގައުމުތައްކަމަށްވާ އިންޑިއާއާއި ސްރީލަންކާއަށް ވުރެ ވެސް ކުރީގަ އެވެ. މިދިޔަ އަހަރު 40 ޕޮއިންޓާއެކު އިންޑިއާ އޮތީ 86 ވަނައިގަ އެވެ.\nދެކުނު އޭޝިއާ ސަރަހައްދުން ރާއްޖެއަށް ވުރެ ކުރީގައި އޮތް ހަމައެކަނި ގައުމަކީ ބޫޓާން އެވެ. ސަރަހައްދުގެ ގައުމުތަކުގެ ތެރެއިން އެންމެ ދަށުގައި ވަނީ ބަންގްލަދޭޝްއާއި އަފްޣާނިސްތާނެވެ.\nމިދިޔަ އަހަރުގެ ސީޕީއައި ހެދުމުގައި ބަލާފައިވަނީ ދުނިޔޭގެ 183 ގައުމާއި ދައުލަތްތައް ހިންގުމުގައި ކޮރަޕްޝަން އަށަގަނެފައިވާކަމަށް ގަބޫލުކުރެވޭ މިންވަރު ބެލުމަށް ކޮށްފައިވާ ސާވޭތަކަށާއި، ފަންނީ މާހިރުންގެ ހޯދުންތަކުގެ އަލީގައި ޝާއިރުކުރާ ދިރާސާތަކުގެ މައްޗަށެވެ.\nމި އިންޑެކްސް ގައި ބޭނުންކުރަނީ ސުމަކުން ފެށިގެން ސަތޭކަ އާއި ދެމެދުގެ މިންގަނޑެކެވެ. އެގޮތުން ސުމަކުން ވަރަށް ކޮރަޕްޓް ގައުމުތައް ރަމްޒުކޮށްދޭ އިރު، ސަތޭކައިން ރަމްޒުކޮށްދެނީ ކޮރަޕްޝަންގެ އަމަލުތައް މަދު، ހިންގުމުގެ ނިޒާމު ސާފު އަދި ހާމަކަން ބޮޑު ގައުމުތަކެވެ.\nއަދި ވޭތުވެދިޔަ އަހަރުތަކުގައި ގާނޫނީ ނިޒާމު ހަރުދަނާކުރުން ފަދަ ދާއިރާތަކުން ރާއްޖެ ކުރި ހޯދާފައިވީނަމަވެސް ކޮރަޕްޝަނާ ދެކޮޅަށް ފުރިހަމަކަމާއެކު މަސައްކަތް ކުރުމަށް އަދިވެސް ނުކުޅެދިފައިވާކަން މިސާވޭ އިން ދައްކާކަމަށް އެ ޖަމިއްޔާއިން ބުންޏެވެ.


Negi Photo Ge badhalah Rajje In Bahdhaluvi Maccow Beynunvy Sunnyge Avi Ainu\nނެގި ފޮޓޯތަކުގެ ބަދަަލަށް ރާއްޖެއިން ބައްދަލުވި މަކާއޯ ބޭނުންވީ ސަނީގެ އަވިއައިނު!\n12 ޖެނުއަރީ 2022 - 12:17:35\nމަޝްހޫރު ބޮލީވުޑްތަރި އަދި އެމްޓީވީ ސްޕިޓްސް ވިލާގެ ހޯސްޓު ސަނީ ލިއޯން އަނެއްކާވެސް ރާއްޖެ މިވަނީ އައިސްފައެވެ.\nސަނީ މިފަހަރު ޗުއްޓީ ހޭދަކުރަމުންދަނީ ރޯޔަލް އައިލެންޑް ރިސޯޓް އެންޑް ސްޕާ ގައެވެ. އޭނާ ދަނީ ރިސޯޓްގައި ނަގާފައިވާ ފޮޓޯތަކާއި ވީޑިއޯތައް އިންސްޓަގްރާމް މެދުވެރިކޮށް ފޭނުންނަށް ހިއްސާ ކުރަމުންނެވެ.\nއެގޮތުން ރޯޔަލް އާއްމުންގެ ސަމާލުކަން ހުއްޓުނީ މަކާއޯއަކާއިއެކު ނަގާފައިވާ ފޮޓޯތަކަކަށެވެ.\nމަކާއޯ ސަނީގެ އައިނު ދަމައިގަންްނަނީ\nއެ ފޮޓޯތަށް އިންސްޓަގްރާމުގައި ހިއްސާކުރަމުން ސަނީ ބުނީ، އެ މަކާއޯ ބޭނުންވީ އޭނާގެ އަވިއައިނު ކަމަށެވެ. އަދި އެ އަވިއައިނު ބޭނުންވެގެން އެ ދަމައިގަތުމާއި ހަމަޔަށް މަކާއޯ އުޅުނީ ވަރަށް ލޯބިކޮށް ކަމަށްވެސް އޭނާ ބުންޏެވެ.\nމަކާއޯއާއިއެކު ނަގާފައިވާ އެ ފޮޓޯތަކުން ފެންނަ ގޮތުން ސަނީއާއިއެކު ރީތި ފޮޓޯތަކެއް ނެގުމަށްފަހު ދެން ފެންނަނީ މަކާއޯ ސަނީގެ އަވި އައިނުގައި ދަތްއަޅާ ދަމާގަންނަ ތަނެވެ. އަދި އެވަގުތު މަކާއޯ ގެންގުޅޭ މީހާ ސަނީ ސަލާމަތްކޮށްދޭން އުޅޭ މަންޒަރާއި ސަނީ ބިރުން އުޅޭ މަންޒަރު ފެނެއެވެ.\nސަނީ ވަނީ މީގެ ހަތަރު މަސް ކުރިން ވެސް އާއިލާ އާއެކު ރާއްޖެ އައިސް ޗުއްޓީ ހޭދަ ކޮށްފައެވެ. އެފަހަރު ޗުއްޓީ ހޭދަކުރީ ސަން ސިޔާމް އޮޅުވެލިފުށީގައެވެ. އެ ޗުއްޓީގެ ތެރެއިން ނަގާފައިވާ ގިނަ ފޮޓޯތައް ފޭނުންނަށް ހިއްސާކުރި އިރު ރާއްޖެ ދޫކޮށް ދާން ޖެހުމުން ދެރަވެ ހިތާމަކުރި ކަމަށް އޭރު ސަނީ ވަނީ ބުނެފައެވެ.


Philliphines Gai Kibuleh Kuda Kujjaku Kaalaifi - Vaguthu\nފިލިޕީންސްގައި ކިނބުލެއް ކުޑަ ކުއްޖަކު ކާލައިފި\nދެކުނު ފިލިޕީންސްގައި ކިނބުލެއް، ސަފާރިއެއްގައި އިން ކުޑަ ކުއްޖަކު ޖަހައިގަނެގެން ގެންގޮސް ކާލައިފިއެވެ.\nރިޕޯޓްތަށް ބުނާގޮތުން ކިނބުލެއް އައިސް އެ ކުއްޖާ ޖަހައިގަތީ ދެ ބޭބެއަކާއެކު ސަފާރީގައި ދަތުރުކުރަމުން ދަނިކޮށެވެ.\nފިލިޕީންސްގައި ކިނބުލެއް ކުޑަ ކުއްޖަކު ކާލިއިރު ފިލިޕީންސްގެ މަޝްހޫރު ބަލަބަކް ނަމަކަށް ކިޔާ ސަހަރުގައި ހިނގި އެ ހާދިސާގައި ކިނބުލެއްގެ ޝިކާރައަކަށްވީ އުމުރުން 10 އަހަރުގެ ކުއްޖެކެވެ.\nފިލިޕީންސްގެ ފުލުހުން ބުނީ، އެ ކުއްޖާ ހޯދުމަށް އާއިލާއިން ގިނަ މަސައްކަތްތަކެއް ކުރި ނަމަވެސް، ކުއްޖާ ފެނުނީ ކުޅިއެއްގެ ތެރެއިން ހަށިގަނދުގެ އެއްބައި ކާލާފައި އޮއްވާ ކަމަށެވެ. ކުއްޖާގެ ކަށިގަނޑު ދެނެގަނެވުނީ ފޮރެންސިކް ތަހުލީލުތަކަށް ފަހު ކަމަށް ރިޕޯޓްތަށް ބުނެވެ.\nބަލަބަކް ހިމެނޭ ޕަލަވަން އައިލެންޑް ގުރޫޕްގެ ތިމާވެށި ހިމާޔަތް ކުރަން މަސައްކަތްކުރާ ސަރުކާރުގެ ކައުންސިލްގެ ތަރުޖަމާން ޖޮވިކް ޕަބެލޯ ބުމީ އެގައުމުގެ ތަރައްގީއަށް ކުރަމުންދާ މަޝްރޫއުތަކާއި އާބާދީ އިތުރުވުމާ ގުޅިގެން ކިނބޫ އުޅޭ ވެށިތައް ނެތެމުންދާތީ އެހެން ކިނބުލުގެ މިޒާޖަށް ބަދަލު އަންނަމުންދާ ކަމަށެވެ.\nފިލިޕީންސްގެ މި ސަރަހައްދަކީ 2015 ވަނަ އަހަރުން ފެށިގެން ކިނބުލެއްގެ ހަމަލާއެއް ވަރަށް ގިނައިން އަމާޒުވަމުންދާ ސަރަހައްދެއް ކަމަށް އޭނާ ބުންޏެވެ.\nމިހާދިސާ ހިންގާފައިވާއިރު އުމުރުން 12 އަހަރުގެ އަންހެން ކުއްޖަކު 2016 ވަނަ އަހަރުގެ ފަހުކޮޅު ކިނބުލެއް ގެންދިޔަ ފަހުން އޭގެ ފަހުން އެ ކުއްޖާ ފެނިފައެއް ނުވެއެވެ. އަދި މިދިޔަ އަހަރުގެ ފެބްރުއަރީ މަހުގެ ތެރޭގައި ވެސް ކިނބުލެއް ވަނީ ކަކުނި މަސްވެރިކަން ކުރާ މީހަކު ކާލައިފައެވެ.\nއެސޮރު އާރަށަށް ގެންދޭ\nމިރާއްޖޭގައިވެސް ބޮޑު ބޯހުދު ކިނބުލެއް މުޅި ގައުމު ކަމުން ދިރުވަމުން އެބަގެންދޭ..!


Manchester City In Burnley Kolhah5Goal Jahaifi - Vaguthu\nސިޓީން ބާންލީ ކޮޅަށް5ގޯލް ޖަހައިފި\nއިނގިރޭސި ޕްރިމިއާ ލީގުގައި ރޭ ކުޅުނު މެޗްގައި ޗެމްޕިއަން މެންޗެސްޓަ ސިޓީން ބާންލީ ކޮޅަށް5ގޯލް ޖަހައިފިއެވެ.\nއިއްތިހާާދް ސްޓޭޑިއަމްގައި ކުޅެ ސިޓީން މި މެޗް ކާމިޔާބުކުރީ 5-0 އިންނެވެ. މި މެޗުން ސިޓީ މޮޅު ނުވިނަމަ ބުދަ ދުވަހު ކްރިސްޓަލް ޕެލަސް ބަލިކޮށްގެން ލީގް ޗެމްޕިއަންކަން ހޯދުމުގެ ފުރުސަތު ލިވަޕޫލަށް އޮތީހެވެ. ބުރާސްފަތި ދުވަހު ރަށުން ބޭރުގައި ޗެލްސީއާ ވާދަކުރާ މެޗުން ސިޓީ މޮޅުވެއްޖެނަމަ ލިވަޕޫލަށް ލީގު ހޯދުމުގެ ފުރުސަތު ދެން އެންމެ އަވަހަށް ލިބޭނީ އަންނަ މަހު ދެ ވަނަ ދުވަހު އިއްތިހާދުގައި އެޓީމާ ދެކޮޅަށް ކުޅޭ މެޗުންނެވެ.\nސިޓީ ރޭ މޮޅުވުމުން ލީގުގެ އެއް ވަނައިގައި ލިވަޕޫލްގެ ލީޑް ވަނީ 20 ޕޮއިންޓަށް ކުޑަވެފަ އެވެ. ލިވަޕޫލަށް 30 މެޗުން ލިބިފައިވަނީ 83 ޕޮއިންޓެވެ. ދެ ވަނައިގައި އޮތް ސިޓީ އަށް 30 މެޗުން ލިބިފައިވަނީ 63 ޕޮއިންޓެވެ. ރޭގެ މެޗުން ބަލިވި ބާންލީ އޮތީ 39 ޕޮއިންޓާއެކު 11 ވަނައިގައެވެ.\nރޭ ބާންލީއާ ދެކޮޅަށް ގާޑިއޯލާ ނެރުނު ޓީމުން ގިނަ ބަދަލުތަކެއް ފެނިގެންދިޔައެވެ. އެގޮތުން ކެވިން ޑެބްރައިން އާއި އައިމެރިކް ލަޕޯޓް އަދި ރަހީމް ސްޓާލިންގް މެޗް ފެށީ ބެންޗުންނެވެ.\nމެޗްގައި ސިޓީން ޖެހި ފަސް ގޯލްގެ ތެރެއިން އިނގިރޭސި ޒުވާން މިޑްފީލްޑަރު ފިލް ފޮޑެން ދެ ގޯލް ޖެހިއިރު އަލްޖީރިއާގެ ފޯވަޑް ރިޔާދް މަހްރޭޒް ވެސް ވަނީ ދެ ގޯލް ޖަހައިފައެވެ. އެޓީމުން ދެން ގޯލް ޖެހީ ތަޖުރިބާކާރު މިޑްފީލްޑަރު ޑޭވިޑް ސިލްވާ އެވެ.\nމެޗްގެ ދެވަނަ ހާފުގައި ގާޑިއޯލާ ވަނީ އަނިޔާގެ ސަބަބުން ގިނަ ދުވަހު ކުޅުމުން ބޭރުގައި ހުރި ޖަރުމަން ފޯވަޑް ލިރޯއި ސާނޭ ކުޅެން އަރުވައިފައެވެ. ޖަރުމަނުގެ ޝާލްކޭއިން 37 މިލިއަން ޕައުންޑްގެ ޓްރާންސްފާ ފީ އަކަށް 2016 ވަނަ އަހަރު ސިޓީ އަށް ބަދަލުވި ސާނޭ، އެ ކްލަބާއެކު ހަދާފައިވާ ކޮންޓްރެކްޓް އާ ކުރަން އެއްބަސްނުވާތީ ކުރިއަށް ޓްރާންސްފާ ބާޒާރުގައި ސިޓީން އޭނާ ވިއްކާލާނެ ކަމަށް ބެލެވެއެވެ.


Maldivian in ithuru seaplaneh genesfi | Mihaaru\nމޯލްޑިވިއަނުން އަލަށް ގެނައި ސީޕްލޭން އިއްޔެ ވެލާނާ އިންޓަނޭޝަނަލް އެއާޕޯޓުގައި. މިއީ މިމަހުގެ ތެރޭގައި ގެނައި ދެވަނަ ބޯޓު. ފޮޓޯ: މޯލްޑިވިއަން\n21 ޑިސެމްބަރ 2017 - 11:43\nއެ ކުންފުނީގެ އޮފިޝަލަކު މިއަދު ވިދާޅުވީ ކެނެޑާއިން ގެނައި ޓުވިންއޮޓާ މަރުކާގެ ބޯޓުގެ ދަތުރުތައް ކުރިޔަށް އޮތް ދެ ހަފުތާއެއްހާ ދުވަހުގެ ތެރޭގައި ފެށޭނެ ކަމަށެވެ. އެ ކުންފުނިން މިދިޔަ ހަފުތާގައި ވެސް ސީޕްލޭނެއް ގެނެސްފައި ވެ އެވެ.\n"މި ބޯޓުގައި ކަނދު ހަރުކޮށްގެން ދަތުރުތައް ކުރިޔަށް އޮތް ދެ ހަފުތާގެ ތެރޭގައި ފެށޭނެ ކަމަށް ލަފާކުރެވޭ. މިދިޔަ ހަފުތާގައި ގެނައި ބޯޓު ވެސް މިހާރު އޮޕަރޭޝަނުގައި ބޭނުންކުރަން ފަށާފައި ވަނީ،" އޭނާ ވިދާޅުވި އެވެ.\nމޯލްޑިވިއަނުން ސީޕްލޭންގެ ގޮތުގައި ބޭނުންކުރަނީ ޓްވިން އޮޓާ ބްރޭންޑުގެ ޑީއެޗްސީ6 ސީރީޒްގެ 15 ގޮނޑީގެ ބޯޓެވެ. މި ބާވަތުގެ 11 ބޯޓު، މޯލްޑިވިއަނުން މިހާރު ވެސް ބޭނުން ކުރެ އެވެ. ނަމަވެސް މި އަހަރުގެ ތެރޭގައި ހިނގި ދެ އެކްސިޑެންޓަކާ ގުޅިގެން ދެ ބޯޓެއް ބޭނުމެއް ނުކުރެ އެވެ.\nމޯލްޑިވިއަންގެ އިތުރުން ޓްރާންސް މޯލްޑިވިއަން އެއާވޭސް އިން ވެސް ރާއްޖޭގައި ސީޕްލޭންގެ ހިދުމަތް ދެމުންގެންދެ އެވެ. އެ ކުންފުނީގެ އޮޕަރޭޝަންސްގައި ޖުމްލަ 50 ބޯޓު ބޭނުންކުރެ އެވެ. އަދި އެއީ ދުނިޔޭގެ އެންމެ ބޮޑު ސީޕްލޭން ކުންފުންޏެވެ.\nއިތުރު ލިޔުންތައް ސީޕްލޭން ވައިގެ ދަތުރުފަތުރު ދަތުރުފަތުރު އައިލެންޑް އޭވިއޭޝަން ޓޫރިޒަމް


އާދަމް ނަޒީރު 16 ޖުލައި 2020\nކުރިޔަށް އޮތް ބަންދު ތެރޭގައި އެމްއެމްއޭ އާއި ބޭންކުތައް ހުޅުވާނީ ޖުލައި 29 ގައި ކަމަށް މަރުކަޒީ ބޭންކް އެމްއެމްއޭ އިން ބުނެފިއެވެ.\nމިނިވަންދުވަހާއި އަޟްހާ އީދާ ގުޅިގެން މިމަހުގެ 26 އިން އަންނަ މަހުގެ ތިނަކަށް ސަރުކާރު ބަންދު ކުރުމަށް ވަނީ ނިންމާފައެވެ. އެހެންކަމުން އެމްއެމްއޭ އިން މިއަދު ބުނީ ބޭންކުތަކާއި އެމްއެމްއޭ ހުޅުވާފައި ހުންނާނީ ޖުލައި 29 ވާ ބުދަ ދުވަހު ކަމަށެވެ.\nއެމްއެމްއޭ އިން ބޭންކިން ހިދުމަތް ދޭނީ ހެނދުނު 08:30 އިން މެންދުރުފަހު 02:00 އަށް ކަމަށާއި ސިޓީއާއި ތަކެތި ބަލައިގަތުން ހެނދުނު 08:30 އިން މެންދުރުފަހު 02:00 އަށް ކުރިއަށްދާނެ ކަމަށް އެމްއެމްއޭ އިން ބުންޏެވެ.\nމިނިވަން ދުވަސް ދިމާވަނީ އާދީއްތަ ދުވަހަކާއެވެ. އަދި ޖެހިގެން އަންނަ ހޯމަ ދުވަސް ސަރުކާރު ބަންދުކުރަނީ މިނިވަން ދުވަހުގެ މުނާސަބަތާއި ގުޅުވައިގެންނެވެ. ހަމަ އެ ހަފްތާގެ އަންގާރަ އަދި ބުދަ ދުވަސް ބަންދު ކުރުމަށް ސަރުކާރުން ނިންމީ ބުރާސްފަތި ދުވަސް ހައްޖު ދުވަހަށް ވާތީއެވެ.\nއަރުޝީފަށް ނެގީ 16/07/2020 19:21\nއެންމެފަހުން އަޕްޑޭޓްކުރީ 16/07/2020 19:21\nމުޙައްމަދު އަޒްހީމް 45 މިނެޓު ކުރިން\nއަހުމަދު ހަމީދު އާދަމް3ގަޑިއިރު ކުރިން


Hangandu omaan koh reethi koh behehttumah lonu - One Online\nލޮނު ސްކޮރަބް އަކީ ފަހުގެ "ކޫލް" އެވެ. ގިނަ ބަޔަކު ރީތި ވުމަށް ލޮނު ބޭނުން ކުރަން ފަށާފައިވާއިރު މި އާޓިކަލުގައި މި ބަލައިލަނީ ރީތިވުމަށް ލޮނު ބޭނުން ކުރެވިދާނެ ބައެއް ގޮތްތަކެވެ.\nލޮނުން ލިބިދޭ ފައިދާތައް ނުހަނު ގިނައެވެ. މޫނުގައި ނަގާ ބިހިން ރައްކާތެރިކޮށް މޫނު އޮމާން ކޮށްލެވޭއިރު، އޭގެ ސަބަބުން މޫނު ގްލޯވެސް ކުރެއެވެ.\nއެންމެ ގިނައިން މިހާރު މީހުން ގަންނަ ބިއުޓީ ޕްރޮޑަކްޓްސް ތަކުގެ ތެރޭގައި ހިމެނެނީ ކޮރެއަން ބިއުޓީ ޕްރޮޑަކްޓްސްއެވެ. މީގެ ގިނަ ޕްރޮޑަކްޓްސް ތަކުގައި ލޮނުގެ މާއްދާ ހިމެނެއެވެ.\nމޫނު ސާފު ކުރުމަށް\nގިނަ ބަޔަކަށް ނޭނގޭ ކަމަކީ ލޮނުގައި އެންޓިމައިކްރޯބިއަލް ޕްރޮޕަޓީސް ހިމެނޭކަމެވެ. މީގެ އިތުރުން ލޮނުގައި އެބްސޯބަންޓް މާއްދާވެސް ހިމެނެއެވެ. އެހެންކަމުން ލޮނުން މޫނުގެ ޑީޕް ކްލީނިންއެއް ކުރެވިދާނެއެވެ.\nމިއީ ސީދާ ލޮނު މޫނުގައި ބޭނުން ކޮށްގެން މޮއިސްޗަރައިޒް ކުރުމެއް ނޫނެވެ. މުހިއްމީ ލޮނުގެ މާއްދާ ހިމެނޭ ޕްރޮޑަކްޓެއް ބޭނުން ކުރުމެވެ. ސީސޯލްޓް އަކީ ވަރަށް މޮޅު މޮއިސްޗަރައިޒަރެކެވެ. އަދި އޭގެން މޫނުގެ ރީތިކަން އިތުރުވަމުންދެއެވެ.\nއިމްޕިއުރިޓީސް އޮބްސޯބް ކުރުމަށް\nލޮނަކީ ކުނި އަދި އިމްޕިއުރިޓީޒް ނައްތާލުމަށް ބޭނުން ކުރެވޭ މުހިންމު އެއްޗެކެވެ. އޭގެ އިތުރުން މޫނުގައި ހުންނަ ތެޔޮކަން ބެލެންސްކޮށްލައެވެ. ލޮނު މާއްދާ ހިމެނޭ ޓޯނާއެއް ގަވައިދުން ބޭނުން ކުރާނަމަ ހަންގަނޑު އިތުރަށް އުޖާލާ ވާނެއެވެ.\nއެކްސްފޯލިއޭޓަރެއްގެ ގޮތުގައި ބޭނުން ކުރުން\nހަކުރެކޭ އެއްފަދައުން ލޮނަކީވެސް ރަނގަޅު އެކްސްޕޯލިއެންޓެކެވެ. މޫނުގައި މަރުވެފައިވާ ހުންނަ ހަންތައް ނައްތައިލުމަށް ލޮނު އެހީވެދެއެވެ. މީގެ އިތުރުން ހަންގަނޑު މަޑުވެ، މޫނުގެ ކުލަ އެއްވަރު ވެގެން ދެއެވެ.\nކޮންމެ މީހަކީ ވެސް ތަފާތު ހަމެއް ލިބިފައިވާ މީހެއް ކަމުން، މިކިޔައިދިން ބައެއް ކަންކަމަކީ ބައެއް މީހުނަށް ނުކުރެވޭނެ ކަންތައްތަކެވެ. ބައެއް މީހުނަށް ލޮނުން އެލާޖިކްވެސް ވެއެވެ. އެހެންކަމުން އަބަދުވެސް ޕެޗް ޓެސްޓެއް ހެދުން މުހިންމެވެ.\nއަގުބޮޑު ބިއުޓީ ޕްރޮޑަކްޓްސް ގަނެގެން ބޭނުން ކުރުމުގެ ބަދަލުގައި ގެއިން ލިބެން ހުންނަ މިކަހަލަ އެއްޗެހިތަކުން ވެސް ބޭނުން ހިފުމަށް އާދަ ކުރަމާތޯއެވެ.